1402 ވަނައަހަރުގެ ޤައުމީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ތަޤްރީރު - The President's Office\n1402 ވަނައަހަރުގެ ޤައުމީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ތަޤްރީރު\n27 ޑިސެންބަރު 1981، ރިފަރެންސް: MAG/1981/36\nމާތްވެގެންވާ އިސްލާމްދީނަކީ، މިނިވަންކަމާއި އިންސާނީ ކަރާމަތުގެ ދީން ކަމުގައި ލެއްވި اللّـه سبحـانـه وتعـالىއަށް ޙަމްދާއި ޝުކުރުކުރަން. އެ މާތް ދީނާއިގެން ރަބީޢުލްއައްވަލް މަހެއްގެ ތެރޭގައި، ދުނިޔެއަށް ވަޑައިގެންނެވި مُحَمَّـد صـلّى الله علـيـه وسـلّم މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން.\nދިވެހި ތާރީޚާއި ޘަޤާފަތަށް ޚިދުމަތްކުރާ މަޖިލީހުގެ ރައީސް، ދިވެހިރާއްޖޭގެ އުއްތަމަ ފަނޑިޔާރު، ވަޒީރުންގެ މަޖިލީހުގެ މެންބަރުން، ދައުލަތަށް ގިނަދުވަހު ޚިދުމަތް ކުރެއްވި ޢިއްޒަތްތެރިން، ދިވެހި ތާރީޚާއި ޘަޤާފަތަށް ޚިދުމަތްކުރާ މަޖިލީހުގެ މެންބަރުން، މި އުފާވެރި ޖަލްސާއަށް ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، މިރޭ އަޅުގަނޑުމެން މި ފާހަގަކުރަނީ، ދިވެހިރާއްޖޭގެ ޤައުމީ ދުވަސް. ދުވަހަކީ ޤައުމީގޮތުން ބަލާއިރު، ވަރަށް މުހިންމު ދުވަހެއް. އަޅުގަނޑުމެންގެ ރާއްޖޭގެ ޤައުމީ ކަންތައްތަކަށް ވިސްނާއިރު، މިއަހަރު އަޅުގަނޑަށް ހީވަނީ މިއީ ވަރަށް އުފާވެރި ބާއްޖަވެރި އަހަރެއްހެން. ހަމަގައިމުވެސް އެއްއަހަރެއްގެ ތެރޭގައި ޤައުމީ ދުވަސް ދެފަހަރު މިއަހަރު އަޅުގަނޑުމެން އެބަ ފާހަގަކުރަމު. އެކަން އެހެން އޮތުމާއެކު، މިއަހަރަކީ ޤައުމީގޮތުން ވަރަށް ޚާއްޞަ ގޮތެއްގައި ފާހަގަކުރެވޭނެ އަހަރެއްކަން ކަށަވަރު.\nއާދެ، 1981 ވަނަ އަހަރުގެ ކުރީކޮޅު، އަޅުގަނޑުމެން ފާހަގަކުރީ ހިޖުރީގޮތުން 1401 ވަނަ އަހަރުގެ ޤައުމީދުވަސް. މީލާދީގޮތުން ހަމަ އެ އަހަރު، އާދެ، އަޅުގަނޑުމެން މިވޭތުކުރާ 1981 ވަނަ އަހަރުގެ ފަހުކޮޅުގައި، އަޅުގަނޑުމެން މިރޭ މި ފާހަގަކުރަނީ، އަދި މާދަމާ ފާހަގަކުރާނީ، ހިޖުރައިން 1402 ވަނަ އަހަރުގެ ޤައުމީދުވަސް. އެހެންވުމާއެކު، މިފަދަ ފުރުޞަތެއް، މިފަދަ އުފަލެއް، މިފަދަ މުހިންމު އަދި މަތިވެރި މުނާސަބަތެއް، އެއް އަހަރުގެ ތެރޭގައި އަޅުގަނޑުމެންނަށް މެދުވެރިކޮށްދެއްވި اللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރު ކުރުމަކީ، އަޅުގަނޑު ހިތުން އަޅުގަނޑުމެން އެންމެންގެ ވާޖިބެއް ކަމުގައި ނުވެއެއްނުދާނެ.\nޤައުމީދުވަސް، އަޅުގަނޑުމެން މި ފާހަގަކުރަނީ މިހާރު ރަބީޢުލްއައްވަލް މަހުގެ 1 ވަނަ ދުވަހު. ދެންމެ އަޅުގަނޑުމެންނަށް އިވިގެންދިޔަ ފަދައިން، މިދުވަސް މިގޮތަށް ޚިޔާރު ކުރެވުނީ، މީގެ 38 އަހަރު ކުރިން. މިދުވަސް މީގެ 38 އަހަރު ކުރިން، ޚިޔާރު ކުރެވިގެން ޤައުމީ ދުވަހެއްގެ ގޮތުގައި ފާހަގަކުރެވެމުން، އަހަރުތަކެއް ވަންދެން އައުމަށްފަހު، ދިމާވި ސަބަބުތަކާހުރެ އެހެންގޮތަކަށް ބަދަލުވެގެންދިޔަ. އޭގެފަހުގައި، އަނެއްކާވެސް އަޅުގަނޑުމެން ޤައުމީދުވަސް ފާހަގަކުރަމުން މިގެންދަނީ ރަބީޢުލްއައްވަލް މަހުގެ 1 ވަނަ ދުވަހު.\nއާދެ، އަޅުގަނޑު ހިތުން، އަޅުގަނޑުމެން ވިސްނައިލަންޖެހޭ، ރަބީޢުލްއައްވަލް މަހުގެ 1 ވަނަ ދުވަސް އެއީ ޤައުމީ ދުވަހެއް ކަމުގައި އަޅުގަނޑުމެން ކަނޑައަޅަންޖެހެނީ ކީއްވެގެންތޯ؟ ޤައުމީ ފެންވަރުގައި ފާހަގަކުރާ މިނޫންވެސް ބައެއް ދުވަސްދުވަސް، އަހަރުގެތެރޭގައި އެބައާދޭ. އާދެ، އެއްދުވަހަކީ ޖުލައި މަހުގެ 26 ވަނަ ދުވަސް، "ދިވެހިރާއްޖޭގެ މިނިވަންދުވަސް". އަނެއް ދުވަހަކީ، ނޮވެންބަރު މަހުގެ 11 ވަނަ ދުވަސް، "ދިވެހިރާއްޖޭގެ ޖުމްހޫރީ ދުވަސް". އެއިން ކޮންމެ ދުވަހަކީވެސް ޤައުމީގޮތުން ބަލާއިރު ވަރަށް މުހިންމު ދުވަހެއްކަން ކަށަވަރު.\nއާދެ، ޖުލައި މަހުގެ 26 ވަނަ ދުވަހަކީ، ދިވެހިރާއްޖެއަށް މިޒަމާނުގައި ފުރިހަމަ މިނިވަންކަން ލިބުނު ދުވަހޭ ބުނެވިދާނެ. އެދުވަހު ދިވެހި ސަރުކާރާއި އިނގިރޭސި ސަރުކާރާ ދެމެދުގައި ކުރެވުނު އެގްރީމަންޓެއްގެ ދަށުން ދިވެހިރާއްޖެއަށް ފުރިހަމަ މިނިވަންކަން ލިބިފައި ވަނީ. އެގޮތުން، ޖުލައި މަހުގެ 26 ވަނަ ދުވަހަކީ، އަޅުގަނޑުމެންގެ މިނިވަންދުވަސް ކަމުގައި ފާހަގަކުރަމުން މިގެންދަނީ. އަދި ޤައުމީގޮތުން ބަލާއިރު އެއީ މުހިންމު ދުވަހެއް ކަމުގައި ހަމަޖެހިފައިވަނީ. ޖުމްހޫރީ ދުވަސް ނުވަތަ ނޮވެންބަރު މަހުގެ 11 ވަނަ ދުވަހަކީވެސް ވަރަށް މުހިންމު ދުވަހެއް. އެހެންކަމުން، މި ތިންދުވަސް އަޅުގަނޑުމެން ޚާއްޞަ ގޮތެއްގައި އާކުރަމުން، އެ ތިންދުވަހު އެކިއެކި އިޙުތިފާލުތައް ބާއްވަމުން ގެންދާއިރު، މީގެތެރެއިން އެންމެ މުހިންމު ދުވަހަކީ ކޮންދުވަހެއްތޯ ކަނޑައެޅުން، އަޅުގަނޑު ހިތުން އެއީވެސް އަޅުގަނޑުމެން ކުރަންޖެހޭނެ ކަމެއް. ކޮންމެވެސް އިސްކަންދޭ އުސޫލެއް ހަމަޖެހިފައި އޮތުމަކީ ބޭނުންކަމެއް ކަމުގައި އަޅުގަނޑު ދެކެން. އަޅުގަނޑަށް ލަފާކުރެވޭގޮތުގައި، ދުނިޔޭގެ އެހެން ޤައުމުތަކުގައިވެސް ޤައުމީ ފެންވަރުގައި ފާހަގަކުރެވޭ ދުވަސްތައް، އެ ޤައުމުތަކަށް ފެންނަ ތަރުތީބަކުން ހަމަޖައްސައިފައިވޭ. އެންމެ މުހިންމު ދުވަހަކީ މިވެނި ދުވަހެކޭ، އެޔާ ވިދިގެން އަންނަ ދުވަހަކީ މިވެނި ދުވަހެކޭ. އެގޮތަށް އެތަންތާނގެ ޤައުމީ ކަލަންޑަރުގައި އެދުވަސްތައް ފާހަގަކުރެވިފައިވޭ. އަދި ބޭރު ޤައުމުތަކަށްވެސް އެދުވަސްތައް އޮންނަނީ، އެ ތަރުތީބުން، އެ ޤައުމަކުން އެ އިސްކަންދޭ ތަރުތީބަކުންކަން އެނގިފައި.\nދުނިޔޭގެ ބައިނަލްއަޤްވާމީ އުސޫލުތައް ހަމަޖެހިފައިވާ ގޮތުން އެފަދަ ދުވަސް ދުވަހު ކޮންމެ ޤައުމަކުންވެސް އެކަހަލަ ދުވަހެއް ފާހަގަކުރާ ޤައުމަކަށް ތަހުނިޔާއާއި ހެޔޮއެދުމުގެ މެސެޖް ފޮނުވުން އެއީ ހަމަޖެހިފައި އޮންނަ ކަމެއް. އެގޮތުންވެސް، އަޅުގަނޑުމެންގެ ޤައުމީ ދުވަހަކީ ނުވަތަ އަޅުގަނޑުމެން އެންމެ އިސްކަންދޭ ދުވަހަކީ ކޮން ދުވަހެއްކަން، ބައިނަލްއަޤްވާމީ ޖަމާޢަތްތަކަށާއި، ދުނިޔޭގެ އެހެނިހެން ޤައުމުތަކަށްވެސް އެނގިފައި އޮތުމަކީ ވަރަށް ބޭނުންތެރި ކަމެއް ކަމުގައި އަޅުގަނޑު ދެކެން. އާދެ، މި ތިންދުވަހުގެ ތެރެއިން ޤައުމީ ދުވަހެއްގެ ގޮތުގައި އިޚުތިޔާރު ކުރަން ނުވަތަ ކަނޑައަޅަން އެންމެ އެކަށީގެންވަނީ ކޮން ދުވަހެއްތޯ، އަޅުގަނޑުމެން ވިސްނަން އެބަޖެހޭ. އެއީ ކުޑަކޮށް ޚިޔާލު ތަފާތުވެދާނެ މައްސަލައެއް ކަމަށް އަޅުގަނޑަށް ހީވޭ. އެހެންނަމަވެސް، ކޮންމެވެސްކަހަލަ މިންގަނޑެއް އަޅުގަނޑުމެން ބޭނުންކޮށްގެން، އެ މިންގަނޑުގެ ވާސިޠާއިން ދުވަހުގެ މުހިންމުކަން ކަނޑައަޅާގޮތަކަށް އަޅުގަނޑުމެން ޢަމަލުކޮށްފިނަމަ، އަޅުގަނޑު ހިތުން މި ތިންދުވަހުގެ ތެރެއިން ކޮންމެވެސް އެއްދުވަހެއް އެއީ އަޅުގަނޑުމެން އެންމެ އިސްކަންދޭން ބޭނުންވާ ދުވަސް ކަމުގައި އަޅުގަނޑުމެންނަށް ހަމަޖެއްސިދާނެ.\nއާދެ، ޤައުމީ ދުވަހުގެ މައްސަލަ އެއީ އަޅުގަނޑުމެންގެ ޤާނޫނުއަސާސީގައި، މިހާރުގެ ޤާނޫނުއަސާސީގައި ކަނޑައެޅިފައި އޮތް ދުވަހެއް ނޫން. އެހެންނަމަވެސް، މިހާރު ޤާނޫނުއަސާސީ އިޞްލާޙު ކުރުމަށްޓަކައި ހޮވިފައިވާ ރައްޔިތުންގެ ޚާއްޞަ މަޖިލީހަށް ހުށަހެޅިފައިވާ ނަމޫނާ ޤާނޫނުއަސާސީގައި ޤައުމީ ދުވަހެއް އޮވޭ. އެދުވަހަކީ ކޮން ދުވަހެއްކަން ކަނޑައެޅުއްވުން އެއީ ރައްޔިތުންގެ ޚާއްޞަ މަޖިލީހުގެ މަސްއޫލިއްޔަތެއް ކަމުގައި އަޅުގަނޑު ދެކެން. އެހެންވީމާ، އަޅުގަނޑު މިރޭ މިވާހަކަ ދައްކަނީ، އެ މަސްއޫލިއްޔަތަށް އެއްވެސްކަހަލަ އުނިކަމެއް ގެނައުމުގެ މަޤްޞަދުގައެއް ނޫން. އެހެންނަމަވެސް، އެކަމާ ދޭތެރޭގައި އަޅުގަނޑަށްވެސް ފެންނަ ޚިޔާލެއް ދެންނެވުމަކީ ނެތްކަމެއް ނޫން ކަމަށް ފެންނާތީ. އާދެ، އަޅުގަނޑު ކުރިންވެސް ދެންނެވި ފަދައިން، ގަބޫލުކުރެވޭ ކޮންމެވެސް މިންގަނޑެއްގެ ބޭނުންކޮށްގެން، އެދުވަހެއް ކަނޑައެޅުން އެއީ އަޅުގަނޑުމެން ޢަމަލުކުރާގޮތް ކަމުގައި ހަދައިފިނަމަ، މިދެންނެވި ދުވަސް އަޅުގަނޑުމެންނަށް އިޚުތިޔާރު ކުރުމަކީ ދަތިކަމަކަށްނުވާނެ. އަޅުގަނޑު އަމިއްލައަށް ޚިޔާލުކުރާއިރު، އަޅުގަނޑަށް ފެންނަގޮތުގައި، އެ މިންގަނޑަކީ ދިވެހިރާއްޖޭގެ މިނިވަންކަމަށާއި، ދިވެހިރާއްޖޭގެ އަމިއްލަވަންތަ ކަމަށް އެންމެބޮޑު ނަޞްރެއް، އެންމެބޮޑު ކާމިޔާބީއެއް ގެނެސްދިން ދުވަސް ކަމުގައި ވާންޖެހޭނެ. ނުވަތަ އަޅުގަނޑުމެންގެ މިނިވަންކަމަށާއި، އަޅުގަނޑުމެންގެ އަމިއްލަވަންތަކަމަށް އެންމެބޮޑު ކުރިއެރުމެއް، އެންމެބޮޑު ތަރައްޤީއެއް، އެންމެބޮޑު ކާމިޔާބީއެއް ގެނެސްދިނުން އެއީ ކަމަށް އެ މިންގަނޑަކީ އަޅުގަނޑުމެން ބަލައިފިނަމަ، މިދެންނެވި ދުވަސްތަކުގެ ތެރެއިން ކޮންމެވެސް ދުވަހެއް ޚިޔާރުކުރުމަކީ އަޅުގަނޑު ހިތުން މާދަތިކަމަކަށްނުވާނެ.\nއާދެ، އެ ތިންދުވަހާ ދޭތެރޭގައި، އަޅުގަނޑު މިދެންނެވި މިންގަނޑުގެ ބޭނުންކޮށްގެން ބަލައިލަމާ ހިންގަވާ! އެންމެ ފުރަތަމަ ޖުލައި މަހުން 26 ވަނަ ދުވަސް. ޝައްކެއްނެތް، ދިވެހިރާއްޖޭގެ މިނިވަންކަމަށް މުހިންމު ދުވަހެއް އެއީ. އޭގެކުރިން އަޅުގަނޑުމެން ތިބީ، އިނގިރޭސި ދައުލަތުގެ ޙިމާޔަތުގެ ދަށުގައި. އެހެން ތިބުމަށްފަހުގައި، އަޅުގަނޑުމެންނަށް އެ ޙިމާޔަތުން ސަލާމަތްވެވުނު ދުވަހަކީ، ޖުލައި މަހުގެ 26 ވަނަ ދުވަސް. އެހެންވީމާ، ޝައްކެއްނެތި އަޅުގަނޑުމެންގެ މިނިވަންކަމަށް އެދުވަހު ވަރަށްބޮޑު ނަޞްރެއް ލިބިފައިވޭ. ވަރަށްބޮޑު ކާމިޔާބީއެއް ލިބިފައިވޭ. އެހެންވީމާ، އެދުވަސް އެއީވެސް އަޅުގަނޑުމެން އެދުވަހާ ދޭތެރޭގައި ވިސްނަންޖެހޭ އަދި އަހަންމިއްޔަތު ދޭންޖެހޭ ދުވަހަކަށްވާނެކަން ޔަޤީން. އާދެ، ދެންއޮތީ ނޮވެންބަރު މަހުގެ 11 ވަނަ ދުވަސް. އެދުވަހާ ދޭތެރޭގައި ވިސްނާއިރު، މިދެންނެވި މިންގަނޑު އެއީ އެހާބޮޑު އަހަންމިއްޔަތެއް ދޭންޖެހޭ ދުވަހެއް ކަމަކަށް އަޅުގަނޑަކަށް ޚިޔާލެއްނުކުރެވޭ. އެއީ އަޅުގަނޑުމެންގެ މިނިވަންކަމަށް، އަޅުގަނޑުމެންގެ އަމިއްލަވަންތަކަމަށް، އެދުވަހުގެ ސަބަބުން އިތުރު ނަޞްރެއް، އިތުރު ކާމިޔާބީއެއް، އިތުރު ތަރައްޤީއެއް ލިބިފައި އޮތްކަމަށް ނުފެންނާތީ. ޖުމްހޫރީ ދުވަހަކީ އަޅުގަނޑުމެންގެ ރާއްޖޭގައި އޮތް ސިޔާސީ ވެރިކަން، އެ ސިޔާސީ ވެރިކަން ހިނގާނެ އުސޫލަށް ބަދަލެއް ގެނެވުނު ދުވަހެއް. އޭގެކުރިން ހިނގަމުން އައީ ރަސްކަމެއް. 11 ނޮވެންބަރު 1968، އެދުވަހު އެ ރަސްކަން ބަދަލުވެގެންދިޔައީ ޖުމްހޫރީ ވެރިކަމަކަށް. އެހެންވީމާ، އެދުވަހު އެއައި ބަދަލަކީ، އަޅުގަނޑުމެންގެ ދާޚިލިއްޔާއަށް އައި ބަދަލެއް. އަޅުގަނޑުމެންގެ ސަރުކާރު ހިންގުމުގެ ނިޒާމަށް އައި ބަދަލެއް. އެދުވަހުގެ ސަބަބުން އަޅުގަނޑުމެންގެ މިނިވަންކަމަށް ނުވަތަ އަޅުގަނޑުމެންގެ އަމިއްލަވަންތަކަމަށް، އަޅުގަނޑުމެންގެ ޤައުމިއްޔަތަށް އިތުރު ނަޞްރެއް، ކާމިޔާބީއެއް، ކުރިން މިދެންނެވި ޖުލައި މަހުގެ 26 ވަނަ ދުވަސްހެން އައިސްފައި އޮތްކަމަކަށްނުވޭ.\nއާދެ، ދެން އަޅުގަނޑުމެން މިއަދު މި ފާހަގަކުރާ ދުވަސް، ރަބީޢުލްއައްވަލް މަހުގެ 1 ވަނަ ދުވަސް. އެއްވެސް ޝައްކެއްނެތް، ރަބީޢުލްއައްވަލް މަހުގެ ތެރޭގައި، އެންމެ ފުރަތަމަ އަޅުގަނޑުމެންގެ ރާއްޖެއަށް މާތްވެގެންވާ އިސްލާމްދީން އައީ. ދެންމެ ވަރަށް ސާފުކޮށް ދިވެހި ތާރީޚާއި ޘަޤާފަތަށް ޚިދުމަތްކުރާ މަޖިލީހުގެ ރައީސް އޮނަރަބްލް އަލްއުސްތާޛު އިބްރާހީމް ޝިހާބު އެވާހަކަ އަޅުގަނޑުމެންނަށް ކިޔައިދެއްވައިފި. ރަބީޢުލްއައްވަލް މަހެއްގެ ތެރޭގައި އަޅުގަނޑުމެންގެ ރާއްޖެއަށް އިސްލާމްދީން އައީ. އިސްލާމްދީނާއި ދިވެހި ޤައުމިއްޔަތާ ހުރި ގުޅުން، އަޅުގަނޑު ހިތުން އެއީ މިރޭ އަޅުގަނޑުމެން އެޔާ ދޭތެރޭގައި މާދިގު ވާހަކައެއް ދައްކަން ބޭނުންވާނެ މައުޟޫޢެއް ނޫން. އަޅުގަނޑުމެންގެ ތެރެއިން ކޮންމެ މީހަކަށްވެސް އަޅުގަނޑުމެންގެ މާތް ދީނާއި، އަޅުގަނޑުމެންގެ ޤައުމިއްޔަތާއި، އަޅުގަނޑުމެންގެ އަމިއްލަވަންތަކަމާ އޮތް ގުޅުން ވަރަށް ރަނގަޅަށް އެނގޭނެ. ދެން ހަމަ ރަބީޢުލްއައްވަލް މަހެއްގެ ތެރޭގައި، އަޅުގަނޑުމެންގެ ރާއްޖެ، ބޭރު ބައެއްގެ އަޅުވެތިކަމުގެ ދަށުން މިނިވަންވީ. އާދެ، އައްސުލްޠާނުލްޣާޒީ މުޙަންމަދު ތަކުރުފާނުލް އަޢުޡަމް، އެ މާތް ބަޠަލުގެ ވަރުގަދަ ޖިހާދުގެ ސަބަބުން ޕޯޗުގީޒު މީހުންގެ އަތްދަށުން ދިވެހިރާއްޖެ ސަލާމަތްވެގެން އައީ ރަބީޢުލްއައްވަލް މަހެއްގެ ތެރޭގައި. އާދެ، އެހެންވީމާ، ރަބީޢުލްއައްވަލް މަހުގެ ތެރޭގައި، ނުވަތަ އަޅުގަނޑުމެން މިހާރު މި ފާހަގަކުރާ ޤައުމީ ދުވަހު، އަޅުގަނޑުމެންގެ މިނިވަންކަމަށް، އަޅުގަނޑުމެންގެ އަމިއްލަވަންތަކަމަށް ވަރަށްބޮޑު ނަޞްރެއް، ވަރަށްބޮޑު ކާމިޔާބީއެއް ލިބިއްޖެކަން ކަށަވަރު.\nދެން އަޅުގަނޑުމެން ބަލައިލަންޖެހެނީ، ޖުލައި މަހުގެ 26 ވަނަ ދުވަހާއި ރަބީޢުލްއައްވަލް މަހުގެ 1 ވަނަ ދުވަހާ، މި ދެދުވަހުންކުރެން ކޮން ދުވަހެއްގައިތޯ އަޅުގަނޑުމެންގެ މިނިވަންކަމަށާއި، އަޅުގަނޑުމެންގެ އަމިއްލަވަންތަކަމަށް އެންމެބޮޑު ނަޞްރެއް، އެންމެބޮޑު ކާމިޔާބީއެއް ލިބިފައިވަނީ. އާދެ، އަޅުގަނޑުގެ ޚިޔާލު އަޅުގަނޑު ދަންނަވައިލާކަށް ފަހަކަށް ނުޖެހޭނަން. އަޅުގަނޑަށް ހީވާގޮތުގައި، އަޅުގަނޑުމެންނަށް އެންމެބޮޑު ނަޞްރެއް، އެންމެބޮޑު ކާމިޔާބީއެއް ލިބިފައިވަނީ ރަބީޢުލްއައްވަލް މަހުގެ ތެރޭގައި. ރަބީޢުލްއައްވަލް މަހުގެ 1 ވަނަ ދުވަހު. އާދެ، އެއީ ތާރީޚު އެކަމަށް ހެކިދޭ ކަމެއް. ޕޯޗުގީޒު މީހުން، އެމީހުންގެ ވެރިކަން ހިންގި ދުވަސްވަރު، ރާއްޖޭގައި ކަންތައްތައް އޮތްގޮތް، އަޅުގަނޑުމެން އެންމެންނަށް ކޮންމެވެސްވަރަކަށް އެނގޭ. އަޅުގަނޑުމެންގެ އެއްވެސްކަހަލަ މިނިވަންކަމެއް އޭރު އަޅުގަނޑުމެންނަށް ލިބިފައެއްނެތް. އަޅުގަނޑުމެންގެ އަތުން ގެއްލިފައި އޮތީ އެދުވަހު ހަމައެކަނި އަޅުގަނޑުމެންގެ ޚާރިޖީ މިނިވަންކަމެއް ނޫން. އަޅުގަނޑުމެންގެ ޚާރިޖީ މިނިވަންކަމާއި، އަޅުގަނޑުމެންގެ ދާޚިލީ މިނިވަންކަންވެސް އެދުވަހު އޮތީ އަޅުގަނޑުމެންގެ އަތްމަތިން ގޮސްފައި. އެމީހުން ތިބީ ރާއްޖެއަށް ވެރިވެގަނެގެން، ރާއްޖެ ހިފައިގެން. ރާއްޖޭގައި އެމީހުން ބޭނުންގޮތަކަށް ވެރިކަން ކުރަމުން ގެންދިޔަ ބައެއްގެ ގޮތުގައި އެމީހުން ތިބީ. އިނގިރޭސީން އެމީހުންގެ ޙިމާޔަތުގެ ދަށުގައި، ރާއްޖެ އޮތް ދުވަސްވަރު، އިނގިރޭސިންގެ އެއްވެސް މީހަކު ގަވަރނަރެއްގެ ނަމުގައި ނަމަވެސް، ނުވަތަ އެހެން ނަމެއްގައި ނަމަވެސް، ދިވެހިރާއްޖޭގައި ހުރި ޒަމާނެއް އައެކޭ އަޅުގަނޑުގެ ހިތަކަށް ނުވަދޭ. އަޅުގަނޑަށް ގައިމުވެސް އެނގިފައެއް ނެތް، އިނގިރޭސިންގެ ވެރިޔަކު ދިވެހިރާއްޖޭގައި ހުރެގެން، ދިވެހިރާއްޖޭގެ ދާޚިލިއްޔާވެސް އެމީހުން ހިންގިކަމެއް. އެހެންވީމާ، އެއްވެސް ޝައްކެއްނެތް، އަޅުގަނޑުމެންގެ އަތުން ގެއްލިފައިވާ މިނިވަންކަން، މިނިވަންކަން ގެއްލިފައިވާ މިންވަރު، ޕޯޗުގީޒު މީހުންގެ ޒަމާނުގައި މާބޮޑު، އިނގިރޭސިންގެ ޒަމާނަށްވުރެ. ހަމައެފަދައިން، އަޅުގަނޑުމެންގެ އަމިއްލަވަންތަކަމަށް ޕޯޗުގީޒު މީހުން ދިން ގެއްލުމާއި، އަދި ދޭން މަސައްކަތްކުރި ގެއްލުންތައްވެސް އަޅުގަނޑުމެންނަށް ތާރީޚުން ފިލަން އެބަހުރި. އެމީހުން އުޅުނު، ދިވެހިރާއްޖޭގެ ރައްޔިތުން އެމީހުންގެ ދީނުން އެއްކިބައިކުރުމަށް. ޣައިރު ދީނަށް އެނބުރި ގެންދިޔުމަށްޓަކައި ވަރަށް ބޮޑެތި މަސައްކަތްތަކެއް ކުރިކަން އަޅުގަނޑުމެންނަށް ތާރީޚުން އެނގޭ. އިނގިރޭސީންގެ ދުވަސްވަރު، އެކަހަލަ މަސައްކަތެއް ހިނގި ކަމަކަށް އެނގިފައެއްނުވޭ.\nއެހެންވީމާ، އެގޮތުން ބަލާއިރުވެސް، އަޅުގަނޑުމެން ދިވެހިން، ޕޯޗުގީޒުގެ މީހުންގެ އަތްދަށުގައި ތިބި ދުވަސްވަރު ތިބީ މާ ނިކަމެތި ހާލެއްގައި. އަޅުގަނޑުމެންގެ މިނިވަންކަން ގެއްލިފައި. އަޅުގަނޑުމެންގެ ދީނަށްވެސް އެހާބޮޑު ގެއްލުން އެމީހުން ދެމުން ގެންދިޔައީ. އަޅުގަނޑުމެންގެ އަމިއްލަވަންތަކަމާއި ދިވެހި ޤައުމެއްގެ ގޮތުގައި، އަޅުގަނޑުމެން އޮތް އޮތުންވެސް ވަނީ ވަރަށްކައިރި ދުވަހެއްގެ ތެރޭގައި މުޅިން ނެތިގެން ހިނގައިދާނެކަމުގެ ބިރުގެތެރޭގައި. އެއާ ޚިލާފަށް، އިނގިރޭސި ޙިމާޔަތުގެ ދަށުގައި އަޅުގަނޑުމެން ތިބިއިރު، މިދެންނެވި ރޮނގުން އެހާ ބޮޑެތި ގެއްލުންތަކަކާ އަޅުގަނޑުމެން ކުރިމަތިލާކަށްނުޖެހޭ. ހަމައެކަނި ކުރެވިފައިވާ އެގްރީމެންޓެއްގެ ދަށުން، ބޭރުގެ ކަންތައްތައް އޮތީ އިނގިރޭސި ދައުލަތާ ހަވާލުވެފައި. އަޅުގަނޑުމެންގެ އަމިއްލަ ވެރިކަން އޭރުވެސް ހިނގަމުން އައީ އަޅުގަނޑުމެންގެ ދާޚިލިއްޔާގައި. އަޅުގަނޑުމެންގެ އަމިއްލަ ރަސްކަލެއް ރަސްކަން ކުރައްވަމުން ގެންދަވަނީ. އެ ރަސްކަލަކު ޢައްޔަން ކުރައްވާ ބައެއް، ވަޒީރުންގެ ގޮތުގައި ތިއްބަވަނީ. އެ ދައުލަތުން، ދިވެހި ސަރުކާރުން ހައްދަވާ ޤާނޫނުތަކެއްގެ ދަށުން، ހައްދަވާ ގަވާއިދުތަކެއްގެ ދަށުން ރާއްޖޭގެ ހުރިހާ ކަމެއް ހިނގަމުން ގޮސްފައިވަނީ. އެހެންވީމާ، އަޅުގަނޑު މިދެންނެވި މިންގަނޑުގެ ބޭނުންކޮށްފިނަމަ، އެއްވެސް ޝައްކެއްނެތި އެބަ އެނގޭ، އަޅުގަނޑުމެންނަށް އެންމެބޮޑު، އަޅުގަނޑުމެންގެ މިނިވަންކަމަށާއި، އަޅުގަނޑުމެން ޤައުމެއްގެ ގޮތުގައި އޮތް އޮތުމަށް، އަދި އަޅުގަނޑުމެންގެ އަމިއްލަ ސިޔާދަތަށް އެންމެބޮޑު ނަޞްރެއް، އެންމެބޮޑު ތަރައްޤީއެއް، އެންމެބޮޑު ކާމިޔާބީއެއް ލިބުނީ، ރަބީޢުލްއައްވަލް މަހުގެ 1 ވަނަ ދުވަހުގައިކަން. ޖުލައި މަހުގެ 26 ވަނަ ދުވަހުގައި ނޫންކަން.\nއާދެ، ކޮންމެއަކަސް އަޅުގަނޑު ކުރިންވެސް އިޝާރާތްކުރި ފަދައިން، އަޅުގަނޑުގެ މިވާހަކަޔަކީ ފަހަރެއްގައިވެސް ރައްޔިތުންގެ ޚާއްޞަ މަޖިލީހަށް ހުށަހެޅިފައިވާ މައްސަލައެއްގައި، ވަކިގޮތަކަށް ނިންމަވަން އަޅުގަނޑަށް ފެނިގެން، އެހެން ދަންނަވާ ދެންނެވުމެއް ނޫން. އެހެންނަމަވެސް، ދުވަހުގެ މުހިންމުކަމާއި އަދި އަޅުގަނޑުމެން ކޮންމެވެސް އުސޫލަކުން އެކަންތައް ހަމަޖައްސަންޖެހޭތީ، އެކަމާ ދޭތެރޭގައި އަޅުގަނޑަށް ފެންނަ ޚިޔާލެއް ދެންނެވީ.\nއާދެ، ޤައުމީ ދުވަސް އަޅުގަނޑުމެން ފާހަގަކުރާއިރު، ވަރަށްގިނަ ކަންތައްތަކާ ދޭތެރޭގައި ވިސްނަންޖެހޭ. އޭގެތެރެއިން އެއްކަމެއް، ޤައުމީ ރޫޙު ދިރުވުމުގެ ބޭނުމަކީ ކޮބައިތޯ ބެލުން. ޤައުމީ ރޫޙު ދިރުވުމުގެ ބޭނުމަކީ ހަމައެކަނި އަޅުގަނޑުމެންގެ ހިތްތަކުގައި އޮންނަ ފަޚުރުވެރިކަމެއް އިތުރުކުރުންތޯ؟ ނޫނީ އެއީ ޚިޔާލީ ސުވަރުގެއަކަށް ދެވޭތޯ މަސައްކަތް ކުރުންތޯ؟ މީހުންގެ ކުރިމަތީގައި ފަޚުރުވެރިވާނެ ކަމެއް ކުރަމުން ގެންދިޔުންތޯ؟ ނޫނީ ޙަޤީޤަތުގައި ޤައުމީ ރޫޙު ދިރުވުމުން، އެއިން އަޅުގަނޑުމެންނަށް ލިބޭނެ ފައިދާތަކެއް އެބަހުރިތޯ؟ އެއީ އަޅުގަނޑު ހިތުން އަޅުގަނޑުމެން ވަރަށް ބޮޑަށް ވިސްނައިލަންޖެހޭ ނުކުތާއެއް. އެއްވެސް ޝައްކެއްނެތް، އަޅުގަނޑަށް ފެންނަގޮތުގައި، ޤައުމީ ރޫޙު ދިރުވުމުގެ ބޭނުމަކީ ހަމައެކަނި އަޅުގަނޑުމެންގެ ހިތްތަކުގައި މާނައެއް ނެތް ފަޚުރުވެރިކަމެއް އިތުރުކުރުމެއް ނޫން. އެއީކީ އަޅުގަނޑުމެންނަށް ޚިޔާލީ ސުވަރުގެއަކަށް ދެވިދާނެ ކަމުގެ އުންމީދުގައި ކުރާ ކަމެއްވެސް ނޫން. އޭގެ ސަބަބުން އަޅުގަނޑުމެންނަށް ޙަޤީޤީ ފައިދާތަކެއް ލިބޭނެތީ ކުރާކަމެއް. އަދި ކުރަންޖެހޭނެ ކަމެއް.\nއަޅުގަނޑުމެންގެ ރާއްޖެއަކީ، އިންޑިޔާ ކަނޑުގައި އޮންނަ ރާއްޖެއެއް. ވަށައިގެން ވަނީ ކަނޑުގެ ސަރަޙައްދުތަކެއް. އަޅުގަނޑުމެންގެ ކައިރީގައިވާ އަވަށްޓެރި ޤައުމުތަކާއި އަޅުގަނޑުމެންގެ ރާއްޖެއާ ދޭތެރޭގައި، ތާރީޚީ، ދީނީ، ޤައުމީ، ޘަޤާފީގޮތުންވެސް އެއްވެސް ގުޅުމެއް ނެތް. އަޅުގަނޑުމެންގެ ކައިރީގައިވާ އަވަށްޓެރި ޤައުމުތަކުގައި އުޅޭ މީހުންނަކީ އަޅުގަނޑުމެންގެ ދީނުގެ ބައެއް ނޫން. އަޅުގަނޑުމެންނާ ތާރީޚީގޮތުން ގުޅިފައިވާ ބައެއް ނޫން. މިދެންނެވީ އެންމެކުރީ ޒަމާނުގައި ދިވެހިރާއްޖެއަށް އައިސް ވަޒަންވެރިވި މީހުންނަކީ، އުތުރުކަރައިގެ ބައެއް ކަމުގައިވުން ނުވަތަ އޮޅުދޫކަރައިގެ ބައެއް ކަމުގައިވުން އެއީ އެކަށީގެންވާ ކަމެއް. އެހެންނަމަވެސް، އޭގެއިތުރަށް ތާރީޚީ ޙާދިޘާތަކެއްގައި އަޅުގަނޑުމެންނާ އެ ޤައުމުތަކާ ބައިވެރިވެގެން، އަޅުގަނޑުމެންނާ އެމީހުންނާ ދޭތެރޭގައި އެއްވެސް ކަހަލަ ޤައުމީ ގުޅުމެއް އުފެދޭނެކަހަލަ ކަންތައްތަކެއް ތާރީޚުގައި ހިނގައިފައެއް ނެތް. ޘަޤާފީގޮތުން ބެލިނަމަވެސް އަޅުގަނޑުމެންނާ އެ ޤައުމުތަކާ ދޭތެރޭގައި އެހާބޮޑު ގުޅުންތަކެއް ނެތް. އެހެންވީމާ، އަޅުގަނޑުމެން އެބަ ވިސްނައިލަންޖެހޭ. މިދެންނެވި ކަހަލަ ކަންތައްތަކުގައި އަޅުގަނޑުމެން މިތިބީ މުޅިން ދުނިޔޭގެ އެހެން ޤައުމުތަކާ ވަކިން.\nސިޔާސީގޮތުން ވިސްނާއިރު އަޅުގަނޑުމެންގެ ރާއްޖެ، މިދެންނެވީ، ބައިނަލްއަޤްވާމީ ސިޔާސީގޮތުން. ބައިނަލްއަޤްވާމީ ސިޔާސަތުގެ މަޝްރަޙުގައި ކަންތައްތައް ހިނގަމުންދާގޮތަށް ވިސްނާއިރު، އަޅުގަނޑުމެންގެ ރާއްޖެ މިއޮތީ ވަރަށް މުހިންމު ތަނެއްގައިކަން އަޅުގަނޑުމެންނަށް ފާހަގަކުރެވޭ. އިންޑިޔާ ކަނޑަކީ ވަރަށް ބޮޑެތި ބާރުތަކެއް، އެ ބާރުތަކުގެ ނުފޫޒު ހިންގޭތޯ މަސައްކަތްކުރާ ތަނެއް. އެތާނގެ މެދުގައި އަޅުގަނޑުމެން މިތިބީ. އަޅުގަނޑުމެންގެ ރާއްޖޭގެ ވަށައިގެން ތަފާތު ޢަސްކަރީ އަދި އެނޫންވެސް ހަރަކާތްތައް ހިނގަމުންދޭ. އަޅުގަނޑުމެންގެ ކައިރީގައި، އަޅުގަނޑުމެން ފޯޅަވައްސޭ މިކިޔާ ތާނގައި، ބޭރު ބާރުތަކެއްގެ ޢަސްކަރީ ކަންތައްތަކެއް ހިނގަމުންދޭ. އަދި އިޤުތިޞާދީ ގޮތުން ބަލާއިރުވެސް، އަޅުގަނޑުމެންގެ ވަށައިގެންވާ ކަނޑަކީ އަޅުގަނޑުމެންނަށް ވަރަށް ބޭނުންތެރި، އަޅުގަނޑުމެންނަށް އޭގެ ފައިދާ ނިހާޔަތަށް ކުރަން ޖެހިފައިވާ ތަނެއް. ހަމައެއާއެކު، އެ ކަނޑަކީ ބޭރުގެ ވަރަށްގިނަ ޤައުމުތަކުގެ މީހުންވެސް އައިސް، އެކިއެކި އިޤުތިޞާދީ ފައިދާތައް ނަގަމުންދާ ކަނޑެއް.\nމިކަންތައްތައް މިހެންހުރި ވަގުތެއްގައި، އަޅުގަނޑުމެންގެ އަމިއްލަވަންތަކަމެއް، އަޅުގަނޑުމެންގެ މިނިވަންކަމެއް، އަޅުގަނޑުމެންގެ ޤައުމިއްޔަތެއް، އަޅުގަނޑުމެންގެ ސިޔާދަތެއް ނެތްކަމުގައިވަންޏާ ދެން އަޅުގަނޑުމެންނަށް ވެގެންދާނެގޮތް ތިޔަބޭފުޅުން ވިސްނަވަބައްލަވާ! އަޅުގަނޑުމެންނަކީ އެހާ ބާރުގަދަ ޤައުމެއް ނޫން. ދިފާޢީގޮތުން ބަލާއިރު، ބޭރު ޤައުމަކުން ޙަމަލައެއް ދީފިއްޔާ، اللّـه سبحـانـه وتعـالى ދެއްވާ ރައްކާތެރިކަމެއް ނޫނީ އަޅުގަނޑުމެންގެ އަތްމައްޗަކު ނެތް. މިޒަމާނުގެ ހަތިޔާރުތައް ބޭނުންކޮށްގެން، ބޭރު ޤައުމަކުން އަޅުގަނޑުމެންނާ ދިމާކޮށްފީވިއްޔާ އަޅުގަނޑުމެން ދިވެހިން، އަޅުގަނޑަށް ޔަޤީން، ހަނގުރާމަކޮށްގެން ދިވެހިންގެ ލޭތައް އޮހޮރުވައިލައިގެންނަމަވެސް ޤައުމު ދިފާޢުކުރެވޭތޯ މަސައްކަތް ކުރާނެ. އެހެންނަމަވެސް، އެ މަސައްކަތުގެ ނަތީޖާ އެއީ އަޅުގަނޑުމެންނަށް އެއްގޮތަކަށްވެސް ޔަޤީންކަމާއެކު ބުނަން އެނގޭ އެއްޗެއް ނޫން. ދުނިޔޭގެ މިދެންނެވި ސިޔާސީ އަދި އިޤުތިޞާދީ އޮއިވަރުތައް އަޅުގަނޑުމެންގެ ވަށައިގެން މިހެން ހިނގާ ޒަމާނެއްގައި، އަޅުގަނޑުމެން ފިސާރި ވަރުގަދައަށް އަޅުގަނޑުމެންގެ މިނިވަންކަމުގައި ހިފަހައްޓައިގެން ނުތިބޭ ކަމަށްވަންޏާ އަޅުގަނޑުމެންގެ މުސްތަޤްބަލަށްވާނެގޮތް، އަޅުގަނޑުމެންގެ ރާއްޖެއަށް ފަހުން ވެގެންދާނެގޮތް، އަޅުގަނޑު ހިތުން އަޅުގަނޑުމެންގެ ތެރެއިން އެކަކަށްވެސް އޮޅިފައެއް ނޯންނާނެ.\nއެހެންވީމާ، އަޅުގަނޑުގެ ވާހަކަޔަކީ، ޤައުމީ ރޫޙު ދިރުވުމަކީ އަދި އަޅުގަނޑުމެންގެ ޤައުމިއްޔަތު ހިފެހެއްޓޭތޯ ބެލުމަކީ، ހަމައެކަނި އަޅުގަނޑުމެން ފަޚުރުވެރިވާ ފަޚުރުވެރިވުމެއް ނޫނޭ. އޭގެއިތުރުން އެއީ އަޅުގަނޑުމެންނަށް އޭގައި، އަޅުގަނޑުމެންގެ އަމިއްލަ ސަލާމަތްކަމާއި، އަމިއްލަ ރައްކާތެރިކަން ހިމެނިފައިވާ ކަމެކޭ. އާދެ، އެކަން އެގޮތަށް ސަރުކާރަށް ވިސްނޭތީ، ޤައުމީ ރޫޙު ދިރުވޭތޯ އަޅުގަނޑުމެން މި މަސައްކަތް ކުރަނީ. ޤައުމީ ރޫޙު އާލާކުރެވޭތޯ، ޤައުމީ ކަންތައްތަކުގައި ވީހާގިނަ ބަޔަކު ބައިވެރިކުރެވޭތޯ. އަޅުގަނޑުމެންނަކީ، އަޅުގަނޑުމެން އެންމެންނަކީ ދިވެހިން ކަމަށް ދެކިގެން އަޅުގަނޑުމެންގެ މެދުގައި މިވާ ވަރުގަދަ ތާރީޚީ އަދި ދީނީ، ޤައުމީ ގުޅުން ބަދަހިކޮށްގެން، އެ ބަދަހިވާ ބަދަހިވުމެއްގެ ސަބަބުން އަޅުގަނޑުމެންނަކީ ވަރުގަދަ، ކިތަންމެ ކުޑަ ނަމަވެސް މިދެންނެވި ރޮނގުން ބަލާއިރު، މިދެންނެވި ޙައިޘިއްޔަތުން ބަލާއިރު، ވަރުގަދަ ޤައުމަކަށްވެގެން ބޭރުން އަޅުގަނޑުމެންނާމެދު ދަހިވެތިވެގެން އުޅޭ ފަރާތްތަކުގެ ރޭވުންތަކަށް އަޅުގަނޑުމެން ހުރަސްއަޅާ ބަޔަކަށްވުން. އެގޮތަށް އަޅުގަނޑުމެންގެ ޢަމަލުތައް ނެތްކަމަށްވަންޏާ، މިދެންނެވީ، މި ޙައިޘިއްޔަތުން އަޅުގަނޑުމެން ނުވިސްނާ ކަމަށްވަންޏާ، އަޅުގަނޑުމެންނަށް ނޭނގިތިބެ އޮންނާނީ އަޅުގަނޑުމެންގެ މިނިވަންކަން ނަގައިލެވިފައި. ޤައުމިއްޔަތުވެސް ނަގައިލެވިފައި. ދިވެހިވަންތަކަންވެސް ނަގައިލެވިފައި.\nއާދެ، ޝައްކެއްނެތް، ސަރުކާރުގެ ފަރާތުން ޤައުމީ ރޫޙު ދިރުވުމަށް ކުރާ މަސައްކަތްތަކުގެ ނަތީޖާ ފެންނަމުންދޭ. ޙަޤީޤަތުގައި އެ ރޫޙު އެއީ ސަރުކާރުން ދިރުވާ އެއްޗެއް ނޫން. ޙަޤީޤަތުގައި އެ ރޫޙަކީ ދިވެހިންގެ ހިތްތަކުގައި ޒަމާނުއްސުރެ އޮތް ރޫޙެއް. މިހާރުވެސް ހަމަ އެހާގަދަޔަށް، ކުރީގައި އޮތް ވަރަށް އެބައޮތް. އެހެންނަމަވެސް، ވޭތުވެދިޔަ ދުވަސްވަރެއްގެ ތެރޭގައި އެކަމަށް އެއްވެސްކަހަލަ ރަސްމީ އަހަންމިއްޔަތެއް ދެވިފައި ނުވުމުގެ ސަބަބުން ފެންނަ ހިސާބުގައި އޭގެ ޙަރަކާތްތައް ފެނިފައި ނެތީ. އެހެންނަމަވެސް، އަސްލު ދިވެހިންގެ ހިތްތަކުގައި އަބަދުވެސް އޮތް އަދި އަބަދު އޮންނާނެކަން އަޅުގަނޑަށް ޔަޤީން. ކޮންމެއަކަސް މިހާރު އަޅުގަނޑުމެންގެ ވަށައިގެން ހިނގަމުންދާ ޤައުމީ ކަންތައްތަކަށް ބަލައިލައިފިނަމަ އުފާކުރުން އެކަށީގެންވޭ. އެންމެފަހުން ދާދި އިހަކަށްދުވަހު، އާދެ، އިހަށްދުވަހު އަޅުގަނޑު މިއައީ ރާއްޖެތެރޭގެ ރަށަކުން، ފާދިއްޕޮޅުގެ ނައިފަރުން. އެރަށުގެ ރައްޔިތުން ވަރަށް މުހިންމު މުނާސަބަތެއް ފާހަގަކުރައްވާތީ، އެ މުނާސަބަތުގައި ބައިވެރިވުމުގެ ނިޔަތުގައި އަޅުގަނޑު އެރަށަށް ދިޔައީ. އާދެ، އެއީ އެރަށުގައި ހިނގަމުން އަންނަ މަދްރަސަތުލް އިފްތިތާޙަށް 50 އަހަރު ފުރުމުގެ މުހިންމު މުނާސަބަތު އެރަށުގެ ރައްޔިތުން ފާހަގަކުރެއްވީތީ، އެކަމުގައި ބައިވެރިވުމަށްޓަކައި އަޅުގަނޑު ދިޔައީ. އެރަށަށް ގޮސް، ނައިފަރުގެ ރައްޔިތުން، ނައިފަރުގެ ރައްޔިތުންނޭ އަޅުގަނޑު މިދަންނަވަނީ ރަށުގެ އެންމެން އެއްވެސް އިސްތިސްނާއެއްނެތި، ރަށުގެ އަންހެނުންނާއި ފިރިހެނުން، ކުޑަކުދިންނާއި ބޮޑެތި މީހުން، މުސްކުޅިންނާއި ޒުވާނުން، އެންމެން އެކުރި މަސައްކަތްތައް ފެނިފައި، އަޅުގަނޑުގެ ހިތުގައި ނައިފަރުގެ ރައްޔިތުންނަށް އުފެދިގެން ދިޔައީ ވަރަށްވެސް މަތިވެރި ސާބަހަކާއި ތަޢުރީފެއް.\nއެހެންވީމާ، އަޅުގަނޑު މިދަންނަވަނީ، އެ ޤައުމީ ރޫޙު އަޅުގަނޑުމެންގެ ތެރޭގައި އެބައޮތޭ. މަދްރަސަތުލް އިފްތިތާޙަށް 50 އަހަރު ފުރުމުގެ މުނާސަބަތު ފާހަގަކުރަން ސަރުކާރުން މާބޮޑު މަސައްކަތްތަކެއް ނުކުރޭ. އެއީ ސަރުކާރުން އަންގައިގެން އެމީހުން ކުރި ކަމެއް ނޫން. އެއީ ހަމަ އެމީހުންގެ އަމިއްލަ ހިތްތަކުގެ ތެރެއިން ނިކުމެގެން އައި ޚިޔާލެއް. އެމީހުން އަމިއްލައަށް އެ އިޙުތިފާލު ކުރަން ބޭނުންވެގެން އެހުރިހާ ކަމެއް ރާވަމުން ގެންދިޔައީ. ސަރުކާރުން ކޮށްދިންހާވެސް ކަމަކީ އެކަންތައްތައް ވީހާ ރަނގަޅަކަށް ގެންދެވޭތޯ ބެލުމަށްޓަކައި އެހީތެރިވެވެން އޮތް ހުރިހާ ރޮނގަކުން އެހީތެރިވަމުން ގެންދިޔުން. އެހެންވީމާ، އެ ރޫޙު އަޅުގަނޑުމެންގެ ތެރޭގައި އެބައޮތް. މިދެންނެވި ކަހަލަ މުނާސަބަތުތަކުން އެ ރޫޙު ފާޅުވެގެން އެބަދޭ. އެ ރޫޙު ދިރުވަން ކޮންމެވެސްކަހަލަ މަސައްކަތްތަކެއް އަޅުގަނޑުމެންގެ ތެރެއިން ކޮންމެ މީހަކުވެސް ނުވަތަ ކޮންމެ ޖަމާޢަތަކުންވެސް ކުރުމަކީ އަޅުގަނޑު ހިތުން ވަރަށް ބޭނުންތެރި ކަމެއް. އަދި ޚާއްޞަކޮށް ދަންނަވަންޏާ އަޅުގަނޑުމެންގެ ޒުވާނުން، އެކަމަށް އަހަންމިއްޔަތެއް ދިނުމަކީ ވަރަށް ބޮޑަށް އެދެވޭ ކަމެއް.\nއަޅުގަނޑު މީގެކުރިންވެސް އެތައް މަޤާމެއްގައި ވާހަކަދައްކަމުން ދަންނަވައިފައިވާނޭ ފަދައިން، ޤައުމެއްގެ މުސްތަޤްބަލް އޮންނާނީ އެ ޤައުމެއްގެ ޒުވާނުންގެ އަތްމަތީގައި. އެހެންވީމާ، އަޅުގަނޑުމެންގެ ރާއްޖޭގެ މުސްތަޤްބަލް އޮތީ މިއަދުގެ ޒުވާނުންގެ އަތްމަތީގައި ކަމަށްވާތީ، މިއަދުގެ ޒުވާނުން އެއީ ހަރުދަނާ ޤައުމިއްޔަތެއް ހުރި މިނިވަންކަމަށް ލޯބިކުރާ، އަމިއްލަވަންތަކަން ދިފާޢުކުރާނެ ބައެއް ކަމުގައި ވުމަކީ ކޮންމެހެން ބޭނުންކަމެއް. އެމީހުންގެ ހިތުގައި ޤައުމީ ރޫޙު އާލާވާންވާނެ. ޤައުމީ ރޫޙު އާލާވުމުގެ ސަބަބުން އެމީހުންގެ ޚިދުމަތްތައް ދިވެހި ޤައުމަށް ލިބެމުންދާންވާނެ. ޒުވާނުންގެ ކަންތައްތައް ބަލަހައްޓައި އިރުޝާދުދީ ތަރައްޤީ ކުރުމަށްޓަކައި ސަރުކާރުގެ ފަރާތުން ވަނީ މަޖިލީހެއް އުފައްދައިފައި. އެ މަޖިލީހުގެ މަސައްކަތް ކުރިއަށްދޭ. އެހެންނަމަވެސް، އެހިސާބުން އަދި އެ ފުދުނީކަމަށް އަޅުގަނޑުމެން ބަލައިގެން، އަޅުގަނޑު ހިތުން އެއީ މާ ހަމަޖެހޭ ކަމަކަށްނުވާނެ. ޒުވާނުންގެ ޙަރަކާތްތައް މިހާރަށްވުރެ އިތުރުކުރުމަކީ ބޭނުންކަމެއް. އެމީހުންގެ ހިތްތަކުގައި، ޤައުމީ ރޫޙު އުފެދިގެން ނުވަތަ މިހާރު އޮތް ޤައުމީ ރޫޙު އެއަށްވުރެ އިތުރުކުރެވިގެން އެމީހުންގެ ޚިދުމަތާއި، މަސައްކަތާއި، އެމީހުންގެ ފިކުރާއި ޚިޔާލު، ދިވެހިރާއްޖެއަށްޓަކައި ޚާއްޞަ ކުރެވުން އެއީ އަޅުގަނޑު ހިތުން މިވަގުތު ވަރަށް ބޭނުންވެފައިވާ ކަމެއް.\nއާދެ، މިގޮތުން އިތުރު މަސައްކަތްތަކެއް ސަރުކާރުން ކުރަންޖެހޭނެ ކަމަށް ފެންނާތީ، މިހާރު ގަސްދުކުރެވިފައި ވަނީ ޒުވާނުންނާބެހޭ އިތުރު ފިޔަވަޅުތަކެއް އަޅަން. ސަރުކާރުގެ ކަމާބެހޭ ފަރާތްތައް ގުޅިގެން، އެންމެ ޚާއްޞަ ގޮތެއްގައި މިނިސްޓްރީ އޮފް އެޑިޔުކޭޝަން. މިނިސްޓްރީ އޮފް އެޑިޔުކޭޝަނާއި ސަރުކާރުގެ އެނޫންވެސް ކަމާބެހޭ ފަރާތްތަކާ ގުޅިގެން ޒުވާނުން އެއްތަންކޮށް ޒުވާނުންގެ ތެރޭގައި އެކުވެރިކަން އުފައްދައި، ޒުވާނުންގެ ހިތްތަކުގައި ޤައުމަށް ޚިދުމަތް ކުރުމުގެ ޝުޢޫރު އުފައްދައި އަދި އެމީހުންނަށް އެކިއެކި ފުރުޞަތުދީ، ކުރިއަށް ދިޔުމުގެ ފުރުޞަތު ތަނަވަސްކޮށްދީ، މިކަހަލަ ކަންތައްތައް ރާވައި ކުރިއަށް ގެންދިޔުން އެއީ މިހާރު ސަރުކާރުން ވަރަށްބޮޑު ސަމާލުކަމެއްދޭ ކަމެއް. އިރާދަކުރެއްވިއްޔާ، މާލަސްތަކެއްނުވެ އެކަންތައްތައް ފެށޭނެ. އަޅުގަނޑު ގަސްދުކުރަނީ ޚުދު އަޅުގަނޑުވެސް އެކަމުގައި ބައިވެރިވެގެން ޒުވާނުންނާ އެކުގައި އެ ކުރިއަށް ގެންދެވޭތޯ މަސައްކަތް ކުރަން. އާދެ، މި ދެންނެވި ކަންތައްތަކުގެ ތެރޭގައި ޒުވާނުން އެއްތަނަކަށް ގެނެސްގެން، އެކިއެކި ބޭނުންތެރި ފައިދާހުރި ކަންތައްތައް ހިންގުން ހިމެނޭ. އެއީ ކުޅިވަރު ކުޅުން ކަމުގައިވެސް ވެދާނެ. ނުވަތަ އެކިއެކި ކޭމްޕް ހަދައިގެން އެމީހުންނަށް ޖިސްމާނީ ގޮތުންވެސް އެކަށީގެންވާ ތަމްރީނުދީ، އަދި އޭގެއިތުރުންވެސް އެމީހުންނަކީ ވަރަށް ބާރުހުރި ހަރުދަނާ އަދި ޤައުމު ދިފާޢު ކުރުމުގެ ޤާބިލިއްޔަތު ލިބިގެންވާނެ ބައެއް ކަމަށްވާންޖެހޭނެ. އެރޮނގުންވެސް އެމީހުންނަށް ބޭނުންވާ ތަމްރީނުތަކެއް ދިނުންވެސް ހިމެނޭނެ. މިބާވަތުގެ އެތައް ކަމެއް ކުރުން އެއީ އަޅުގަނޑު ހިތުން މިހާރު އަޅުގަނޑުމެން ކުރަންވެއްޖެ ކަމެއް. ދުނިޔޭގެ ވަރަށްގިނަ ޤައުމުތަކުގައިވެސް ޒުވާނުންނަށް މިދެންނެވި ކަހަލަ ތަމްރީނުތައް ދެމުންގެންދޭ. އަޅުގަނޑުމެންގެ ރާއްޖޭގައި މީގެކުރިން އެކަން ނެތް ކަމުގައިވިޔަސް، ދުނިޔެއަށް އެ އަންނަ ބަދަލުތަކާ ގުޅިގެން އަދި އަޅުގަނޑުމެންގެ ވަށައިގެން އަޅުގަނޑުމެންނާ ގުޅިގެން މި ހިނގާ އެކިއެކި ހަރަކާތްތައް އެހެން ހިނގާތީއާއެކު، އަޅުގަނޑުމެންވެސް އެކަހަލަ މިދެންނެވި ބާވަތުގެ، ޒުވާނުންގެ ކަންތައްތައް ކުރިއަށް ގެންދިޔުމަކީ އަޅުގަނޑުމެންގެ އަމިއްލަ ސަލާމަތަށްޓަކައި ވަރަށް ބޭނުންތެރި ކަމެއް ކަމުގައި އަޅުގަނޑު ދެކެން. އާދެ، އެހެންވީމާ، ކުރިއަށްވުރެ ބޮޑަށް ބާރުލައިގެން އިރާދަކުރެއްވިއްޔާ، ކުރިއަށް އޮތް ތާނގައި ޒުވާނުންގެ ހަރަކާތްތައް ފުޅާކޮށް، އެމީހުންނަށް އިތުރު ފުރުޞަތުތައްދީ، އެމީހުންގެ ޚިދުމަތް ރާއްޖެއަށް ލިބޭނެ މަގުތައް ތަނަވަސްކުރެވޭތޯ ސަރުކާރުން ބަލާނެ.\nއާދެ، ދެން އަޅުގަނޑު ދަންނަވައިލަން ބޭނުންވާ ވާހަކަޔަކީ، މިކަހަލަ މުނާސަބަތެއް ފާހަގަކުރާއިރު އަޅުގަނޑުމެން އެންމެން، ދިވެހި ރައްޔިތުން ވިސްނަންވާނެއޭ، އަޅުގަނޑުމެން މިދަނީ ރަނގަޅު މިޞްރާބަކަށްތޯ، އަޅުގަނޑުމެން މިދަނީ ދާންވީ މަގުންތޯ، އަޅުގަނޑުމެން މި އަމާޒުކުރަނީ އެކަށީގެންވާ ރަނގަޅު ލަނޑުދަނޑިތަކަކަށްތޯ، ނުވަތަ އަޅުގަނޑުމެން މިދަނީ ދާންވީ މަގަކުން ނޫންތޯ، އަޅުގަނޑުމެން މިހާރު މިވަނީ ގޯޅި އަޅާފައިތޯ. މިކަންކަމާ ދޭތެރޭގައި ހުރިހާ އެންމެންވެސް ޚިޔާލުކުރަން ބޭނުންވާނެހެން އަޅުގަނޑަށް ހީވޭ. އާދެ، އަޅުގަނޑަށް ފެންނަ ބައެއް ޚިޔާލުވެސް ދަންނަވައިލާނަން. އަޅުގަނޑުވެސް އެއްބަސް، މިހާރު މިކަހަލަ ވާހަކައެއް ދައްކަން އެންމެ އެކަށީގެންވާ މީހަކީ އަޅުގަނޑެއް ނޫންކަން. އެއީ ކަންދިމާވިގޮތުން މިވަގުތު ސަރުކާރު ހިންގުމާ ހަވާލުވެހުރީ އަޅުގަނޑު. އެހެންވީމާ، މިހާރު ކަންތައްތައް މިދަނީ ރަނގަޅަށޭ، އެހެން ދެންނެވުން އެއީ އަޅުގަނޑު ހިތުން މާހަމަޖެހޭ ކަމަކަށްނުވާނެ. އެކަން ޙަޤީޤަތުގައި ވާންޖެހޭނީ ރައްޔިތުން ކުރާ ކަމަކަށް. ރައްޔިތުން ނިންމާ ނިންމުމަކަށްވާންޖެހޭނީ، ސަރުކާރުން އެކިއެކި ކަންތައްތައް ގެންދަނީ ރަނގަޅަށްތޯ ނުވަތަ ނުބައިކޮށްތޯ އެކަން ނިންމުން. ކޮންމެއަކަސް އަޅުގަނޑަށް ވިސްނޭ ބައެއް ނުކުތާތައް ދަންނަވައިލުމަކީ، ދިވެހި ރައްޔިތެއްގެ ގޮތުން ނެތް ކަމެއް ނޫންކަމަށް އަޅުގަނޑު ދެކެން. އެހެންވީމާ، އަޅުގަނޑަށް ފެންނަގޮތުގައި، ހަމަގައިމުވެސް ބައެއް ކަންތައްތައް އަޅުގަނޑުމެންނަށް ގެންދެވެނީ ރަނގަޅަށް. ދާ މިޞްރާބުވެސް ގޯހެއް ނޫން. އެއީވެސް ބައެއްކަހަލަ މިންގަނޑުގެ ބޭނުންކޮށްގެން އަޅުގަނޑު މިހެން މި ދަންނަވަނީ. އާދެ، އޭގެ ބައެއް ކަންތައްތަކަކީ، އަޅުގަނޑު ހިތުން ބަލައިލަންޖެހޭނީ، ދާޚިލީގޮތުން އަޅުގަނޑުމެން މިދަނީ ކުރިއަށްތޯ ނުވަތަ ފަހަތަށްތޯ. އިޖުތިމާޢީ ގޮތުންނާއި އިޤުތިޞާދީ ގޮތުން އަޅުގަނޑުމެން އެބަ ތަރައްޤީވަމުންދޭތޯ ނުވަތަ ނޫންތޯ. ސަރުކާރުގެ ފަރާތުން ރައްޔިތުންނަށް ލުއިފަސޭހަކަން ލިބިދޭތޯ. ރައްޔިތުންގެ ފެންވަރު މައްޗަށް ގެންދެވޭތޯ، މަސައްކަތް ކުރޭތޯ. ތަޢުލީމާއި ޞިއްޙަތާއި އަދި އެނޫންވެސް ރައްޔިތުންނަށް ލިބެންޖެހޭނޭ ޚިދުމަތްތައް، އެއްދުވަހުން އަނެއް ދުވަހަށް ތަރައްޤީވަމުން އެބަދޭތޯ. އެއީ މިންގަނޑެއް، ބަލައިލަންޖެހޭ. ބޭރު ދުނިޔޭގެ ނިސްބަތުގައިވެސް ބަލައިލަންޖެހޭ މިންގަނޑެއް އެބައޮތް. ރާއްޖެއަށް ލިބެނީ ރީތި ނަމެއްތޯ ނުވަތަ ރާއްޖޭގެނަން ދަނީ އެއްދުވަހުން އަނެއް ދުވަހަށް ހުތުރުވަމުންތޯ. ދުނިޔޭގެ ކުރިމަތީގައި ރާއްޖެ އެއީ މިހާރު އޮތް ތަނެއް ކަމުގައި ގަބޫލުކުރެވޭތޯ ނުވަތަ ނޫންތޯ. މިކަހަލަ ކަންކަމަށް ބަލައިލީމާ އަޅުގަނޑުމެންނަށް މިކުރެވޭ މަސައްކަތަކީ ރަނގަޅު މަސައްކަތެއްކަން ނުވަތަ ނޫންކަން އަޅުގަނޑުމެންނަށް ކަނޑައެޅިދާނެ. މި ދެވެނީ ރަނގަޅު މިޞްރާބަށްތޯ ނުވަތަ ރަނގަޅު މިޞްރާބަކަށް ނޫންތޯވެސް އަޅުގަނޑުމެންނަށް ކަނޑައެޅިދާނެ. އާދެ، ދާޚިލީގޮތުން ބަލާއިރު އަދަދުތައް ބުނާގޮތުން އަޅުގަނޑުމެން ދަނީ ކުރިއަށް.\nއާދެ، މި ޖަލްސާއަކީ އެކަހަލަ އަދަދުތަކެއް ދަންނަވާކަހަލަ ޖަލްސާއަކަށްނުވާތީ، އެ އެއްޗެއްސެއް އަޅުގަނޑު ނުގެންނަން. އެހެންނަމަވެސް، ވަރަށްފަހުންވެސް އަޅުގަނޑު ހިތުން ތިޔައިގެ ތެރެއިން ވަރަށްގިނަ ބޭފުޅުން އައްސަވާނެ، އަޅުގަނޑުމެންގެ އިޤުތިޞާދީ ކުރިއެރުން އެ މައްޗަށްދާ ރޭޓު، ވަރަށްފަހުން އޮތް ރައްޔިތުންގެ މަޖިލީހުގެ ޖަލްސާއެއްގައި އަޅުގަނޑު ދެންނެވިން. އެކަހަލަ ކަންތައްތައް ދުނިޔޭގެ ޤައުމުތަކުގައި ކުރިއަށްދާ މިންވަރު ބަލައި އުޅެނީ، ޤައުމެއްގައި އުފައްދާ ތަކެއްޗާއި، އުފައްދާ ޚިދުމަތްތަކުގެ ޖުމުލަ އަގު، އެއަށް ވިސްނައިގެން އަދި ޤައުމީ އާމްދަނީއަށް ލިބޭ ވަރަށް ވިސްނައިގެން. އަދި ޤައުމީ އާމްދަނީއިން ބޮލަކަށްޖެހޭ މިންވަރަށްވެސް ވިސްނައިގެން. މިކަހަލަ މިންގަނޑުތަކެއް ބޭނުންކޮށްގެން، ބޭރު ޤައުމުތަކުގައި ޤައުމުގެ ކުރިއެރުން ވަޒަންކުރަނީ. އެ މިންގަނޑުތައް އަޅުގަނޑުމެން ބޭނުންކޮށްފިނަމަ، އަޅުގަނޑުމެން ދަނީ ކުރިއަށްކަން އެއްވެސް ޝައްކެއްނެތި އެނގޭ. 1977 ގައި އަޅުގަނޑުމެންގެ އިޤުތިޞާދު ކުރިއަށް ދިޔުމުގެ ރޭޓަކީ ސަތޭކައަކުން އެކެއް ކަމުގައި ހިސާބުތަކުން ދައްކާ. 1981 ގައި އެ ރޭޓު 11 އަށް ބަދަލުވެއްޖެ. އެހެންވީމާ، އެއީ ވަރަށްބޮޑު ކުރިއެރުމެއްކަން ޔަޤީން.\nހަމައެފަދައިން، މަދަރުސާތައް ދަނީ އެއްދުވަހުން އަނެއް ދުވަހަށް ގިނަވަމުން. ކުރީގައި ހުރީ ހަމައެކަނި މާލޭގައި ބައެއް މަދަރުސާ. މިހާރު ސަރުކާރުގެ މަދަރުސާތަކެއް ރާއްޖެތެރޭގައި ހިނގަމުން އެބަދޭ. ކިޔަވާ ކުދިންގެ އަދަދު އެތައް ގުނައެއް އިތުރުވެގެން ހިނގައްޖެ. ޞިއްޙީ ރޮނގުންވެސް އިތުރު ފަސޭހަތައް ރައްޔިތުންނަށް ލިބެމުން އެބަދޭ. އެއްކަމަކީ ބޭހުގެ އަގު ތިރިކުރެވުން. ހަމަ، ބޭސް ގެންނަނީ އާދައިގެ މި ބާޒާރުގައި ހުންނަ ރޭޓުން. ބޭހުގެ އަގު ހެދެނީ، އެއީ މީގެކުރިން ބޭހުގެ އަގު ސަރުކާރުން ގެންދިޔައީ، ޑޮލަރަކީ ހަތްރުފިޔާ ފަންސާސްލާރި ކަމަށް ބަލައިގެން. އެހެންނަމަވެސް، މިހާރު ޑޮލަރަކީ ސަރުކާރުން މާރުކޮށްދޭ އެއްޗަކަށް ހަދައިފައި، ބޭހަށް ބޭނުންވާ ޑޮލަރުގެ އަގު މި ބަލަނީ ތިންރުފިޔާ ނުވަދިހަ ތިންލާރީގެ ރޭޓުން ބަލައިގެން. އެހެންވީމާ، އޭގެ ސަބަބުން ބޭހުގެ އަގުވެސް ޖެހުނީ ތިރިއަށް. އިތުރު މީހުން، ޞިއްޙީ ރޮނގުން ބޭނުންވާ އިތުރު މީހުން ތައްޔާރުކުރެވެމުން އެބަދޭ. ޑޮކްޓަރުން ދަނީ އެއްދުވަހުން އަނެއްދުވަހަށް ގިނަވަމުން. ނަރުހުން ދަނީ ގިނަވަމުން. ރާއްޖެތެރޭގެ ހެލްތު ސެންޓަރުތަކުގައިވެސް، އެތަންތަނަށް ތައްޔާރު ކުރެވޭ މީހުން ދަނީ އެއްދުވަހުން އަނެއް ދުވަހަށް ގިނަވަމުން. ހަމައެފަދައިން، ވަރަށް ކައިރި މުސްތަޤްބަލެއްގައި ރާއްޖެތެރޭގައި ހުޅުވޭ ފުރަތަމަ ހޮސްޕިޓަލް ހުޅުވޭނެ. އާދެ، ހދ. ކުޅުދުއްފުށީގައި، އެންމެ ފުރަތަމަ ރީޖަނަލް ހޮސްޕިޓަލް ހުޅުވުން، އަޅުގަނޑު ހިތުން މަހެއްހާ ދުވަހުގެ ތެރޭގައި އެކަން ހަމަޖެހިގެންދާނެ. އެހެންވީމާ، ޞިއްޙީ ގޮތުންވެސް މީހުންނަށް ލިބޭ ލުއިފަސޭހަ ނުވަތަ ލިބޭ ޚިދުމަތްތައް ދަނީ ކުރިއަށް.\nދެންއޮތީ ބޭރު ދުނިޔެއަށް ބަލައިލުން. ބޭރު ދުނިޔޭގެ ކުރިމަތީގައި، ދިވެހިރާއްޖެ އޮތީ ކޮން މަޤާމެއްގައިތޯ؟ އާދެ، އަޅުގަނޑު ވަރަށް ކުޑަކުޑަ ދެ މިސާލެއް ދަންނަވައިލާނީ. އޭގެތެރެއިން އެއް މިސާލަކީ، ދާދިފަހުން އ.ދ. މަޖިލީހުގައި އޮންނަ ޞުލްޙައާބެހޭ ކޮމިޝަނަކަށް ދިވެހިރާއްޖެ ހޮވުނުކަން. އާދެ، އެ ކޮމިޝަނުގައި ތިބެނީ އެންމެ 12 މެންބަރުން. އޭގެތެރޭގައި މިތިބެނީ ދުނިޔޭގެ ވަރަށް ބޮޑެތި ޤައުމުތަކުގެ މީހުން. ގިނަ މެންބަރުންނަކީ، މިސާލަކަށް އެމެރިކާ، ރަޝާ، ފަރަންސޭސިވިލާތް، މިކަހަލަ ބޮޑެތި ޤައުމުތައް އެ ކޮމިޝަނުގައި ތިބެނީ. ޔޫ.އެން.ގައި ނުވަތަ އ.ދ. މަޖިލީހުގައި 150 އަށްވުރެ ގިނަ މެންބަރުން ތިބޭއިރު، އެތަނުން ހުސްވި ގޮނޑިއަކަށް ދިވެހިރާއްޖެ އިއްތިފާޤުން ހޮވުނުކަން. އ.ދ. މަޖިލީހުގެ އިއްތިފާޤުން އެއްވެސް އިޢުތިރާޒެއްނެތި ހޮވުނުކަން، އަޅުގަނޑު ދެކެނީ އެއީ ދިވެހިރާއްޖެއަށް ލިބުނު ވަރަށްބޮޑު ފަޚުރެއް ކަމުގައި. އަޅުގަނޑުމެންގެ ޤައުމީ އަދި ޘަޤާފީ ކަންތައްތަކަށް އަޅުގަނޑުމެންދޭ އަހަންމިއްޔަތުވެސް، ބޭރު ދުނިޔޭގައި ވަޒަންކުރެވެމުންދާކަން މިހާރު ވަރަށް ރަނގަޅަށް އެބަ އެނގޭ. އޭގެ މިސާލެއް އަޅުގަނޑު ދަންނަވައިލާނަން. ތިޔަބޭފުޅުން އައްސަވާނެ، އަދި މިހާރުވެސް ތިޔަބޭފުޅުންގެ އަތްޕުޅުގައި ތިޔައޮތް ލުއިފޮތުގައި، އަޅުގަނޑުމެން އެ ބަޠަލެއްގެ ޒިކުރާ މިރޭ މި އާކުރާ އައްސުލްޠާނުލް ޣާޒީ މުޙަންމަދު ތަކުރުފާނުލް އަޢުޡަމް ނުވަތަ ބޮޑުތަކުރުފާނު. އެ މާތް ބަޠަލުގެ ހަނދާން އާކުރުމުގެ ގޮތުން ސަރުކާރުން އުތީމުގައި ހަދަން ގަސްދުކުރާ މަރުކަޒުގެ ވާހަކަ، ތިޔަބޭފުޅުންގެ އަތްޕުޅުމަތީގައި އޮތް ލުއިފޮތުގައި އޮންނާނެ. އެކަމަށް ސަރުކާރުން އެހާބޮޑު އަހަންމިއްޔަތެއް ދޭކަން ޔުނެސްކޯއަށް އެނގިގެން ޔުނެސްކޯގެ ސެކްރެޓަރީ ޖެނެރަލް އެކަމަށް ވަރަށް ބޮޑަށް ތަޢުރީފު ކުރައްވައި އޭނާ ޚާއްޞަ ޓީމެއް ރާއްޖެއަށް ފޮނުވަން ގަސްދުކުރެއްވިކަން މިހާރު އޮތީ އަންގަވައިފައި. އަދި އެ އަންނަ ވަފުދުގެ ފަރާތުން އެ މަޝްރޫޢު ބަލައި، އެއަށް ޔުނެސްކޯގެ ފަރާތުން އެހީދޭނެ އިންތިޒާމުތަކެއްވެސް ހަމަޖައްސަވާނެ. ހަމަ އެގޮތުން ޔުނެސްކޯގެ ސެކްރެޓަރީ ޖެނެރަލް ވަރަށް އަވަދިނެތިކޮށް އުޅުއްވަމުންވެސް، ވަރަށް ކައިރި މުސްތަޤްބަލެއްގައި އެކަމަށްޓަކައި ރާއްޖެއަށް ޒިޔާރަތް ކުރައްވާނެކަން މިހާރުވަނީ އަންގަވައިފައި.\nއާދެ، އެހެންވީމާ، މިކަހަލަ ކަންތައްތަކަށް ބަލާއިރު، އަޅުގަނޑުމެން މިދަނީ ރަނގަޅު މިޞްރާބަކުންނޭ އަޅުގަނޑު ހިތުން ދެންނެވޭނެ ތަން އެބައޮތް. އެއީ ދުނިޔޭގެ ކުރިމަތީގައިވެސް ރާއްޖެއަށް ލިބެމުންދާ ރީތިނަން ދަނީ އެއްދުވަހުން އަނެއް ދުވަހަށް ކުރިއަށް، މައްޗަށް. މީގެކުރިން އަޅުގަނޑުމެންނަށް ނުވެވޭކަހަލަ ކާމިޔާބީތައް ބައިނަލްއަޤްވާމީ ދާއިރާގައި މިހާރު އަޅުގަނޑުމެންނަށް އެބަ ކުރެވެމުންދޭ. އަޅުގަނޑުމެންގެ ބައެއް ބޭފުޅުން ބޭރު ޤައުމުތަކުގެ ޖަލްސާތަކުގައި، ރައީސުންނަށް ނުހޮވުނު ކަމުގައިވިޔަސް، ނައިބު ރައީސުންގެ މަޤާމަށް އެބަ ހޮވެމުންދޭ. ހަމައެފަދައިން، ދުނިޔޭގެ ވަރަށް މުހިންމު ބައެއް ކޮމިޓީތަކުގައި ދިވެހިރާއްޖެ މިހާރު ހިމެނެމުން އެބަދޭ. ހަމައެއާއެކު، އަޅުގަނޑުމެން އަޅުގަނޑުމެންގެ އަމިއްލަ ތާރީޚާއި، ޘަޤާފަތާއި، ޤައުމިއްޔަތު ރައްކާތެރި ކުރުމަށްޓަކައި ކުރާ މަސައްކަތްތަކަށް، ބޭރުގެ ފަރާތްތަކުން އެހީއާއި، ބޭރުގެ ފަރާތްތަކުގެ ތަޢުރީފު ލިބެމުން އެބަދޭ. އާދެ، މިގޮތްގޮތުން ވިސްނާއިރު، އަޅުގަނޑުމެން ދަނީ ފަހަތަށޭ ދެންނެވޭކަށް ނެތްކަމަށް އަޅުގަނޑަށް ހީވަނީ. އާދެ، ކޮންމެއަކަސް މިކަހަލަ ކަންކަމާ ދޭތެރޭގައި ވިސްނައި، އަޅުގަނޑުމެން މިދަނީ ރަނގަޅު މިޞްރާބުންތޯ ނުވަތަ ނޫންތޯ ނިންމުން އެއީ ތިޔަބޭފުޅުންގެ ކަމެއް. ރާއްޖޭގެ ރައްޔިތުންގެ ކަމެއް. އެހެންވީމާ، ތިޔަބޭފުޅުން އެކަންކަމާ ދޭތެރޭގައި ވިސްނަވާނެކަމަށް އަޅުގަނޑު ވަރަށް ބޮޑަށް ޔަޤީންކުރަން.\nއާދެ، އަޅުގަނޑު މިތަނަށް އައިސް ހުއްޓުނީ ހަމަގައިމުވެސް މާގިނަ ވާހަކަތަކެއް ދައްކާނަމޭ ހިތަށްއަރައިގެނެއް ނޫން. ޙަޤީޤަތުގައި މިރޭ މިތަނަށް އައިސް ވާހަކަ ދެއްކުން އެއީ ކުޑަކޮށް އަޅުގަނޑު ޖެހިލުންވެސްވީ ކަމެއް. ސަބަބަކީ މިދޭތެރޭ މިދިޔަ ގާތްގަނޑަކަށް ދެމަހެއްހާ ދުވަހުގެ ތެރޭގައި، ވަރަށްގިނަ މުނާސަބަތުތަކުގައި، ވަރަށް ދިގުކޮށް އަޅުގަނޑަށް ވާހަކަ ދެއްކިފައިވާކަން. ނޮވެންބަރު މަހުގެ 11 ވަނަ ދުވަހު އަޅުގަނޑު ވާހަކަ ދެއްކިން. [މާލޭ އިންޓަރނޭޝަނަލް އެއަރޕޯޓް] ހުޅުވުމުގެ ރަސްމިއްޔާތުގައި ވާހަކަ ދެއްކިން. އޭގެފަހުން ނައިފަރުގައިވެސް އިހަކަށްދުވަހަކު ވަރަށް ދިގުކޮށް ވާހަކަ ދައްކަން ދިމާވި. އަނެއްކާ ރައްޔިތުންގެ މަޖިލީހަށް ބަޖެޓު ހުށަހެޅި ރޭވެސް ވާހަކަ ދެއްކިން. މިހެންގޮސް މިދޭތެރެއިން ވަރަށްގިނަފަހަރު އަޅުގަނޑަށް ދިގުކޮށް އެކަންކަމާ ދޭތެރޭގައި ވާހަކަ ދެކެވިއްޖެ. އެހެންވީމާ، މިރޭ މިތަނަށް އައުން އެއީވެސް އަޅުގަނޑު އެންމެ ހިތްހަމަޖެހޭ ކަމެކޭ ނުދެންނެވޭނެ. އެހެންނަމަވެސް، މުނާސަބަތުގެ މުހިންމުކަމާއި އަދި އަޅުގަނޑަށް ދިވެހި ތާރީޚާއި ޘަޤާފަތަށް ޚިދުމަތްކުރާ މަޖިލީހުގެ ފަރާތުން ދެއްވި ދަޢުވަތަށް، އަދި އެ ދަޢުވަތު ގަބޫލުކުރުން އެއީ އަޅުގަނޑަށް ލިބޭ ވަރަށްބޮޑު އުފަލަކަށްވާތީއާ އެކުގައި އަޅުގަނޑު މިރޭ މިތަނަށް މިއައީ. އެހެންވީމާ، ދެން އަޅުގަނޑު ގަސްދުކުރަނީ މިހިސާބަށް އަޅުގަނޑުގެ ވާހަކަކޮޅު ނިންމައިލަން.\nއަޅުގަނޑު އެދެނީ، ދިވެހިރާއްޖޭގެ ރައްޔިތުންނަށް ދިވެހިވަންތަކަމާއި ދިވެހި ޤައުމިއްޔަތު ދިރުވައި، އެކަމަށްޓަކައި ފަޚުރުވެރިވުމުގެ ތައުފީޤު اللّـه سبحـانـه وتعـالى ދެއްވުން. ފަޚުރުވެރިވުމޭ އަޅުގަނޑު މި ދަންނަވަނީ ހަމަ ގަސްދުގައި. އެއީ އަޅުގަނޑުމެންނަކީ ދިވެހިން ކަމަށްވީތީ ފަޚުރުވެރިވާންޖެހޭނެ. އަޅުގަނޑުމެން ފަޚުރުވެރިނުވެ އަޅުގަނޑުމެންގެ މިނިވަންކަމެއް ޙިމާޔަތެއް ނުކުރެވޭނެ. އަޅުގަނޑުމެންގެ އަމިއްލަވަންތަކަމެއް ރައްކާތެރިއެއް ނުކުރެވޭނެ. ކީއްކުރަންތޯ އަޅުގަނޑުމެންނަކީ ދިވެހިން ނޫންކަމުގައި ވާންވީ. ނުވަތަ އަޅުގަނޑުމެންގެ ޝަޚްޞިއްޔަތު، އެހެން ބައެއްގެ ޝަޚްޞިއްޔަތުގެތެރެއަށް ވިރުވައިލަންވީ ކީއްވެގެންތޯ؟ އެއްވެސް ހާލެއްގައި، ދިވެހި ޤައުމަކީ، ޤައުމީގޮތުން ބަލާއިރު އެހެން ޤައުމުތަކަށްވުރެ ފަހަތުގައިވާ ޤައުމެކޭ ނުދެންނެވޭނެ. މާއްދީގޮތުން އެހެންވެދާނެ. އަޅުގަނޑުމެންނަކީ މާ މުއްސަނދި ޤައުމެއް ނޫން. ރައްޔިތުންގެ ޢަދަދުގެ ގޮތުން އެހެންވެދާނެ. އަޅުގަނޑުމެންނަކީ މާގިނަ ބަޔަކު ދިރިއުޅޭ ތަނެއް ނޫން. އެހެންނަމަވެސް، ޤައުމީގޮތުން ބަލާއިރު އަޅުގަނޑުމެންގެ ވަރަށް ފަޚުރުވެރި ތާރީޚެއް އެބައޮތް. ވަރަށް ފަޚުރުވެރި ޘަޤާފީ ތަރިކައެއް އަޅުގަނޑުމެންގެ އެބައޮތް. އެހެންވީމާ، އަޅުގަނޑުމެންނަކީ ޤައުމީގޮތުން ބަލާއިރު، އެހެން އެއްވެސް ޤައުމަކަށްވުރެ ދަށުގައިވާ ނުވަތަ ފަހަތުގައިވާ ޤައުމެކޭ ދެންނެވޭކަށްނެތް. އަޅުގަނޑުމެން، އަޅުގަނޑުމެންގެ އަމިއްލަ ޝަޚުޞިއްޔަތު ދިރުވަންވާނީ. އަޅުގަނޑުމެންގެ އަމިއްލަ ޝަޚުޞިއްޔަތަށްޓަކައި ފަޚުރުވެރިވާންވާނީ. އަޅުގަނޑުމެންގެ ހިތްތަކުގައި ދިވެހިރާއްޖެއަށާއި ދިވެހިވަންތަކަމަށް އިތުރު ލޯތްބެއް އުފެދިގެން، އެޝަޚުޞިއްޔަތު ޙިމާޔަތް ކުރުން އެއީ އަޅުގަނޑުމެންގެ ވާޖިބެއް ކަމުގައި ދެކެންޖެހޭނެ.\nއާދެ، އަޅުގަނޑު އެދެނީ، اللّـه سبحـانـه وتعـالى އަޅުގަނޑުމެން އެންމެންނަށް އެ ތައުފީޤު ދެއްވުން. އަޅުގަނޑުމެންގެ ރާއްޖެއަށް އަމަންއަމާންކަމާއި ޞުލްޙަ މަޞްލަޙަތު ދެއްވުން. ރާއްޖޭގެ ރައްޔިތުންނަކީ އެކުވެރި ބައެއް ކަމުގައި ލެއްވުން. ރާއްޖޭގެ ރައްޔިތުންގެ މަސައްކަތާއި ޚިދުމަތުން ދިވެހިރާއްޖެ އެއްދުވަހުން އަނެއް ދުވަހަށް ތަރައްޤީވަމުންދިޔުން.\nوالسّلام عليكم ورحمـة اللّـه وبـركاتـه.


Raajjeygai Covid Jehunu Meehunge Adhadhu 177000 In Mahchah Araifi ރާއްޖޭގައި ކޮވިޑް ޖެހުނު މީހުންގެ ޢަދަދު 177000 އިން މައްޗަށް އަރައިފި – Huvadhoo News Raajjeygai Covid Jehunu Meehunge Adhadhu 177000 In Mahchah Araifi Huvadhoo News\nރާއްޖޭގައި ކޮވިޑް ޖެހުނު މީހުންގެ ޢަދަދު 177000 އިން މައްޗަށް އަރައިފި\nރާއްޖެއިން ކޮވިޑް-19އަށް ޕޮޒިޓިވްވީ މީހުންގެ 177000 އިން މައްޗަށް އަރައިފިއެވެ.\nއެޗްޕީއޭއިން އެންމެ ފަހުން އާއްމުކޮށްފައިވާ ކޮވިޑްގެ ތަފާސްހިސާބުތައް ދައްކާގޮތުން މިދިޔަ މަހުގެ 27 އިން މިމަހުގެ 2ގެ ނިޔަލަށް ރާއްޖެއިން 665 މީހަކު ވަނީ ޕޮޒިޓިވްވެފައެވެ.\nއޭގެ ތެރޭގައި މާލެ ސަރަޙައްދުން ޕޮޒިޓިވްވި 72 މީހަކާއި، އަތޮޅުތެރެއިން ޕޮޒިޓިވްވި 481 މީހެކެވެ. މިއާއި ކޮވިޑް ޖެހިގެން މިހާތަނަށް ރާއްޖެއިން ވަނީ 298 މީހަކު ނިޔާވެފައެވެ.\nރާއްޖެއިން މިހާތަނަށް ވެކްސިންގެ ބޫސްޓަރ ޑޯޒް ޖެހި މީހުންގެ ޢަދަދަށް ބަލާލާއިރު، 27 މާރޗް އިން އޭޕްރީލް މަހުގެ ދެވަނަ ދުވަހާއި ހަމައަށް އެޗްޕީއޭއިން ޢާންމުކޮށްފައިވާ ތަފާސްހިސާބުތަކަށް ބަލާއިރު، 156،000 އަށްވުރެ ގިނަ މީހުން ވަނީ ވެކްސިންގެ ބޫސްޓާރ ޑޯޒް ޖަހައިފައެވެ.\nދިވެހިރާއްޖޭގައި ފެށި ވެކްސިންދިނުމުގެ ކެމްޕެއިންގައި ޖަހަމުންދަނީ އިންޑިއާއިން ހަދިޔާކޮށްފައިވާ، އެޤައުމުގެ ސީރަމް އިންސްޓިޓިއުޓްގައި އުފައްދާފައިވާ ކޮވިޝީލްޑް ވެކްސިނާއި، ޗައިނާގެ ސިނޮފާމް ވެކްސިންގެ އިތުރުން ފައިޒަރ ވެކްސިނެވެ.


22 އޮކްޓޯބަރ 2020 - 09:49\nޖޯން އަބްރަހަމްގެ "ސަތިޔަމޭވް ޖަޔަތޭ 2" ގެ ޝޫޓިން ފަށައިފި އެވެ.\nކުރިން މި މަހު ރިލީޒްކުރާ ގޮތަށް މިދިޔަ އަހަރު އިއުލާންކުރި އެ ފިލްމުގެ ޝޫޓިން ނުފެށި، ރޭވި ގޮތަށް މަސައްކަތް ކުރިއަށް ނުގެންދެވުނީ ކޮވިޑް-19 ގެ ބަލިމަޑުކަމާ ހެދި އެވެ. އެހެންވެ މިހާރު ތާވަލުކޮށްފައިވާ ގޮތުން "ސަތިޔަމޭވް ޖަޔަތޭ 2" ސިނަމާތަކަށް އަންނާނީ އަންނަ އަހަރުގެ މެއި މަހުގެ 12 ގަ އެވެ.\nމި ފިލްމަކީ 2018 ގައި ޑައިރެކްޓަރު މިލަޕް މިލަން ޒަވޭރީ ޖޯންއާ އެކު ގެނެސްދިން "ސަތިޔަމޭވް ޖަޔަތޭ" ގެ ދެވަނަ ބައެވެ. ފިލްމުގެ ޝޫޓިން އަންގާރަ ދުވަހު ފެށީ ލަކްނޫއިންނެވެ. އަދި މީގެ މަސައްކަތް އަންނަ ޖެނުއަރީ މަހާ ހަމައަށް ކުރިއަށް ގެންދަން ރާވާފައިވާ އިރު، ބައެއް މަންޒަރުތައް މުމްބާއީގެ ސްޓޫޑިއޯއްގައި ވެސް ޝޫޓްކުރާނެ އެވެ.\nބުޝަން ކުމާރުގެ ޓީ ސީރީޒާއި ނިކިލް އަދުވާނީގެ އެންމޭ އެންޓަޓައިންމަންޓުން ހަދާ "ސަތިޔަމޭވް ޖަޔަތޭ 2" ގެ ބަތަލާ އަކީ ބުޝަންގެ އަންހެނުން ދިވްޔާ ކޯސްލާ ކުމާރެވެ.\nA post shared by Taran Adarsh (@taranadarsh) on Oct 19, 2020 at 10:19pm PDT\nމިލަޕް ބުނެފައިވާ ގޮތުގައި މި ފިލްމުވެގެންދާނީ ފިލްމުގެ ފުރަތަމަ ބަޔަށް ވުރެ ހުރިހާ ގޮތަކުން ވެސް ވަރުގަދަ ފިލްމަކަށެވެ. އެގޮތުން ޖޯންގެ ވަރުގަދަ އެކްޝަންތަކެއް ފެންނާނެ ކަމަށް ބުންޏެވެ.\nނޯރާގެ އާ ވީޑިއޯއެއް\nނެށުމުގެ ހުނަރު ދައްކާލައިގެން މިހާރު ބޮލީވުޑްގައި އެންމެ ވިދާ އައިޓަމް ގާލް ނޯރާ ފަތެހީގެ އާ ވީޑިއޯ ލަވައެއް ނެރެފި އެވެ.\n"ދިލްބަރު" އާއި "އޮ ސާކީ ސާކީ" އާއި "ގަރްމީ" ފަދަ މަގުބޫލު ލަވަތަކުން ފެނިފައިވާ ނޯރާގެ އާ ލަވަ އަކީ ޓީ ސީރީޒްގެ ތައްގަނޑުގައި ނެރެފައިވާ "ނާޗް މޭރީ ރާނީ" އެވެ. މި ލަވަ އަކީ ކުރިން ވެސް ނޯރާއާ އެކީގައި ވީޑިއޯ ލަވައެއް ކުޅެފައިވާ މިއުޒިޝަން ގުރޫ ރާންދަވާ އާއި ނިކިތާ ގާންދީ ކިޔާފައިވާ ލަވައެކެވެ. މީގެ މިއުޒިކާއި ޅެން ހެދީ ތަނިޝްގް ބަގްޒީ އެވެ.\nA post shared by T-Series (@tseries.official) on Oct 18, 2020 at 4:32am PDT\nބޮސްކޯ ނެށުން ތައްޔާރުކޮށް ދީފައިވާ ލަވައިގައި ކިޔައި ދެނީ ލެބެއްގައި ރޮބޮޓަކަށް ފުރާނަ އެޅިގެން ނަށާ ތަނެވެ.\nސަނީ އާއި ކަރިޝްމާގެ "ބުލެޓްސް" ގެ ޓްރެއިލާ\nސަނީ ލިއޯނީ އާއި ކަރިޝްމާ ތަމަންނާގެ ވަރުގަދަ އެކްޝަންތަކެއް ފެނިގެންދާނެ ވެބް ސީރީޒް "ބުލެޓްސް" ގެ ޓްރެއިލާ ދައްކާލައިފި އެވެ.\nމި މަހުގެ 30 ގައި އެމްއެކްސް ޕްލެޔާ އިން ސްޓްރީމްކުރާ މި ސީރީޒް ޑައިރެކްޓްކޮށްފައި ވަނީ ދީޕަކް ތިޖޯރީ އެވެ.\nA post shared by MX Player (@mxplayer) on Oct 20, 2020 at 1:29am PDT\nކަރިޝްމާ އަކީ ދާދި ފަހުން ކަލާޒް ޗެނެލުން ނިންމައިލި "ހަތުރޯން ކޭ ކިލާޅީ" ގެ 10 ވަނަ ސީޒަން ކާމިޔާބުކުރި ބަތަލާ އެވެ. "ބުލެޓްސް" އަކީ އޭނާ ސަނީއާ އެކު މަސައްކަތްކުރި ފުރަތަމަ ޕްރޮޖެކްޓެވެ.\nވާނީ އާއި އަޔޫޝްމަން ޝޫޓިން ފަށައިފި\nއަބީޝެކް ކަޕޫރް ޑައިރެކްޓްކުރާ ލޯބީގެ ފިލްމުގެ ޝޫޓިން އަޔޫޝްމަން ކްރާނާ އާއި ވާނީ ކަޕޫރް ފަށައިފި އެވެ.\nވާނީ ވަނީ ފިލްމުގެ ޝޫޓިން އަށް ތައްޔާރުމުގެ ތެރެއިން ނަގާފައިވާ ފޮޓޯއެއް ވެސް އިންސްޓަގްރާމްގައި ހިއްސާކޮށްފަ އެވެ. މިދިޔަ އަހަރު "ވޯ" ކުޅުނު ބަތަލާ އަބީޝެކްގެ ފިލްމުގެ ޝޫޓިން ފެށި މިދިޔަ މަހު އަކްޝޭ ކުމާރުގެ "ބެލް ބޮޓަމް" ގެ މަސައްކަތް ސްކޮޓްލެންޑްގައި ނިންމައިލުމަށް ފަހު އެވެ.\nވާނީ އާއި އަޔޫޝްމަންގެ ޖޯޑު އެކީގައި ފެންނާނެ ފުރަތަމަ ފިލްމުގެ ޝޫޓިން ފެށި އިރު، އަދިވެސް މީގެ ނަމެއް އިއުލާނެއްނުކުރެ އެވެ. ފިލްމުގެ މަންޒަރުތައް ނަގަނީ ޗަންދީގަޅްގަ އެވެ. މި ފިލްމުގައި އަޔޫޝްމަން ފެނިގެންދާނީ އެތުލީޓެއްގެ ރޯލުންނެވެ. އެގޮތުން ކެރެކްޓާ އަށް ތައްޔާރުވާން އޭނާ ހަށިގަނޑަށް ބައެއް ބަދަލުތައް ވެސް ގެނެސްފައިވެ އެވެ.\nPrep ! Prep ! Prep ! And the shoot begins.. 🎥 🧿 ❤\nA post shared by Vaani Kapoor (@_vaanikapoor_) on Oct 20, 2020 at 5:34am PDT\n"ކައި ޕޯ ޗޭ" އާއި "ރޮކް އޮން" އަދި "ފިތޫރު" ގެނެސްދިން އަބީޝެކްގެ އެންމެ ފަހުގެ ފިލްމަކީ 2018 ގެ "ކޭދަރުނާތު" އެވެ.\nއިތުރު ލިޔުންތައް ބޮލީވުޑް ޖޯން އެބްރަހަމް އެކްޓްކުރުން ބޮލީވުޑް ފިލްމު ސްޓްރީމިން ޓީވީ\nޝާހްރުކްގެ "ޕަތާން" ގައި ޑިމްޕަލް


Dhe imaaraathehge Alifaan: Bodethi gellun\nވެރިރަށް މާލޭގެ ހެންވޭރުގައި މިރޭ ހިނގި އަލިފާނުގެ ބޮޑުހާދިސާ ގައި ފުރަތަމަ ރޯވި ޓިއޯލޯ އަނދާ ހުލިވަނީ: އިތުރު އިމާރާތެއްގައި ރޯވެ މި އަލިފާނުގައި ބޮޑެތި ގެއްލުންތައް ވަނީ ލިބިފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nވެރިރަށް މާލޭގެ ހެންވޭރުގައި މިރޭ ހިނގި އަލިފާނުގެ ހާދިސާ: ބޮޑެތި ގެއްލުންތައް ވަނީ ލިބިފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nވެރިރަށް މާލޭގެ ހެންވޭރުގައި މިރޭ ވަރަށް ބޮޑު އަދި ވަރަށް ނުރައްކާތެރި އަލިފާނުގެ ހާދިސާއެއް ހިނގައި ދެ އިމާރާތަކަށާއި ތަކެއްޗަށް ބޮޑެތި ގެއްލުން ވެއްޖެ އެވެ. މިރޭ ގާތްގަނޑަކަށް 9:30 އެހާކަން ހާއިރު ފުރަަތަމަ އަލިފާން ރޯވީ ބޮޑުތަކުރުފާނު މަގުން އާޓިފިޝަލް ބީޗާ ދިމާއަށް ވާގޮތަށް ހުންނަ "ކެފޭ ޓިއޯލޯ" ގެ ނަމުގައި ކެފޭއެއް ހިންގަމުން އައި ދެ ބުރި އިމާރާތުގަ އެވެ. އެ ވަގުތަކީ ރޭގަނޑުގެ ކާފިއު ފެށޭތީ ކޭފޭތައް ބަންދު ކުރަމުން ދިޔަ ގަޑި އެވެ.\nއެތާނގައި ހިފި އަލިފާން ނިއްވާ ނުލެވި މުޅިތަން އަނދާ ހުލިވަމުން ދަނިކޮށް އެ އިމާރާތާ ޖެހިގެން ހުންނަ އިންޑިއާ ބޭންކު، އެސްބީއައި، އާއި މުއާސަލާތީ ކުންފުނި އުރީދޫގެ އޮފީހާއި އެފަދަ ބޮޑެތި އެހެން ކުންފުނިތަކުގެ އޮފީސްތައް ހިންގާ، ގަދަގޭ މުހައްމަދުފުޅު ބިލްޑިންގުގެ އެން މަތީ ބުރިއާއި ޓެރަހުގައި އަލިފާން ރޯ ގެއްލުންތައް ވެފައި ވެއެވެ. އެ ބިލްޑިިންގުގައި ރޯވެ އަނދަމުން ދިޔައިރު "ކެފޭ ޓިއޯލޯ" ވަނީ މުޅިން އަނދާ ހުލިވެ ދަގަނޑު ފުރޭމް ގަނޑަކަށް ވެއެވެ. މީހަކަށް އަނިޔާއެއް ގެއްލުމެއް ނުވެ އެވެ.\nގިނަ އަދަދެއްގެ ސިފައިނާއިނާއި އަދި ސިފައިންގެ ފަޔާ ފައިޓަރުން ގިނަ އަދަދެއްގެ ފަޔާލޯރި އާއި އެހެނިހެން އާލާތްތަކާއެކު މަސައްކަތްކޮށް އަލިފާން މުޅިން ކޮންޓްރޯލް ކުރެވުނުއިރު ބޮޑެތި ގެއްލުންތަކެއް ލިބިފައި ވެއެވެ. އަލިފާން ކޮންޓްރޯލް ކުރުމަށް ތިން ގަޑިއެއްހާއިރު ވަނީ ހޭދަވުމަށް ފަހު އެވެ. އޭރު ދަންވަރު 12:30 ވެފައި ވެއެވެ.\nއަލިފާނުގެ މި ހާދިސާ ހިނގުމާއެކު އެ ސަރަހައްދަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ނާއިބު ރައީސް ފައިސަލް ނަސީމް އަދި ޑިފެންސް މިނިސްޓަރު މާރިޔާ އަހުމަދު ދީދީގެ އިތުރުން ހޯމް މިނިސްޓަރު އިމްރާން އަބްދުﷲވެސް ވަޑައިގެންނެވި އެވެ. އަދި ޗީފް އޮފް ޑިފެންސް އަބްދުﷲ ޝަމާލް އާއި ޕޮލިސް ކޮމިޝަނަރު މުހައްމަދު ހަމީދުވެސް ވަނީ ވަޑައިގެންފަ އެވެ.\nޓިއޯލޯ އަލިފާނުގެ ލައިވް ބްލޮގް\nކޮމިޝަނާ އޮފް ޕޮލިސް ވިދާޅުވީ "ޓިއޯލޯ އަލިފާން" ގެ ހާދިސާގެ ތަހުގެއް ފަށާފައިވާ ކަމަށެވެ. އަލިފާން ރޯވާން ދިމާވި ސަބަބު އެނގިގެން ދާނީ ތަހުގީގަށް ފަހުގައި ކަމަށް ވެސް އޭނާ ވިދާޅުވިއެވެ.\n"ކަމާ ގުޅުންހުރި އިދާރާތަކާއެކު އަޅުގަނޑުމެންގެ ތަހުގީގު މިހާރު ވަނީ ފަށާފައި،" އަލިފާންގެ ހާދިސާ ހިނގި ސަރަހައްދުގައި ހުންނަވައިގެން ސީޕީ ހަމީދު މިރޭ ވިދާޅުވިއެވެ.\nބޮޑު މި އަލިފާނާ ގުޅިގެން ބޯހިޔާވަހިކަން ގެއްލޭ މީހުންނަށް ވަގުތީ ބޯހިޔާވަހިކަން ދިނުމަށް ކަލާފާނު ސުކޫލު ވަނީ ތައްޔާރުކޮށްފައެވެ. އަވަސްއާ ވާހަކަ ދައްކަވަމުން ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އާއި ގުޅިގެން ހާލުގައި ޖެހޭ މީހުންނަށް އެހީތެރިވުމުގެ މަސައްކަތް ކުރަމުންދާ ކަމަށެވެ.\n"އަޅުގަނޑުމެން އުންމީދު ކުރަނީ ގެއްލުން ކުޑަކުރެވޭނެ ކަމަށް. ބޯހިޔާވަހިކަން އެއްވެސް އާއިލާއަކަށް ނުގެއްލި މި ހާދިސާއިން އަރައިގަނެވޭނެ ކަމަށް،" މާރިޔާ ވިދާޅުވިއެވެ.\nއަލިފާނުގެ ހާދިސާގައި އެންމެ ބޮޑު ގެއްލުމެއް ލިބުނު ގަދަގޭ މުހައްމަދުފުޅު ބިލްޑިންގަކީ އޮފީސް އިމާރާތެވެ. އެހެން ކަމުން ވަގުތީ ބޯހިޔާވަހިކަން ދޭން ޖެހޭ އާއިލާތަކެއް ތިބޭނެ ކަމަށް ނުބެލެވެއެވެ.\nމިރޭ ހާދިސާ ހިނގި ސަރަހައްދުގައި ހުންނަވާ ނޫސްވެރިންނާއި ވާހަކަފުޅު ދައްކަވަމުން ރައީސް ސޯލިހު ވަނީ ސިފައިންގެ މަސައްކަތަށް ތައުރީފު ކުރައްވާފަ އެވެ. ދެން އެމަނިކުފާނު މައިގަނޑު ގޮތެއްގައި ކަންބޮޑުވުން ފާޅުކުރެއްވީ ކޮވިޑްގެ ބަލިމަޑުކަމުގެ މި ހާލަތުގައި އިދިކޮޅުން މުޒާހަރާ ކުރަމުން ގެންދާތީއެވެ.\nރައީސް ވަނީ ބަލި ކޮންޓްރޯލް ނުކުރެއްވިއްޖެ ނަމަ އަލުން ފުލް ލޮކްޑައުންއަކަށްވެސް ދާން ޖެހިދާނެ ކަމަށް ވިދާޅުވެފައެވެ. އަދި ލޮކްޑައުން އަކަށް ނުގޮސް ބަލި ކޮންޓްރޯލް ކުރެވޭނީ އެޗްޕީއޭއިން ކަނޑައަޅާފައިވާ ރައްކާތެރިކަމުގެ ގައިޑްލައިންތަކަށް ހުރިހާ ރައްޔިތުންވެސް ސަމާލުކަން ދީގެން ކަމަށް ވިދާޅުވި އެވެ. އެކަން ނުކުރާނަމަ ހުރިހާ ރައްޔިތުންގެ ހައްގުގައި އަޅަން ޖެހޭ ފިޔަވަޅުތައް ސަރުކާރުން އަޅުއްވާނެ ކަމަށް ރައީސް ވިދާޅުވި އެވެ.\n"އެހެން ނޫންނަމަ އެހިސާބަށް ދާންވެސް ޖެހިދާނެ. ހުރިހާ ރައްޔިތުންގެ ހައްގުގައި ކުރަންޖެހޭ ކަމެއް އަޅުގަނޑު ޖެހޭނީ ކުރަން،" ރައީސް ވިދާޅުވިއެވެ.\nމިރޭ އަލިފާނުގެ ހާދިސާ ހިނގި ސަރަހައްދުގައި ރައީސް ސޯލިހު -- އަހުމަދު އަޝްހާދު އަބްދުﷲ (ޖެރީ) | އަވަސް\nއަލިފާނުގެ ހާދިސާއާއި ގުޅިގެން ލިބުނު ގެއްލުންތަކުގެ ތަފްސީލު ހާމަވާނީ ތަހުގީގުގެ ފަހުންނެވެ.\nގަދަގޭ މުހައްމަދުފުޅު ބިލްޑިންގަކީ ގިނަ އޮފީސްތަކެއް ހިންގާ އިމާރާތަކަށްވާތީ އެ އިމާރާތުގައި އޮފީސް ހިންގާ ކުންފުނިތަކަށް ބޮޑެތި ގެއްލުންތަކެއްވާނެ ކަމަށް ބެލެވެއެވެ. އަދި އަލިފާން ނިންވަން ފެން ޖެހުމުގެ ސަބަބުން ވެސް ލިބޭ ގެއްލުންތައް އިތުުރުވާނެއެވެ.\nއަލިފާނުގެ ބޮޑު ތިން ހާދިސާ\nއަލިފާނުގެ ބޮޑު ހާދިސާއެއް މިރޭ ހިނގާދިޔައިރު މިދިޔަ އަހަރެއްހާ ދުވަހުގެ ތެރޭގައި މާލެ ސިޓީގައި އަލިފާނުގެ ބޮޑު ތިން ހާދިސާ ހިނގާފައިވެއެވެ. އެގޮތުން މިދިޔަ އަހަރުގެ ސެޕްޓެންބަރު މަހުގެ ތެރޭގައި ވަނީ އަލިފާނުގެ ބޮޑު ދެ ހާދިސާ ހިނގާފައެވެ.\nއެއް ހާދިސާއަކީ މާލޭގެ ހުޅަނގު ދެކުނު ފަރާތު ޓީޖެޓީއާ ކައިރިން ސިނާއީ ސަރަހައްދުގައި ހިނގި އަލިފާނުގެ ހާދިސާއެވެ. އެ ހާދިސާގައި ހަތް މީހަކު ވަރަށް ބޮޑަށް ފިހިފައިވެއެވެ. އަދި ތެޔޮ ބައުޒަރުތަކަށް ބޮޑެތި ގެއްލުންތައް ލިބިފައިވެއެވެ.\nމީގެ އިތުރުން ލޯންޗެއް ވެސް އެއްކޮށް އަދައިގެން ގޮސްފައި ވެއެވެ.\nޓީ-ޖެޓީގައި ހިނގި އަލިފާނުގެ ހާދިސާ: އެ ހާދިސާގައި ބޮޑެތި ގެއްލުންތަކެއް ވަނީ ވެފައި -- ފޮޓޯ: އަވަސް އާކައިވް\nއަނެއް ހާދިސާއަކީ މާލޭގެ ކެމިކަލް ގުދަނެއްގައި ހިނގި އަލިފާނުގެ ހާދިސާއެވެ. މިއީ ފަހުގެ ތާރީހެއްގައި ރާއްޖޭގައި ހިނގި އެންމެ ނުރައްކާތެރި އަލިފާނުގެ ހާދިސާއެވެ.\nއަބަދަށް ފެހި މަގުގައި ހުރި ކެމިކަލް ގުދަން ގޮވައި، ރޯވި ބޮޑު އަލިފާންގަނޑުން އެ މަގުގައި ހުރި އެތަށް ގެއެއް ވަނީ އަނދާ އަޅިއަށްވެފަ އެވެ. އަދި އުމުރުން 46 އަހަރުގެ އައިޝަތު ޝައުނާ ވަނީ އަލިފާނުގައި އަދައިގެން މަރުވެފައެވެ.\nމި ހާދިސާގައި 31 އިމާރާތެއް ވަނީ އަނދާފައެވެ. އޭގެ ތެރެއިން ބައެއް އިމާރާތްތައް ބޭނުން ނުކުރެވޭ ވަރަށް އަދައިގެން ގޮސްފައިވެއެވެ. އަލިފާނުގެ ގެއްލުމުގެ އަގު 31 މިލިއަން ރުފިޔާއަށް އަރައެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު އެމްއެންޑީއެފް + އިމްރާން އަބްދުﷲ ފައިސަލް ނަސީމް މާރިޔާ އަހުމަދު ދީދީ އަބްދުﷲ ޝަމާލް މުހައްމަދު ހަމީދު ޓިއޯލޯ އަލިފާން


Seedhaavegenvaa thedhumagah magu dhahkavaandheyve!\n"މި ބިންމަތީގައިވާ އެކެއްވެސް އޭނާގެ އީމާންކަން ނެތި ހިނގައިދާނޭ ކަމަށް ބިރުވެތި ނުވާނަމަ، އީމާންކަން އޭނާގެ ކިބައިން ފިލައިގެން ދާނެއެވެ." މިއީ ދަރުސެއްގައި ބޭރުގެ ޝެއިޚަކު ވިދާޅުވި ބަސްފުޅެކެވެ. މި ބަސްފުޅާ މެދު ފުންކޮށް ވިސްނައިލުން މުހިއްމު ވެއެވެ. އެހެނީ އީމާންކަމުގެ ނިއުމަތް ދެއްވުމަށްފަހު، އެ އީމާންކަން ނެތިގެން ދިޔުމަކީ ކުރިމަތިވާ އެންމެ ބޮޑު މުސީބާތެވެ. އަދި އީމާންކަން ފިލައިގެން ގޮސް ސީދާ މަގު ގެއްލިއްޖެކަން ނޭނގޭ މީހާ އަކީ އެންމެ ބޮޑު އަބާއްޖަވެރިޔާ އެވެ.\nއަޅުގަނޑުމެންގެ މުޖުތަމައުގެ ބައެއް މަޝްހޫރު މީހުން ބުނާތީ އަޑުއަހަމެވެ. "އަހުރެންނަށް ސުވަރުގެ ވަދެވޭނޭކަން ޔަޤީނެވެ." އަދި އެނޫން ބައެއް މީހުންވެސް ބުނެއުޅެވެ. "އަހުރެންނަށްވުރެ ވަކީން ބޮޑު މުސްލިމެއް، އަދި އަޅުވެރިއެއް މި ފަސްގަޑަކު ނުހުންނާނެވެ." މިފަދަ ބަސްތައް ބުނެއުޅޭ މީހުންގެ ވާހަކަތައް އަޑުއަހައި، އެވާހަކަތަކަށް ހެއްލޭ އެތައް ބަޔަކުވެސް އުޅެއެވެ.\nނަމަވެސް ވިސްނައިލާށެވެ. އިސްވެދިޔަ ސޯލިހް އަޅުތަކުންގެ ބަސްމަގު ހުރީ މިވާހަކަތަކާ ޚިލާފަށެވެ. ޢުމަރު رضي الله عنه ވިދާޅުވެފައިވެ އެވެ.\n"ހަމަ އެންމެ މީހަކު ފިޔަވައި ދުނިޔޭގައިވާ ހުރިހާ އެންމެން ސުވަރުގެ ވަންނާނެއޭ ބުނެވިއްޖެނަމަ، ސުވަރުގެ ނުވަދެވޭ މީހަކީ ތިމަން ކަލޭގެފާނު ކަމުގައި ވެދާނޭ ކަމަށް ބިރުވެތިވަމެވެ." މިއީ ޢުމަރުގެފާނުގެ ހާލަތަވެ. އެކަލޭގެފާނަކީ މުސްލިމުންގެ ދެވަނަ ޚަލީފާ އެވެ. އެކަލޭގެފާނު މަގަކުން ހިންގަވާފައި ވަޑައިގަންނަވާނަމަ، އެމަގުން ޝައިޠާނާ ފިލައިގެން ދާނޭ ކަމުގައި ކީރިތި ރަސޫލާ صلى الله عليه وسلم ވަނީ ޙަދީޘް ކުރައްވާފަ އެވެ. މިފަދަ މަތިވެރި ބޭކަލުންވެސް ސުވަރުގެ ނުވައްދަވާފާނޭކަމުގައި ބިރުވެތިވެލައްވަ އެވެ.\nއިސްލާމް ދީނަށް ހިދާޔަތް ދެއްވައި، އީމާންކަމުގެ އަހުލުވެރީންގެ ތެރެއިން ލެއްވުމީ، އިންސާނަކަށް ލިބޭ އެންމެ ބޮޑު ނިއުމަތެވެ. ކޮންމެ ނިއުމަތެއްވެސް ފިލައިގެންދާ ފަދައިން އީމާންކަމުގެ ނިއުމަތްވެސް ފިލައިގެން ދިޔުމަކީ އެކަށީގެންވާ ކަމެކެވެ. ވީމާ، ހިދާޔަތުގެ މަތީގައި ސާބިތުކޮށްދެއްވާތޯ ދުޢާ ކުރުމަކީ ތާއަބަދު ކުރަންޖެހޭ ކަމެކެވެ.\nކޮންމެ ދުވަހަކު ފަރުޟު ފަސް ނަމާދުގެ ކޮންމެ ރަކުޢަތެއްގައި މި ދުޢާ އަޅުގަނޑުމެން ކުރަމުއެވެ. ﴿ اهْدِنَا الصِّرَاطَ الْمُسْتَقِيمَ ﴾ "ސީދާވެގެންވާ ތެދުމަގަށް އަޅަމެންނަށް މަގު ދައްކަވާފާނދޭވެ!" މިއީ ފާތިޙާ ސޫރަތުގެ6ވަނަ އާޔަތެވެ. ނަމާދުގައި ފާތިޙާ ސޫރަތް ނުކިޔަވާނަމަ އެ ނަމާދެއް ސައްހައެއް ނުވާނެވެ. އަދިކިއެއްތަ! އެ ރަކުއަތެއްގައި ފާތިޙާ ސޫރަތް ނުކިޔަވައިފިނަމަ ރަކްޢަތްވެސް ފުރިހަމަ ނުވާނެވެ.\nފާތިޙާ ސޫރަތާ ބެހޭގޮތުން މާތް ﷲ ވަޙީކުރެއްވިކަމުގައި ކީރިތި ރަސޫލާ صلى الله عليه وسلم ގެ ޙަދީޘްކުރައްވާފައިވެ އެވެ. "قَالَ اللهُ تَعَالَى: قَسَمْتُ الصَّلَاةَ بَيْنِي وَبَيْنَ عَبْدِي نِصْفَيْنِ" (رواه مسلم) މާނައީ: "ތިމަން ﷲ ގެ އަޅާއާއި ތިމަން ﷲއާ ދެމެދުގައި ނަމާދު ދެބަޔަކަށް ބައްސަވައިފީމެވެ." މިޙަދީޘްގައިވާ "ނަމާދޭ" އޮތް ބަސްފުޅުގެ މާނައަކީ ފާތިޙާ ސޫރަތްކަމުގައި ޢިލްމުވެރިން ވިދާޅުވެ އެވެ. އެހެނީ ފާތިޙާ ސޫރަތާ ނުލައި ނަމާދު ސައްހަ ނުވާ ކަމަށްޓަކަ އެވެ.\nދެން އެ ޙަދީޘްފުޅުގައި ވަނީ، ފާތިޙާ ސޫރަތުގެ 1 ވަނަ އާޔަތުން5ވަނަ އާޔަތާ ހަމައަށް، ނަމާދު ކުރާ މީހާ ކޮންމެ އާޔަތެއް ކިޔެވުމުން ﷲ ތަޢާލާ، އެ ބަސްފުޅުތަކަށް ޖަވާބު ދެއްވާނޭކަމުގައެވެ. އެ އަޅާ ﴿ الْحَمْدُ لِلَّهِ رَبِّ الْعَالَمِينَ ﴾ ކިޔައިފިނަމަ މާތް ﷲ ވަޙީކުރައްވާނެއެވެ. "ތިމަން އިލާހުގެ އަޅާ ތިމަން އިލާޙަށް ޙަމްދު ކޮށްފިއެވެ. ދެން ﴿ الرَّحْمَنِ الرَّحِيمِ ﴾ ކިޔެވުމުން މާތް ﷲ ވަޙީކުރައްވާނެ އެވެ. "ތިމަން އިލާހުގެ އަޅާ ތިމަން އިލާހަށް ސަނާ ކިޔައިފިއެވެ." ދެން ﴿ مَالِكِ يَوْمِ الدِّينِ ﴾ ކިޔެވުމުން މާތް ﷲ ވަޙީކުރައްވާނެބއެވެ. "ތިމަން އިލާހުގެ އަޅާ ތިމަން އިލާހު މަތިވެރިކަމުން މަދަހަ ދަންނަވައިފި އެވެ."\nދެން ﴿ إِيَّاكَ نَعْبُدُ وَإِيَّاكَ نَسْتَعِينُ ﴾ ކިޔެވުމުން ވަޙީކުރެއްވާނެ އެވެ. "މިއީ ތިމަން އިލާހުގެ އަޅާއާއި ތިމަން އިލާހުގެ ދެމެދުގައިވާ ކަމެކެވެ. އަދި އެ އަޅާ އެދޭ ކަމެއް އޭނާއަށް ދެއްވާހުށީމެވެ." ދެން ﴿ اهْدِنَا الصِّرَاطَ الْمُسْتَقِيمَ ﴾ ކިޔެވުމުން މާތް ﷲ ވަޙީކުރައްވާނެއެވެ. "މިއީ ތިމަން އިލާހުގެ އަޅާއަށް އޮތް ބައެވެ. އަދި އެ އަޅާ އެދޭކަމެއް އޭނާއަށް ދެއްވައިފީމެވެ."\nފާތިޙާ ސޫރަތުގައިވާ ދުޢާގެ ޢިބާރާތަކީ މިއީއެވެ. ﴿ اهْدِنَا الصِّرَاطَ الْمُسْتَقِيمَ ﴾ "އަޅަމެންނަށް ސީދާވެގެންވާ ތެދުމަގަށް މަގު ދައްކާވާނދޭވެ!" އެހެނީ މި ދުޢާގެ ކުރިން އޮތް ފަސް އާޔަތަކީ މާތް ﷲ އަށް މަދަޙަސަނާ ދެންނެވުމެވެ. އަދި މި އާޔަތުގެ ފަހުން އޮތް އާޔަތަކީ ސީދާވެގެންވާ ތެދުމަގަކީ ކޮބައިކަން ބަޔާންކޮށްދެއްވައި، އެއީ މަގުފުރެދުނު މީހުންނާ ކޯފާ ލެއްވި މީހުންގެ މަގު ނޫންކަން ބަޔާންކޮށްދެއްވުމެވެ.\nސީދާވެގެންވާ ތެދުމަގު ދެއްކެވި މީހުންނަކީ ކޮބައިކަން އަންގަވައި ވަޙީކުރައްވާފައިވެ އެވެ. ﴿ وَمَنْ يُطِعِ اللَّهَ وَالرَّسُولَ فَأُولَئِكَ مَعَ الَّذِينَ أَنْعَمَ اللَّهُ عَلَيْهِمْ مِنَ النَّبِيِّينَ وَالصِّدِّيقِينَ وَالشُّهَدَاءِ وَالصَّالِحِينَ ﴾ (النساء: 69) މާނައީ: "ﷲ އަށާއި، ރަސޫލާއަށް ކިޔަމަންވާ މީހުން (ދަންނާށެވެ!) ފަހެ، އެއުރެން ވަނީ، ﷲ އެބަޔެއްގެ މައްޗަށް ނިޢްމަތް ދެއްވި މީހުން ކަމުގައިވާ ނަބިއްޔުންނާއި، ޞިއްދީޤުންނާއި، ޝަހީދުންނާއި، ޞާލިޙުންނާ އެކުގައެވެ."\nމާތް ﷲ ގެއްލެނި ކުރައްވައިފި މީހަކަށް ތެދުމަގު ދައްކައިދޭނޭ އެހެން ފަރާތެއް ނުވެ އެވެ. ވަޙީކުރައްވާފައިވެ އެވެ. ﴿ مَن يَهْدِ اللَّهُ فَهُوَ الْمُهْتَدِ وَمَن يُضْلِلْ فَلَن تَجِدَ لَهُ وَلِيّاً مُّرْشِداً ﴾ (الكهف: 17) މާނައީ: "ﷲ ތެދުމަގު ދެއްކެވި މީހާ ދަންނާށެވެ! ފަހެ، އެމީހަކީ ތެދުމަގު ލިބިފައިވާ މީހެކެވެ. އަދި (އެމީހެއްގެ ޢަމަލުތަކުގެ ނުބައިކަމަށްޓަކައި) އެ އިލާހު މަގުފުރައްދަވައިފި މީހާ ދަންނާށެވެ! ފަހެ، އެމީހަކަށް ތެދުމަގު ދައްކާނޭ އެހީތެރިޔަކު ތިބާޔަކަށް ނުފެންނާނެތެވެ."\nމިދުޢާ އަކީ އިސްވެ ދެންނެވި ފަދައިން ނަމާދުގައި ކުރެވޭ އެންމެ މުހިންމު ދުޢާ އެވެ. އެއީ ސީދާވެގެންވާ ތެދުމަގަށް މަގު ދެއްކެވުން އެދި ކުރާ ދުޢާ އެވެ. ނަމާދުގައި ހުންނަ މީހާ އެ ހުރީ ތެދުމަގުގައި ނޫންތޯ އެވެ؟ އެހެން ވެއްޖެނަމަ، ނަމާދުގައި ކުރާ އެންމެ މުހިންމު ދުޢާ އަށް މިދުޢާ ވުމުގައި މަތިވެރިވެގެންވާ ޙިކުމަތެއް ވާނޭކަން ކަށަވަރެވެ.\n﴿ اهْدِنَا الصِّرَاطَ الْمُسْتَقِيمَ ﴾ "އަޅަމެންނަށް ސީދާވެގެންވާ ތެދުމަގަށް މަގު ދައްކާވާނދޭވެ!" މިއާޔަތާ ބެހޭ ގޮތުން އިބްނުލް ޤައްޔިމު رحمه الله ވިދާޅުވެފައިވެ އެވެ. "މި އާޔަތުން ދޭހަކޮށްދެނީ އަޅުތަކުންނަށް ބާއްޖަވެރިކަމަށް ވާސިލުވުމުގެ މަގަކީ ސީދާވެގެންވާ ތެދުމަގުގައި ސާބިތުވެ ހުރުންކަމުގަ އެވެ. އަދި އެމަގުގައި ދެމިހުރެވޭނީ ތިމާގެ ވެރި ރައްބު އެކަމަށް ހިދާޔަތް ދެއްކެވުމުން އެކަންޏެވެ. އެހެނީ، މާތް ﷲ އަށް އަޅުކަން ކުރުމުގައި ދެމިހުރެވޭނީވެސް އެކަމަށް އެއިލާހު މަގުފަހިކޮށްދެއްވުމުން ކަމުގައިވާ ފަދައިންނެވެ. ވީމާ، ސީދާވެގެންވާ ތެދުމުގައި ދެމިހުރުމަށްޓަކައި މާތް ﷲގެ ހިދާޔަތަށް ވަނީ ބޭނުން ޖެހިފަ އެވެ."\nހިދާޔަތުގެ މަގަށް މަގުދައްކަވައި، މުސްލިމެއް ކަމުގައިވުމުގެ ނިޢްމަތް މާތް ﷲ ތިބާއަށް ދެއްވުމުން، އެ ދީން މަތީ ސާބިތުކޮށްދެއްވުން އެދި ދުޢާ ކުރާށެވެ. އަދި އެ ނިޢްމަތް ފިލައިގެން ނުގޮސް އަބަދަށް ދެމިގެންދާނޭ ކަމުގައި ހީނުކުރާށެވެ. އަދި އެއީ ތިބާގެ މޮޅުކަމާއި މަތިވެރިކަމުން މާތް ﷲ ތިބާއަށް ކޮއްދެއްވަން ޖެހިވަޑައިގެންފައިވާ ކަމެއް ކަމުގައި ނުދެކޭށެވެ. އެހެނީ މާތް ﷲ އީ، އެއިލާހުގެ މަތިވެރިކަމުގެ މައްޗަށް އަމުރުވެރި އެއްވެސް އެހެން ފަރާތެއް، ނުވަތަ ބައިވެރިއެއް ނުވާ އެއްކައުވަންތަ އިލާހެވެ.\nމިސަބަބަށްޓަކައި ކީރިތި ރަސޫލާ صلى الله عليه وسلم ގެ ދުޢާ ފުޅުތަކުގެ ތެރޭގައި ދީންމަތީގައި ސާބިތުކޮށްދެއްވުން އެދި ދުޢާ ކުރެއްވުން ހިމެނެ އެވެ. އެކަލޭގެފާނު ވިދާޅުވެ އެވެ. «يَا مُقَلِّبَ القُلُوبِ، ثَبِّتْ قَلْبِي عَلَى دِينِكَ» "އޭ ހިތްތައް ފުރޮޅުއްވާ އިލާހެވެ! އަޅާގެ ހިތް އިބަރަސްކަލާނގެ ދީން މަތީ ސާބިތު ކޮށްދެއްވާނދޭވެ!" އަދި އެހެން އިބާރާތެއްގައި ވާރިދުވެފައިވެއެވެ. «اللهُمَّ مُصَرِّفَ الْقُلُوبِ صَرِّفْ قُلُوبَنَا عَلَى طَاعَتِكَ» މާނައީ: "އަޅުގެ ވެރިރަސްކަލާކޮ! ހިތްތައް އެފުށް މިފުށަށް އަނބުރުއްވާ ރަސްކަލާކޮ! އަޅަމެންގެ ހިތްތައް އިބަރަސްކަލާނގެއަށް ކިޔަމަންތެރިވުމުގެ ފަރާތަށް އަނބުރުވަވާނދޭވެ!"\nވީމާ، މާތް ވެގެންވާ އިސްލާމް ދީންމަތީ ސާބިތުކޮށްދެއްވުމަށް އެދި އަބަދުމެ ދުޢާ ކުރަންޖެހެ އެވެ. އަދި އީމާންކަމުގެ ނިޢްމަތް ގެއްލިގެން ހިނގައިދާނޭ ކަމަށް ބިރުވެތިވެ ހެޔޮ ޢަމަލު ގިނަކުރަން ޖެހެ އެވެ.


Keeping up with kardashians ge season 15 fashanee\nލުއި ޚަބަރު - ކީޕިން އަޕް ވިތު ކާޑޭޝިއަންސް\nކީޕިން އަޕް ވިތު ކާޑޭޝިއަންސްގެ ސީޒަން 15 މާދަމާ\nނުލިބޭ އެތައް ސުވާލެއްގެ ޖަވާބު މި ސީޒަނުން ލިބޭނެ ކަމަށް ބެލެވޭ\nކ. މާލެ4އޯގަސްޓު 2018 | ހޮނިހިރު 09:19 3,760\nކީޕިންގ އަޕް ވިތު ދަ ކާޑޭޝިއަންސް ޕޯސްޓަރ - ޕޮލިސް\nދެހާސް ހަތްވަނަ އަހަރުން ފެށިގެން ގެނެސްދޭ ރިއަލިޓީ ޓީވީ ޝޯ ކީޕިން އަޕް ވިތު ކާޑޭޝިއަންގެ އާސީޒަނެއް އާދީއްތަ ދުވަހު ފަށާނެއެވެ.\nމި ސީރީޒްގެ ސީޒަން 15ގެ ޓްރެއިލާ މިމަހުގެ 5ގައި އާންމުކޮށްފައި ވާއިރު ސީޒަން 14 ނިމި ސީޒަން 15 އާއި ހަމައަށް ވަރަށް ގިނަ ކަންތައްތައް ކާޑޭޝިއަން/ ޖޭނަރ ގެ ފެމެލީގައި ވަނީ ހިނގާފައެވެ.\nކިމްއާއި އޭނާގެ ފިރިމީހާ އަދި މަޝްހޫރު ލަވަކިޔުންތެރިޔާ ކާންޔޭ ވެސްޓުގެ ސިޔާސީ ހަޔާތް ހާމަކުރަން ހަމަ ޔަގީނުން ވެސް ފޭނުން ބޭނުންވާނެއެވެ. ކިމް ވަނީ މީގެ ކުރިން ޓްރަމްޕްގެ ސިޔާސަތުތަކާއި ދެކޮޅަށް ވާހަކަ ދައްކާފައެވެ. އެހެން ނަމަވެސް މަޝްހޫރު ޝޯއެއް ކަމަށްވާ ޖިމީ ކިމެލް ޝޯގައި ކިމް ވަނީ ޓްރަމްޕާއި އެއްކޮޅަށް ވާހަކަ ދައްކާފައެވެ.\nދާދި ފަހުން ކިމް ވަނީ މަސްތުވާތަކެތީގެ މައްސަލައެއްގައި އުމުރު ދުވަހުގެ ޖަލު ޙުކުމެއް ތަންފީޒު ކުރަމުންދާ އުމުރުން ދުވަސްވީ އަންހެނަކަށް މައާފު ދެއްވުމަށް އެދި ޓްރަމްޕްގެ އަރިހުން ދަންނަވާ އެކަން މައާފު ވެސް ކުރައްވާފައެވެ.\nކައިލީއާއި ޓްރެވިސް ސްކޮޓްއަށް ދަރިއަކު ލިބި އެކުއްޖާގެ ފޮޓޯ އާންމު ކުރުމާއެކު އެއީ ކައިލީގެ ބޮޑީގާޑްގެ ކުއްޖެއް ކަމަށް ވާހަކަތައް ފެތުރުނެއެވެ. އެއާއެކު އެތައް ބައެއްގެ ފާޑު ކިޔުން ވެސް އަމާޒު ވިއެވެ. މި ސުވާލުތަކުގެ ޖަވާބު މިފަހަރުގެ ސީޒަންއިން ލިބޭނެ ކަމަށް ބެލެވެއެވެ.\nކާޑޭޝިއަން/ ޖެނާ އާއިލާގެ އެހެން ތަރިންތަކާއި ޚިލާފަށް ކެންޑަލް ޖެނާގެ ލޯބީގެ ހަޔާތަކީ ވަރަށް "ޕްރައިވެޓް" ހަޔާތެކެވެ. އެންމެ ފަހުން އޭނާގެ ލޯބީގެ ހަޔާތާއި ބެހޭގޮތުން ވާހަކަ ދައްކާފައިވަނީ މިއަހަރުގެ މާޗް މަހު ނެރުނު ވޯގް މަޖައްލާގައެވެ. ކެންޑަލް ބުނެފައިވަނީ އޭނާގެ ލޯބީގެ ހަޔާތަކީ ވަރަށް "ޕްރައިވެޓް" ހަޔާތެއް ކަމަށާއި އޭނާ ހުރީ ވަރަށް އުފަލުން ކަމަށެވެ. އަދި އޭނާ ރައްޓެހިވެގެން އުޅޭ ކުއްޖާއެއީ ވަރަށް ރަނގަޅު މީހެއް ކަމަށް ވަނީ ބުނެފައެވެ.\nމީގެ އިތުރުން ކްލޯއީ ކާޑޭޝިއަން ވިހަން ދުވަސް ތަކަކަށް ވެފައިވަނިކޮށް އޭނާއަށް ބޭވަފާތެރިވި ކަމަށް ރިޕޯޓް ކުރެވިފައިވާ ޓްރިސްޓަން ތޮމްޕްސަންއަށް މާފުކޮށް ދިރިއުޅުމާއިގެން ކުރިއަށް ދިޔަ ގޮތާއި އެކަމާއި ގުޅިގެން ކިމް އާއި ތޮމްޕްސަން އައިސްފައިވާ ރުޅި ރަނގަޅުވީތޯ އެއީ ފޭނުން ބަލަންބޭނުންވާނެ ކަންތައްތަކެވެ.


Midfielder Coutinho Ge Operation Kaamiyaabu - Vaguthu\nމިޑްފީލްޑަރު ކުޓީނިއޯގެ އޮޕަރޭޝަން ކާމިޔާބު\nބްރެޒިލްގެ ތަރި ފިލީޕެ ކުޓީނިއޯ\nޖަރުމަނުގެ ބަޔާން މިއުނިކަށް ކުޅެމުން އަންނަ ބްރެޒިލްގެ ތަރި ފިލީޕެ ކުޓީނިއޯ ކުޑަހުޅުގެ އޮޕަރޭޝަނެއް ކޮށްފިއެވެ.\nބަޔާނުން ނެރުނު ބަޔާނެއްގައި ބުނީ 28 އަހަރުގެ މިޑްފީލްޑަރު އޭނާގެ ކަނާތު ފައިގެ ކުޑަހުޅުގެ އޮޕަރޭޝަނެއް ކާމިޔާބުކަމާއެކީ ކޮށްފައިވާ ކަމަށެވެ. އަދި މިއާއެކު މަދުވެގެން ދެ ހަފުތާ ވަންދެން ކުޓީނިއޯ ކުޅުމާ ދުރުގައި ހުންނަން ޖެހޭނެ ކަމަށާއި އޭނާގެ ރިކަވަރީ ޕްރޮގްރާމް ފަށާނީ ވެސް 14 ދުވަހުގެ ފަހުން ކަމަށް އެ ބަޔާނުގައި ބުނެފައިވެއެވެ.\nކޮރޯނާ ވައިރަހުގެ ސަބަބުން ޖަރުމަން ލީގު މެދުކަނޑާލާފައިވާތީ ކުޓީނިއޯ އަށް އެއްވެސް މެޗެއް ގެއްލޭނެ ކަމަށް ނުބެލެވެއެވެ. ނަމަވެސް ކޮވިޑް-19 ޖަރުމަނުގައި ވަރަށް ބޮޑަށް ކޮންޓްރޯލްވެފައި ވާތީ އެގައުމުގެ ފުޓްބޯޅަ އިދާރާ އިން އަންނަނީ އަވަސް މުސްތަގްބަލެއްގައި ލީގު ފެށުމަށް މަސަތްކަތް ކުރަމުންނެވެ.\nއުމުރުން 27 އަހަރުގެ ކުޓީނިއޯ ބަޔާނަށް ކުޅެމުން އަންނަނީ ސްޕެއިންގެ ބާސެލޯނާއާ ބަޔާނާ ދެމެދު ވެވުނު ލޯން އެއްބަސްވުމެއްގެ ދަށުންނެވެ. ދާއިމީ ކޮންޓްރެކްޓެއްގެ ދަށުން ކުޓީނިއޯ މަޑުކުރުވަން ބަޔާނުން ބޭނުން ނަމަ ބާސެލޯނާ އަށް 120 މިލިއަން ޔޫރޯގެ ޓްރާންސްފާ ފީ އެއް އެ ކްލަބުން ދައްކަން ޖެހެއެވެ.\nމި ސީޒަނުގައި ބަޔާނަށް ކުޅެދިން 22 މެޗުގައި އަށް ގޯލު ޖަހައި ދިން ކުޓީނިއޯ އަށް ފަހަކަށް އައިސް ބަޔާން ކުޅޭ މެޗުތަކުގައި، އެ ޓީމުގެ ފުރަތަމަ އެގާރައިން ފުރުސަތެއް ނުލިބެ އެވެ. ކުޓީނިއޯ އަށް އެދެވޭ ކުޅުމެއް ނުދެއްކޭތީ މި ސީޒަނަށްފަހު އޭނާގެ އެއްބަސްވުން ދާއިމީ ނުކުރަން ބަޔާނުން ނިންމާފައިވާ ކަމަށް ރިޕޯޓުތައް ބުނެއެވެ.\nއަނެއްކޮޅުން އެނބުރި ބާސެލޯނާ އަށް ގޮސް ބްރެޒިލް މިޑްފީލްޑަރަށް އެ ޓީމުގެ ފުރަތަމަ އެގާރައިން ޖާގަ ލިބުމަކީ ދުރު ކަމަކަށްވާ އިރު އަންނަ ހޫނު މޫސުމުގެ ޓްރާންސްފާ ބާޒާރުގައި ރަނގަޅު ހުށަހެޅުމެއް ލިބިއްޖެ ނަމަ ބާސާ އިން އޭނާ ވިއްކާލާނެ ކަމަށް ބެލެވެއެވެ.\nއިނގިރޭސިވިލާތުގެ ނޫސްތަކުގައިވާ ގޮތުން ކުޓީނިއޯގެ ސޮއި ހޯދުމާއި އެންމެ ގާތުގައި މިވަގުތު އޮތީ މެންޗެސްޓާ ޔުނައިޓެޑެވެ. ނަމަވެސް ޔުނައިޓެޑުގެ އިތުރުން ޗެލްސީގެ ލޯ ވެސް މިހާރު ކުޓީނިއޯ އަށް އަމާޒުވެފައިވާއިރު އެޓީމުން އަންނަނީ ލޯނު އެއްބަސްވުމެއްގެ ދަށުން ބްރެޒިލްގެ ކުޅުންތެރިޔާ ހޯދުމަށް ބާސެލޯނާއާ މަޝްވަރާ ކުރަމުންނެވެ. ޗެލްސީ އިން ކުޓީނިއޯގެ ސޮއި ހޯދަން ބޭނުންވަނީ އަންނަ ސީޒަން ނިމުމުން ބޭނުންވެއްޖެ ހާލަތެއްގައި އެއްބަސްވުން ދާއިމީ ކުރުމުގެ އޮޕްޝަން ހިމެނޭ ގޮތަށް ކަމަށް ރިޕޯޓްތައް ބުނެއެވެ.


ކޮރޯނާ ވައިރަސްގެ ސަބަބުން ގިނަ ބައަކު ﷲ އާ ބޮޑަށް ކުއްތަންވެއްޖެ! އެއީ ލެއްވެވި ރަޙްމަތެއް!: މުފްތީ މެންކް\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 14 ސިކުންތު\nކޮރޯނާ ވައިރަސް އާއި ގުޅިގެން ވަރަށް ގިނަ ބައަކު ﷲ ތަޢާލާ އާއި ކުރިއަށްވުރެ ބޮޑަށް ކުއްތަންވެއްޖެއެވެ! އަޅުވެރިވެއްޖެއެވެ! ގިނަ ބައެއްގެ ތަޤްވާވެރިކަން އިތުރުވެއްޖެއެވެ! ވީމާ އެއީ އެމީހުންނަށް ﷲ ތަޢާލާ ލެއްވެވި ވަރަށް ބޮޑު ރަޙްމަތެކެވެ.\nމީސްތަކުން ﷲ ތަޢާލާގެ ދީނާއި ދުރަށްދާނަމަ އެކަލާނގެ މަގަށް އެނބުރި ރުޖޫޢަވުމަށް ވަރަށް ގިނަ ކަންކަން މިންވަރުކުރައްވަވާނެއެވެ! މިއީ އެންމެކުރިންސުރެ އެކަން ހިނގަމުން އައިސްފައިވާ ގޮތެވެ!\nމިސްކިތްތައް ބަންދުކުރަން ޖެހުމުން ޢިލްމުވެރިންނަށް ފާޑުނުކިޔާށެވެ! ފުރާނައަށް ނުރައްކާ އޮތްކަން ޤަބޫލުކުރެވޭނަމަ އެއީ ކުރަންޖެހޭނެ ކަމެކެވެ. ﷲ ތަޢާލާގެ ޙަޟްރަތުގައި ފުރާނަ ސަލާމަތްކުރުމަށް ދެއްވަވާފައިވާ މަތިވެރިކަމާއިމެދު ވިސްނައިލާށެވެ! ފުރާނަ ސަލާމަތްކުރަން އެކަމެއް ކުރަން ޖެހޭ ޙާލަތުގައި ﷲ ތަޢާލާ ޙަރާމް ކުރެއްވެވި ތަކެތި ކއެުމާއި ބުއިންވެސް ވަނީ ހުއްދަ ކުރައްވަވައިފައެވެ. ވީމާ އިސްލާމް ދީނުގައި އޮތީ ފުރާނަ ސަލާމަތްކުރަން މިހައި މިންވަރަށް މަތިވެރިކަން ދެއްވަވައިފައެވެ.\nމިސްކިތްތައް ވަގުތީ ގޮތުން ބަންދުކުރަން ޖެހުނުކަން އެއީ މުސްލިމުންނަށް ލެއްވެވި ކޯފާއެއް ކަމަށް ނުދެކޭށެވެ! ﷲ ތަޢާލާ ކޮންމެ ކަމެއްވެސް މިންވަރު ކުރައްވަވާނީ އެކަމެއްގެ ފަހަތުގައި ފައިދާހުރި އެތައް ބައިވަރު ކަންތައްތަކެއް ހުރުމުންނެވެ. އެކަންކަން އަހަރެމެންނަށް ނުއެނެގެނީއެވެ!\n- މުފްތީ މެންކް\nމުފްތީ މެންކް މިމޭރުމުން ވިދާޅުވެފައިވާއިރު ﷲ ތަޢާލާއަށް އުރެދި ޙަރާމްކަންކަން ކުރަމުން ގެންދިއަ އެތައް މިލިއަން ތަންތަން ވަނީ ބަންދުކުރަން ޖެހިފައެވެ. ނައިޓްކްލަބްތަކާއި ބާރތަކާއި ހަށިވިއްކާ ތަންތަނާއި ޖުވާކުޅޭތަންތަނާއި އެފަދަ އެތައް ތަންތަނެކެވެ. ތިމާމެންނަށް ދުވަހަކު ވެސް މުޞީބާތެއް ކުރިމަތި ނުވާނެ ކަމަށް ބަލައި ބޮޑާވެގެން ތިބި އެތައް ޤައުމެއް ވަނީ އެކުގައި ބަންދުކުރަން ޖެހިފައެވެ. އެމީހުންގެ އެއްވެސް ބާރެއް ނެތްކަމާއި ހުރިހާ ބާރުތަކެއް ލިބިވޮޑިގެންވަނީ ހަމައެކަނި ﷲ ތަޢާލާއަށްކަން ވަނީ ޤަބޫލުކުރަން ޖެހިފައެވެ.\nމިސްކިތްތައް ބަންދުކުރި ނަމަވެސް މުސްލިމުން ނަމާދުކުރިއެވެ. ނަމާދުކުރެއެވެ! ނަމަވެސް އެމީހުން މުންކަރާތްތައް ހިންގަމުން ދިއަ ތަންތަން ބަންދުކުރުމުން އެކަންކަން ކުރަން ވަނީ ހުރަސް އެޅިފައެވެ. ވީމާ ތަންތަން ބަންދުކުރަން ޖެހުމުންވެސް ބޮޑަށް ގެއްލުން ލިބިފައިވަނީ މުސްލިމުން ނޫން މީހުންނަށެވެ!\nއެދޭ ކަންކަން ޙާޞިލުނުވެގެން ކަންބޮޑުވާ މީހުން އިސްތީޚާރާ ނަމާދުގެ ދުޢާއިން ހިތްވަރު ލިބިގަންނާށެވެ!: މުފްތީ މެންކް\nޢީދު އުފާކުރާއިރު ޙާލުގައި ތިބި މީހުންނަށް ހެޔޮދުޢާކުރުމަކީ އެމީހާގެ ޙާލަތު ބަދަލުކޮށްދެއްވަވާނެ އަމަލެއް! އިން ޝާ ﷲ: މުފްތީ މެންކް\nބޮޑެތި ފާފަތަކަށް ޖެހޭނީ ތައުބާވާން! "ކުރެވިފައިވާ ހުރިހާ ފާފަތަކެއް ފުއްސަވައިދެއްވަވާދޭވެ!" ދެންނެވުމަކުން ނުފުދޭނެ!: މުފްތީ މެންކް\nކިތަންމެ ގިނަ އަޅުކަން ކުރި ނަމަވެސް ކުރި އަޅުކަން ޙިމާޔަތް ނުކޮށްފިނަމަ ބަނގުރޫޓުވެފައިވާ މުފްލިސަކަށްވެދާނެ!: މުފްތީ މެންކް


Oxygen "eluvi" kukulhu hingaifi\nއޮކްސިޖަންއަށް ތައާރަފުކޮށްފައިވާ އެލުވި ކުކުޅު\nތަނަކަށް ކާން ދާއިރު ބަލާ އެެއް ކަމަކީ އެތަނެއްގެ ރީތި ކަމެވެ. އެ ތަނުގެ ކެއުންތައް ޑިސްޕެލޭ ކޮށްފައި ހުންނަ ގޮތް ފުރިހަމަ ވުމެވެ. ލިބޭ ކެއުންތަކުގެ މީރު ކަމާއި ތަނުގެ ހިތް ފަސޭހަ ކަމެވެ. މާލޭގައި މިހުރިހާ ކަމެއް ހަމަވާ އެއް ތަނަކީ އޮކްސިޖަންނެވެ. އެ ރެސްޓޯރެންޓުން މިފަހަރު ވަނީ ރާއްޖެއަށް މުޅިންއާ ރަހައެއް ގެނެސްދީފަ އެވެ. މިފަހަރު ގެނެސްފައި މިވަނީ "އެސްޕަޓާޑާ" އެވެ. ނޫނީ ދިވެހި އެލުވި ކުކުޅެވެ.\nބުޅިގަނޑަކަށް އަމުނާއި އެލުވާފައިވާ ކުކުޅު މަސް ފައްޗަކާއެކު ގެންނަ އެސްޕަޓާޑާ އަކީ ދިގު ތާރީހެއް އޮތް މީރު ކެއުމެވެ. ދުނިޔޭގެ ގިނަ ބައެއްގެ މެދުގައި މަގުބޫލު އެއްޗެކެވެ. މި ކެއުމުގެ އަސްލު ފެށިގެން އަންނަނީ ޕޯޗްގަލް ޕޯޗުގީޒުންނެވެ. ފަހަރުގައި ޕޯޗުގީޒު މީހުން ރާއްޖޭގައި ތިބިއިރު މި ކެއުން ރާއްޖޭގައި ތައްޔާރުކޮށްފައި ވުމަކީ އެކަށީގެންވާ ކަމެވެ.\nކުކުޅު މަހުގެ ބާވަތްތަކާއެކު ސެލެޑް ނުވަތަ ފިހުނު ޒުވާރިއާއެކު އޭރު ކާން ބޭނުން ކުރި މީރު މި ކެއުން މި ވަނީ ރާއްޖެއަށް ރަސްމީކޮށް އައިސްފަ އެވެ. މި މީރު ކެއުން ލިބެން ހުރީ އޮކްސިޖަން ކެފޭ އާއި އޮކްސިޖަން ބްލޫ އިންނެވެ.\nޕެރީ ޕެރީ ސޯސްގެ މީރު ރަހަ އިން ތެންމާ ލައިގެން ފިހެ ލާފައިވާ މީރު އެލުވި ކުކުޅު އޮކްސިޖަގައި ދެނީ ގާޑަން ސެލެޑުގެ އިތުރުން މޭޝް ޕޮޓޭޓޯ އާއި ފްރައިސް އާއި ބަތް ވެސް ހިމަނައިގެނެވެ. މެރިނޭޓް ކޮށްފައިވާ މީރު އެލުވި ކުކުޅު ލިބެނީ 135ރ. އަށެވެ.\nހާލަތުގެ އެހީތެރިއަކަށް "ދަ ބޭކާސް"


Badharuthah Mihaaru Hadhaa Goi Kamaku Nudhey - Nasheed - Vaguthu\nބަނދަރުތައް މިހާރު ހަދާ ގޮތް ކަމަކު ނުދޭ - ނަޝީދު\nރާއްޖޭގައި މިހާރު ބަނދަރުތައް ހަދާ ގޮތް ރަނގަޅު ނޫން ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީ މަޖިލިސް ޕްރައިމަރީގައި ވާދަކުރައްވާ ގާނޫނީ ވަކީލު ހިސާން ހުސައިންގެ ކެމްޕޭން ފެށުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުން ނަޝީދު ވިދާޅުވީ ބަނދަރުތައް ހަދަން ޖެހޭނީ ރަށް ވަށައި ވެލި އެނބުރޭ ގޮތަށް ކަމަށާއި ބަނދަރުތައް މިހާރު ހަދާ ގޮތް ކަމަކު ނުދާ ކަމަށެވެ.\n"މިހާރު މި ރާއްޖޭގައި ހަދަމުން އަންނަ ބަނދަރުތައް ހެދެމުން އެ އަންނަނީ މާކުރީ ޒަމާނުގައި ވެސް ތޮއްޓަށް ގާ ޖަހައިގެން އެ ބަނދަރު ހެދި އުސޫލުގައި" ނަޝީދު ވިދާޅުވިއެވެ\nރައީސް އިބްރާހިމް މުހައްމަދު ސޯލިހު ވެސް ބައިވެރިވެވަޑައިގެންނެވި ރަސްމިއްޔާތުގައި ވާހަކަފުޅުދައްކަވަމުން ނަޝީދު ވިދާޅުވީ ދުނިޔެ ޓެކްނޮލޮޖީ ގޮތުން ކުރިއަރާފައިވާ އިރު ބަނދަރު ހެދޭނެ އާ ޓެޖްނޮލޮޖީ އެބަހުރި ކަމަށެވެ.\n"ސުނާމީއަށް ފަހުގައި ބަނދަރު ހަދަން ފެށީ ވަރަށް ގިނަ ކޮންކްރީޓާއި ވަރަށް ބައިވަރު ހިލަ ބޭނުންކޮށްގެން, ބަނދަރު އަޅުގަނޑުމެންނަށް ހެދެން އެބަ އޮތް ރަށުގެ ވަށައިގެން އެނބުރޭ ވެލި، އެނބުރި އެނބުރި ބަހައްޓައި ވެސް،" ނަޝީދު ވިދާޅުވިއެވެ.\nނަޝިދު ވިދާޅުވީ އިތުރަށް ވިދާޅުވީ ރާއްޖޭގައި ބަނދަރުތައް ހަދަން ހޭދަވާ އަގު ބޮޑުވުމުގެ އިތުރުން އެ ބަނދަރުތައް ބޭނުން ނުކުރެވޭ ތަން ވެސް އަންނަ ކަމަށެވެ.\nބަނދަރުތަކުން ރައްޔިތުންނަށް ލިބޭ ފައިދާ ވެސް އެންމެ ރަނގަޅު ގޮތުގައި ނުހިފޭ ކަމަށް ވިދާޅުވެ ނަޝީދު ވިދާޅުވީ ބަނދަރު މި ހަދާ ގޮތުގެ ސަބަބުން ރަށްތަކަށް ލިބެމުން އަންނަ ގެއްލުން އިންތިހާއަށް ރާއްޖޭގެ ރައްޔިތުންނަށް އެބަ ފެންނަ ކަމަށެވެ.\n"އެންމެ ފުރަތަމަ ވެސް އަޅުގަނޑުމެން މިކުރާ ކަމަކީ ފިތުރަތުގެ އުސޫލަށް ހުރަސްއަޅަނީ. ގުދުރަތުން ރަށް ވަށާ އެނބުރި އެނބުރި މިއޮންނަ ފަސްކޮޅު ހިފަހައްޓަނީ. ރަށުގެ އެއް ދިމާލުން ކަނޑާލައި، އެ ދިމާލުން ބައްދާލަނީ،" ނަޝީދު ވިދާޅުވިއެވެ.\nނަމަވެސް މިހާރު ބަނދަރު ހަދަމުން އަންނަ ގޮތް މިސަރުކާރުން ބަދަލު ކުރާނެ ކަމަކަށް ނަޝީދު ވިދާޅެއްނުވެއެވެ.\nޖެނުއަރީ 9, 2019 10:00\nއަޅެ މީ ކޮންހައިސިއްޔަތެއް އޮތް ކާކުތަ؟ބައެއްފަހަރު ހީވޭ މީނަޔަށއ ހިވާހެން މީ ގައުމުގެ ރައީސް ހެން އަނެއްބައިފަހަރު މަޖިލިސްރައީސް ހެން އަނެއްބައިފަހަރު ވަރަށް މޮޅު ޕްރޮފެސަރެއްހެން. ޢަސްލު މީ މީނަގެ ކޮއްކޮ ޑރ ނާޝިދު ދޭ ލަފާ. މީނަޔަކަށް ތިމާވެއްޓާ ބެހޭ އަލިފް ވެސް ނޭނގޭ\nޖެނުއަރީ 9, 2019 10:04\nތިމީހުންނަކަށް އެއްކަމެއްވެސް ނުކުރެވޭނެ. ކުރެވޭނެ ކަމަކީ އިދިކޮޅު ސިޔާސީ މީހުން ފަހާދުވުން.\nޖެނުއަރީ 9, 2019 10:07\nބަލަ ކަލެއަށްތަ ބަނދަރު ހަދަންވީގޮތް އެނގެނީ؟ ބަނދަރުހަދަންވީ އުޑާބިމާ ދޭތެރޭގަތަ؟ ގޮތްކުޑަ ހުންނަ ހަޔާތްކުޑަކަން\nޖެނުއަރީ 9, 2019 10:10\nހަހަހާ ހަމަ ހިނިއަންނަނީ. ގުދޯގުދޯ ގޮވޭއިރުވެސް ނޭނގޭ\nޖެނުއަރީ 9, 2019 10:22\nކެކެކެކެ މިއޮއްހުރިހާދުވަހު މީނާ މިދަސްކުރީ ރަށް ވަށައިގެން ވެލިއެނބުރޭގޮތަށް ބަނދަރުހަދަންދޯ. ހައްހައް ތާކުހުރި ގަމާރެއްވިއްޔަ.\nޖެނުއަރީ 9, 2019 10:30\nބ އަތޮޅު ތުޅާދޫ މީހުންނަށާ ޅ އަތޮޅު ހިންނަވަރު މީހުންނަށް ބިން ހިއްކާދިން މޮޅު ގޮތް ދުވަހަކު ވެސް ހަދާނަކުން ނުފޮހެވޭނެ. ތޮއްޓަކާ ނުލާ ބޮޑު ފަސްފުންޏެއް ބާއްވާނެ ގޮތް އިޖާދު ކޮށްދީފަ ވެރިކަމުން ފޭބީ ލޮދިލޮދިކޮށް\nޖެނުއަރީ 9, 2019 10:33\nފިތުރަތުގެ އޮވޭތޯ ރަސޫލާއަށް ހަޖޫ ޖެހުން؟\nޖެނުއަރީ 9, 2019 10:45\nތީ ފައްކާ ބްރާންޗެށް. ކޮންމެ ރެޔަކު ކޮންމެވެސް މޮޅުވާހަކައެއް ފަޅާލާނެ. ކަލޭ ރަނގަޅުވާނެ ރޯދަމަހު ކުރުވާހަކަ ކިޔަން.\nޖެނުއަރީ 9, 2019 10:59\nއަހަރުމެން ރަށުގެ ދެކުނުފަރާތައް ދުވަހަކުވެސް ފަސްލޮޅެއްނާދޭ، އުތުރު ފަރާތުގާ ވަރަށް ގިނައިން ފިނޮޅުތައް އުފެދޭ، ދެން ކިހިނެއްވެ ރަށްވަށާ ފަސްގަޑު ބުމަރެއްހެން އެބުރޭވާހަކަ ތިދައްކަނީ.\nޖެނުއަރީ 9, 2019 11:02\nމީނާ ބުންޏަސް އެއީ ހަމަ ރަނގަޅު ވާހަކައެއް.. ދެރައީ މި ބައިގަނޑުގެ މީހުންގެ ގައިގައި ދީނާއި ދުރުވިސްނުން ހުންނާތީ.. އެކަން ރަނގަޅު ނަމަ މިމީހުންނަކީ ހާދަ ކުރިއަރާދާނެ ބައެއްކޭ\nޖެނުއަރީ 9, 2019 11:11\nހުރިހާ ރަށެއްގެ ބަނދަރު މިހާރުހުރީ ހަދާނިމިފައި އެހެންވީމާ ތި ޕްރޮޖެކްޓް ހިންގޭނީ އަނެއްދިވެހިރާއްޖޭގަ. ވ ސަލާމް ކޮސްްބޭ\nޖެނުއަރީ 9, 2019 11:29\nހަމަގައިމުވެސް އައްޑޫ ސިޓީގައި ހެދި2ދުވަހުގެ ކޮންވެންސެންޓަރ ހެދިގޮތް ރަގަޅުވެފައި ބަދަރުތައް ގޯސްވީ މީހަމަ ފައްކާ މަކުނެއް!\nޖެނުއަރީ 9, 2019 11:36\nހަމަގައިމުވެސް އައްޑޫ ސިޓީގައި ހެދި2ދުވަހުގެ ކޮންވެންސެންޓަރ ހެދިގޮތް ރަގަޅުވެފައި ބަދަރުތައް ގޯސްވީ މީހަމަ ފައްކާ މަކުނެއް! ރާއްޖެތެރޭގެ ރައްޔިތުންގެ ބޯކެވޭނެހާ ވާހަކަތައް ތިލަކޮށް ދައްކަމުންދަނީ އެންމެބޭނުމެއްގައި ރައްޔިތުންގެ މަޖިލިހުގެ މެޖޯރިޓީ ބޭނުންވާތީ! ރައްޔިތުންނޭވޭ ހޭއަރާތިބޭތި މިފަހަރުވެސް ޅައެއްޗެއް ނާޅާތި!\nޖެނުއަރީ 9, 2019 12:25\nރޯނުއެދުރުވެސް މީނަ ފެނުނީމަ މިހާރު ލަދުގަނޭ. އޭ ނަޝީދޫ، އިބޫ ބުނީ 1.4 ބިލިޔަން ޑޮލަރު ލޯނު ނަގާފަ، ދަރަނި އަދާކުރަމުން މިހާރު ހަރަދުކުރެވެނީ5ދުވަހަށް ބަހާލައިގެން 4ރ ޔޯ. އެހެންވެ ތިތަންތަން ހަދާވާހަކަ ނުދައްކާށޯ\nޖެނުއަރީ 9, 2019 12:37\nއެ ގޮތް ބުނެދޭކަށް ނޭންގޭނެ ކޮސް ގޮވަނީ ރައްޔިތުން ގަޅިހައްދަން\nރޯނު އެދުރުގެ ހަރަދުގަ އެނބުރޭ ވެލީގެ ބަނދަރެއް ހަދާފަ ދައްކާލިނަމަ\nޖެނުއަރީ 9, 2019 13:18\nނަޝީދު ދެއްކިޔަސް އެއީ ރަނގަޅު ވާހަކައެއް. މިހާރުގެ ބަނދަރު ކޮންސެޕްޓަކީ ރަށްގިރުމަށް ދިމާވާ އެންމެ ބޮޑު ސަބަބު. އީ.ޕީ.އޭ ގެ ބަހެއް މިކަމުގައި ހޯއްދަވާ\nޖެނުއަރީ 9, 2019 13:25\nމިޒަމާނުގައި ބަނދަރުތައް ހަދާއުޅެނީ މަތިން ތިރިޔަށެވެ. އެއްގަމު ތޮއްޓާ ގެބުރު ތޮށިލަނީ ބިއްލޫރިން އަރިހުރަހަށެވެ.\nޖެނުއަރީ 9, 2019 14:48\nމިރާއްޖޭގައި ތަންދޮރު އޮޅުންފިލާ މީހަކަށް ހުރީ ހަމައެކަނި މިމީހާހެއްޔެވެ؟\nޖެނުއަރީ 9, 2019 15:39\nރަނގަޅު ވާހަކައެއް،ބަނދަރު ހަދަންވީ ރަށާދުރުގަ..އޭރުން އޮންނާނެ ވެލިގަނޑު މޮޑެން\nފްލޯޓިން ބަނދަރު،ދެން ބޮއްކުރާގައި ރަށަށް ފައިބާނީ އޭރުން މިކަލޭގެ ބޭނުންވާ ރާއްޖޭގައި އުޅެވޭނީ ހައްހައްހާ\nޖެނުއަރީ 9, 2019 15:41\nތީ ޕްރޮފެސަރެއް ނޫން.........ޕްރޮސެސަރެއް ތީ\nޖެނުއަރީ 9, 2019 20:15\nހޫނ ދެން ކޮބަޔޯ ހަދަންވީ ގޮތަކީ. މިޔަސޮރެއް ބަލަން ޖެހިފަ އޮތް ގައުމެއްމީ.\nޖެނުއަރީ 10, 2019 08:24\nމީނަ ބަނދަރު އަޅަން ތިއުޅޭގޮތަކީ އެއްވެސް ދިވެއްސަކު މިހާރު ޤަބޫލުވާނެކަމެއްނޫނެވެ. ރުކުފަނާއި ދަނޑިޖަހައިގެން ކޭބަރު ވިއްދައިގެން މިހާރާކުބަނދަރު އަޅަން އެއްވެސް ރައްޔިތަކު ޤަބޫލެއްނުވާނެ.އަތިރިއަށް ފާޚާނާ އަށް ދާން އެއްވެސް ބަޔަކު މިހާރަކު ބޭނުމެއްނުވާނެ.ރުކުފަނާއި އިލޮށި ބޭނުންކޮށްގެން ގެއް އަޅަން އެއްވެސް ބަޔަކު ބޭނުމެއްނުވާނެ.މަގޫ ފަތް ކާން އެއްވެސް ބަޔަކު އެއްބަހެއްނުވާނެ. މީނަ ޔާމީން މިުރާއްޖެއަށް ގެނެސް ދެއްވާފައި ހުރި ތަރައްޤީ ގެ އަގުވައްޓާލަން ކިތައްމެ ވާހަކަ އެއްދެއްކިޔަސް އެކަމެއް މިޤައުމަކުން ފޮހެވިގެން ނުދާނެއެވެ.


Qaumee footboalha team ge dhoru hulhuvaali Eydhafushee Waahid | Mihaaru\nއަބްދުލްވާހިދު ހުސެއިން: އޭދަފުށި ފަހުރުވެރިވާ ކުޅުންތެރިއެއް. --ފޮޓޯ: އޭދަފުށީ ޓައިމްސް\nގައުމީ ފުޓްބޯޅަ ޓީމުގެ ދޮރު ހުޅުވާލި އޭދަފުށީ ވާހިދު\nބ. އޭދަފުށީ ސަލްސާ ރިޓްރީޓުން މުހައްމަދު ހަމްދޫން\n21 ޖުލައި 2017 - 11:253comments\n"މި ފަހަރު ގައުމީ ޓީމުގެ ބެކަށް ކުޅެން ޖެހޭނީ ވާހިދު،"\nބ. އޭދަފުށީ ޓީމުގެ އިތުބާރު ޑިފެންޑަރު އަބްދުލްވާހިދު ހުސެއިން ގާތު 1991 ވަނަ އަހަރުގެ ސާފް ގޭމްސްގެ ކުރިން ވިކްޓަރީ ސްޕޯޓްސް ކްލަބުގެ ކޯޗު އަބްދުލްޖަލީލް (އަބުޖީ) ބުންޏެވެ. އޭނާ ހިތްވަރު ދިނަސް ގައުމީ ޓީމުން ފުރުސަތެއް ލިބިދާނެ ކަމަށް ވާހިދު ގަބޫލެއް ނުކުރެ އެވެ. އެ ދުވަސްވަރު ފުޓްބޯޅައިގެ ކަންކަން ހުރި ގޮތުން މާލޭން ބޭރުގެ ކުޅުންތެރިންނަށް އެއީ މާ ފަހި ފުރުސަތެއް ނޫނެވެ.\nރޭވަންސްގެ ދެ ނަމްބަރު ޓީމު އަތުން 1984 ވަނަ އަހަރު ދެ ވަނަ ޑިވިޝަނުގެ ފައިނަލުން ބަލިވި ނަމަވެސް ޖެހިގެން އައި އަހަރު، ހާމިދު އަބްދުލްޣަފޫރުގެ ކެޕްޓަންކަމުގެ ދަށުން ކުޅުނު ޔުވެންޓަސް އަތުން 1-0 އިން މޮޅުވެ ތަށި ހޯދައި ފުރަތަމަ ޑިވިޝަނުން އޭދަފުށި ޖާގަ ހޯދީ ދިވެހި ފުޓްބޯޅައަށް މެސެޖްތަކެއް ދެމުންނެވެ. ވާހިދާއި އަބްދުލްމަޖީދު ހަސަން ފަދަ ހުނަރުވެރި ކުޅުންތެރިންނާ އެކު އޭދަފުށިން ފުޓްބޯޅައަށް ތަފާތުތަކެއް ގެނުވާނެ ކަމަށް އޭރު ވެސް އޮތީ ބެލެވިފަ އެވެ. އެ ކުޅުންތެރިންގެ އުއްމީދުތައް ވެސް ހުރީ މަތީގަ އެވެ. ފުރަތަމަ ޑިވިޝަނުގައި 1986 ގައި ކުޅެން ފެށީއްސުރެ ވާހިދުގެ އުއްމީދަކީ ކޮންމެވެސް ދުވަހަކު ގައުމީ ފުޓްބޯޅަ ޓީމުން ޖާގައެއް ހޯދުމެވެ.\n"އެކަމަކު އަޅުގަނޑުގެ ޒަމީރު ގަބޫލެއް ނުކުރޭ ފުރުސަތު ލިބިދާނެ ކަމަށް. އެ ދުވަސްވަރު ފުޓްބޯޅައިގެ ކަންތައްތައް ހުރި ގޮތުން މާލޭން ބޭރުގެ ކުޅުންތެރިއަކަށް ފުރުސަތު ލިބުމަކީ މުސްތަހީލު ކަމެއް. ވުމަށް ވުރެ ނުވުން ގާތް ކަމެއް އޭރު އެއީ،" ވާހިދު ބުންޏެވެ.\nއެކަމަކު ވާހިދު ދައްކަމުން އައި މޮޅު ކުޅުމާ އެކު މަންޒަރު ބަދަލުވި އެވެ. ކޮލަމްބޯގައި 1991 ވަނަ އަހަރު ބޭއްވި ސާފް ގޭމްސް އަށް ހަންގޭރީގެ މިކޮލަސް ޓެމިސްވާރީ ނެގި ސްކޮޑުން ވާހިދަށް ޖާގައެއް ލިބުނެވެ. އެއީ އެދުވަސްވަރު ވަރަށް ބޮޑު ކަމެކެވެ. އޭދަފުށްޓަށް ވެސް ލިބުނު ބޮޑު އުފަލެކެވެ. އިނގިރޭސި ރާނީ އެލިޒަބަތުގެ ޝަރަފުގައި 1972 ގައި އިނގިރޭސި މަނަވަރު ޓީމާ ދެކޮޅަށް ކުޅެން މުޅި ރާއްޖޭން ނެގި ޓީމުގައި އޭދަފުށީ ކުޅުންތެރިއަކު ހިމެނުނު ނަމަވެސް، ރަސްމީކޮށް ގައުމީ ޓީމެއް އެކުލަވާލެވި އެ ޓީމުގައި ހިމެނުނު އޭދަފުށީގެ ފުރަތަމަ ކުޅުންތެރިއަކީ ވާހިދެވެ.\n"ވަރަށް އެހެން ކަހަލަ އިހުސާސެއް ކުރެވުނީ. ވަރަށް ބޮޑަށް އުއްމީދުކޮށްގެން ހުރި އެކަމަކު ވެދާނެ ކަމަށް އަމިއްލަ ނަފުސަށް ވެސް ގަބޫލުނުކުރެވި ހުރި ކަމެއް ހާސިލްވީ އެ ފަހަރު،" ވާހިދު ބުންޏެވެ.\nކްލަބް ވެލެންސިއާގެ ކުރީގެ މެނޭޖަރު އަހުމަދު މުހައްމަދު (ދޮނާ) ބުނީ ވާހިދަށް ކޯޗު ޓެމިސްވާރީ ގައުމީ ޓީމުން ފުރުސަތު ދިނީ ވެސް ސީދާ ކޯޗަށް އޭނާގެ ކުޅުން ފާހަގަވެގެން ކަމަށާއި ވާހިދަކީ އެދުވަސްވަރުގެ ނިސްބަތުން ރާއްޖޭގައި އުފެދުނު މޮޅު ޑިފެންޑަރެއް ކަމަށެވެ.\nވާހިދު ހަމައެކަނި ޓީމުގައި ހިމެނުނީއެއް ނޫނެވެ. އޭރު ރާއްޖޭގެ މައްޗަށް ގަދަވެގެންވެފައި އޮތް ސްރީ ލަންކާ އަމިއްލަ ބިމުގައި ބަލިކޮށް ރާއްޖޭން ފައިނަލަށް ގޮސް، ފައިނަލުގައި ޕާކިސްތާން އަތުން ބަލިވި ނަމަވެސް ފުރަތަމަ ފަހަރަށް ފުޓްބޯޅައިން ރިހި މެޑެއްޔެއް ހޯދިއިރު ވާހިދު ވަނީ ފުރަަތަމަ 11 ގައި ވެސް ކުޅެފަ އެވެ. ރާއްޖޭގެ ދިފާއީ ފާރު ބެލެހެއްޓުމުގައި މުހިއްމު ދައުރެއް އޭނާ އަދާކުރި އެވެ.\nފައިނަލުގައި ޕާކިސްތާނާ ދެކޮޅަށް ނުކުތް ރާއްޖޭގެ ފުރަތަމަ 11:\nއަބްދުލް ވާހިދު ހުސެއިން، ދޮންބިލެތް އަހުމަދު ހަލީމް، އަހުމަދު ނިޔާޒް، އަހުމަދު ޝާހިދު (ސާބެ)، އިބްރާހިމް ހަލީމް (ގުރާ އިއްބެ)، އިބްރާހިމް ހަމީދު (ލެއްބެ)، އިބްރާހިމް ނަސީމް، އިސްމާއިލް އާސިފް (ކުޑަހީނާ)، މޫސާމަނިކު (ކުޑަމޫސަ)، މައުރޫފް އަހުމަދު (މާއްޓޭ)، މުހައްމަދު ކަލީމް.\nފައިނަލް މެޗުގެ 82 ވަނަ މިނެޓާ ހަމައަށް ލަނޑެއް ވަނަނުދީ ރާއްޖޭން ހިފެހެއްޓިއިރު ޕާކިސްތާން މޮޅުވީ 82 ވަނަ މިނެޓުގައި ބަދަލު ކުޅުންތެރިއޔާ ގާޒީ މުހައްމަދު އަޝްފާގް އަދި 88 ވަނަ މިނެޓުގައި މުހައްމަދު ނައުމާން ޖެހި ލަނޑުތަކުންނެވެ.\nވާހިދު ގަބޫލުކުރާ ގޮތުގައި އެއީ ރާއްޖެ އަށް މޮޅުވެވިދާނެ މެޗެކެވެ. ޑިފެންސަށް ކުދިކުދި ގޯސްތަކެއް ހެދިގެން ދިޔައިރު، އިސްމާއިލް އާސިފް (ކުޑަހީނާ) އާއި ކުޑަމޫސަ އަށް ލިބުނު ފުރުސަތުތަކުގެ ބޭނުން ނުކުރެވުނީ އެވެ. އެކަމަކު ޝަކުވާއެއް ނެތެވެ. ރިހި މެޑެއްޔަކީ އޭރު ރާއްޖެ އަށް ފުޓްބޯޅައިން ލިބުނު ބޮޑު ތަށްޓެކެވެ. އޭދަފުށްޓަށް އެއުފާވެރިކަން އިތުރުވީ އެ ރަށުގެ ކުޅުންތެރިއަކު އެ ކާމިޔާބީގައި ހިއްސާވުމުންނެވެ.\n"ރަށުގެ ރައްޔިތުންނަށް ލިބުނު ވަރަށް ބޮޑު އުފަލެއް އެއީ. ރަށަށް އައުމުން ވަރަށް ހޫނު މަރުހަބާއެއްކީ،" ވާހިދު ބުންޏެވެ.\nވާހިދު (ކ) 2008 ވަނަ އަހަރުގެ ސާފް ޗެމްޕިއަންޝިޕުގެ ތަށި ރާއްޖޭން ކާމިޔާބުކުރިއިރު ކެޕްޓަންކަން ކުރި އައްސަދާ އެކު ސަލްސާ ރިޓްރީޓުގައި. --ފޮޓޯ: މުހައްމަދު ހަމްދޫން/ މިހާރު\nއެއީ ދިވެހި ފުޓްބޯޅައަށް އިންގިލާބީ ބަދަލުތަކެއް އައި އަހަރެކެވެ. މުސާރަ ދީގެން ކުޅުންތެރިން ކްލަބްތަކަށް ބަދަލުވާން ފަށައި ސެމީ ޕްރޮފެޝަނަލް ފުޓްބޯޅަ ތައާރަފްވީ އެ ކާމިޔާބަށް ފަހު ޖެހިގެން އައި 1992 ގަ އެވެ. އެކަމަކު އެ އަހަރު އެހެން ބޮޑު ބަދަލެއް ވެސް ފެނުނެވެ. ދިވެހި ފުޓްބޯޅައިގެ މަތީ ފަޑިން އަތޮޅުތަކުގެ ކުޅުންތެރިންނަށް ޖާގަ ލިބެން ފެށުމެވެ.\nއޭގެ ތިން އަހަރު ފަހުން 1994 ވަނަ އަހަރު ޖޫނިއާ ވޯލްޑް ކަޕް ކޮލިފައިންގައި ވާދަކުރަން ދިޔައިރު ކ. ހުރާ އިން ވަނީ އެ ރަށުގެ ޒުވާން ކުޅުންތެރިންތަކެއް ޓީމުގައި ހިމަނުވާފަ އެވެ. ރާއްޖޭން 1997 ގައި ސާފް ޗެމްޕިއަންޝިޕުގެ ދެ ވަނަ ހޯދިއިރު މުހިއްމު ދައުރެއް އަދާކުރި ހުއްރިއްޔާގެ މައުސޫމް އަބްދުލްގަފޫރު (މާސޭ) އާއި އަބްދުﷲ އިބްރާހިމް (ހުރާ އަބުޅޯ) އާއި އަލީ ޝިހާމް ފަދަ ކުޅުންތެރިންނަކީ، އޭގެ ތިން އަހަރު ކުރިން ޖޫނިއަ ޓީމުގައި ހިމެނުނު ކުޅުންތެރިންނެވެ.\n"އޭދަފުށީގެ ކުޅުންތެރިން އޭރު މަތީ ފެންވަރުގައި ކުޅެ އަދި ގައުމީ ޓީމުން ވެސް ފުރުސަތު ހޯދަން ފެށީމާ ފުޓްބޯޅަ އެސޯސިއޭޝަނަށް ވެސް އޭރު ގަބޫލުކުރެވުނު އަތޮޅުތެރޭގައި ފުޓްބޯޅައިގެ ހުނަރު އެބައޮތްކަން،" ވާހިދު ބުންޏެވެ.\n"އޭގެ ފަހުން ނުދޭ ގައުމީ ޓީމުގައި އަތޮޅުތަކުގެ ގިނަ އަދަދެއްގެ ކުޅުންތެރިން ނުހިމެނިއެއް. ހާއްސަކޮށް އަބަދުވެސް އޭދަފުށީގެ ދެ ތިން ކުޅުންތެރިން ހިމެނޭނެ."\nފުޓްބޯޅައިން ރާއްޖެ އަށް ލިބުނު އެންމެ ބޮޑު ކާމިޔާބީ ކަމަށްވާ 2008 ގެ ސާފް ޗެމްޕިއަންޝިޕް ރާއްޖެ ކާމިޔާބުކުރި ހުރިހާ މެޗެއްގެ ފުރަތަމަ 11 ގައި އޭދަފުށީގެ ދެ ކުޅުންތެރިން ކަމަށްވާ މުހައްމަދު ޖަމީލާއި މުހައްމަދު ސިފާން (ކުޑައްޓެ) ހިމެނުނެވެ. އަދި 2004 ގައި ގަދަފަދަ ދެކުނު ކޮރެއާއާ ލަނޑެއް ނުޖެހި މާލޭގައި އެއްވަރުކުރިއިރު ވެސް ޖަމީލަކީ ޓީމުގެ ފަހަތުގެ މައި ތަނބެވެ.\n"ރަން މެޑަލް ލިބުނު ޓީމުގައި މި ރަށުގެ ކުޅުންތެރިން ހިމެނުމުން ވަރަށް އުފާވި. އެއާ އެކު މާޔޫސް ވެސް ވި އަޅުގަނޑަށް ވެސް ރަން މެޑަލް ހޯދަން ފުރުސަތު ލިބި އެކަން ނުވުމުން،" ވާހިދުމެން ރިހި މެޑަލް ހޯދި ސްޓޭޑިއަމް ކަމަށްވާ ކޮލަމްބޯގެ ސުގަތަދާސަ ސްޓޭޑިއަމުގައި އިންޑިއާ 1-0 އިން ބަލިކޮށް ރާއްޖޭން ތަށި ހޯދި މެޗުގެ ހަނދާންތައް އޭނާ އާކުރި އެވެ.\nކްލަބް ލެގޫންސަށް ވެސް ކުޅުމަށް ފަހު 1996 ގައި ކުޅުން ހުއްޓާލި ނަމަވެސް މިއަދާ ހަމައަށް ވެސް އޭނާ އަންނަނީ ފުޓްބޯޅައަށް ހިދުމަތްކުރަމުންނެވެ. ރަށުގައި ބާއްވާ މުބާރާތްތަކުގައި ކޯޗުކޮށްދިނުމުގެ އިތުރުން 2007 ވަނަ އަހަރުން ފެށިގެން ކުރީގެ ކުޅުންތެރިންގެ ޓީމެއް އެކުލަވާލައި އެ ޓީމުގެ ކަންކަމުގައި އަންނަނީ އިސްކޮށް ހަރަކާތްތެރިވަމުންނެވެ. މިހާރު ތައްޔާރުވަމުން އަންނަނީ އަންނަ އަހަރު މެލޭޝިއާގައި ބާއްވާ ވެޓްރަންސް މުބާރާތަށް އޭދަފުށީ ވެޓްރަންސް ކްލަބް ގެންދިއުމަށެވެ.\nއޭދަފުށީގައި ސަލްސާ ރިޓްރީޓް ރެސްޓޯރެންޓް ހުޅުމުގެ މުނާސަބަތުގައި ސޮކާމޭޓްސް ވެޓްރަންސް ކްލަބާއި އޭދަފުށީ ކުރީގެ ކުޅުންތެރިން މިއަދު ކުޅޭ މެޗުގައި އޭނާ ކުޅުންތެރިއެއްގެ ގޮތުންނާއި ކޯޗެއްގެ ގޮތުން ފެންނާނެ އެވެ. އޭދަފުށީ ޓީމުން ފުރަތަމަ ޑިވިޝަނުގައި ވާދަކުރިއިރު ބޮޑު އެހީތެރިކަމެއް ފޯރުކޮށްދެއްވި އަބްދުލްޣަނީ މުހައްމަދުގެ ބޭފުޅެއް ކަމަށްވާ ސަލްސާ އިބްރާހިމް އާމިރު މި ރަށުގައި ހެދި ރެސްޓޯރެންޓް ހުޅުވުމުގެ ގޮތުން ކުރީގެ ކުޅުންތެރިންގެ މެޗެއް ކުޅުމަކީ ވެސް، ފެނަކައިގައި މިހާރު ވަޒީފާ އަދާކުރާ އުމުރުން 50 އަހަރުގެ ވާހިދު އުފަންކުރުވި ހިޔާލެކެވެ.\nފުޓްބޯޅައިގެ ވާހަކައެއް ވެއްޖެއްޔާ 10 މިނެޓު ކީއްކުރަން 10 ގަޑިއިރު ވެސް ދެއްކިދާނެ ކަމަށް "މިހާރު"ގެ ނޫސްވެރިން ގާތު އޭނާ ބުނި ބުނުމުން ފުޓްބޯޅައާ މެދު ހިތުގައި އޮތް ލޯބި ހާމަވެ އެވެ. މިއަދުގެ މެޗު ރޭވުމާއި އެހެނިހެން އިންތިޒާމްތަކުގައި ވެސް އޭނާ ފޯރިއާއާ އެކު އެ އުޅޭ އުޅުމުން އެކަމަށް ހެކިވެ އެވެ.\nރިހި މެޑަލް ހޯދި ޓީމުގެ ކުޅުންތެރިއެއްގެ ގޮތުގައި ދިވެހި ފުޓްބޯޅައިގެ ތާރީހުން އޭނާ ޖާގަ ހޯދި ނަމަވެސް މިއަދު އޭނާ އެންމެ ފަހުރުވެރިވަނީ އޭދަފުށްޓާއި އަތޮޅު ފުޓްބޯޅައިގެ މަލަމަތި ބަދަލުކުރުމުގައި ހިއްސާވެވުމުންނެވެ. އޭނާ މީގެ 26 އަހަރު ކުރިން ގައުމީ ޓީމުގައި ހުޅުވި ދޮރުން އެތައް ކުޅުންތެރިންތަކެއް ވަދެ، ގައުމު ފަހުރުވެރިކޮށްދީފި އެވެ.\nއިތުރު ލިޔުންތައް ބ. އޭދަފުށި


UPDATE: Ithuru 12 meehaku covid-19 ah positive vejje | Mihaaru\nއައިޖީއެމްއެޗްގެ ލެބޯޓަރީގައި މީހަކު މަސައްކަތްކުރަނީ: ތިނަދޫގައި މަރުވި މީހާ ކޮވިޑް-19 އަށް ޕޮޒިޓިވްކަން ބެލުމަށްޓަކައި ސާމްޕަލް ނެގި -- ފޮޓޯ: މިހާރު\n18 މެއި 2020 - 16:05 12 comments\nއެ މީހާ އަށް ފަރުވާދެމުން އައީ ޓްރީ ޓޮޕް ހޮސްޕިޓަލުގަ އެވެ. "މިހާރު" އަށް އެނގިފައިވާ ގޮތުގައި އެއީ އުމުރުން 29 އަހަރުގެ ބިދޭސީ އެކެވެ. އަދި އޭނާއަކީ ގެއްލިގެން ހޯދުމަށް ފަހު ހޮސްޕިޓަލުގައި އެޑްމިޓް ކުރި މީހެކެވެ. އޭނާ ވެންޓިލޭޓަރަށް ލާފައިވަނީ މިމަހުގެ 10 ވަނަ ދުވަހު އެވެ.\nކޮވިޑް-19ގެ ބަލި މީހުން އެޑްމިޓްކޮށް ފަރުވާ ދިނުމަށް ހާއްސަކޮށްފައި ވަނީ ޓްރީ ޓޮޕް ހޮސްޕިޓަލާއި، ދަރުމަވަންތައް ހޮސްޕިޓަލުގެ ޑީއެޗް-11 ފެސިލިޓީ އެވެ.\nކޮވިޑް-19 ޖެހިގެން މިހާރު އެޑްމިޓްކޮށް ފަރުވާދެމުން އަންނަނީ ޖުމްލަ 13 މީހުންނަށެވެ. އޭގެ ތެރެއިން 10 މީހުންނަށް ޓްރީޓޮޕް ހޮސްޕިޓަލުގައި ފަރުވާދެމުން އަންނަ އިރު މިހާރު ވެންޓިލޭޓަރުގައި ފަރުވާ ދެމުން އަންނަނީ އެކަކަށެވެ. އަދި ދަރުމަވަންތަ ހޮސްޕިޓަލުގެ ޑީއެޗް 11 ފެސިލިޓީގައި އެޑްމިޓްކޮށްފައި ވަނީ ތިންމީހެކެވެ. އޭގެ ތެރެއިން އެކަކަށް ފަރުވާދެމުން އަންނަނީ ވެންޓިލޭޓަރުގަ އެވެ.\nރާއްޖެއިން މިހާތަނަށް ކޮވިޑް-19ގެ 1094 ކޭސް ފެނިފައިވާއިރު އޭގެ ތެރެއިން 59 މީހުން ވަނީ ރަނގަޅުވެފަ އެވެ. އަދި ހަތަރު މީހުން ވަނީ މަރުވެފަ އެވެ. މީގެ އިތުރަށް 1390 މީހުން ކަރަންޓީންކޮށްފައިވާއިރު 971 މީހުން ތިބީ އައިސޮލޭޝަންގަ އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ޓްރީޓޮޕް ހޮސްޕިޓަލް ދަރުމަވަންތަ ހޮސްޕިޓަލް ވެންޓިލޭޓަރު ސިއްހަތު ބަލިތައް މުހައްމަދު މަބްރޫކް އަޒީޒް (ރައީސް އޮފީސް) ޑރ. އިބްރާހިމް އަފްޒަލް (އެޗްޕީއޭ)


Kaa Thakethyge Therein Meedhaleh Fenigen Burger King Outlet Eh Bandhu Kohfi - Vaguthu\nކާތަކެތީގެ ތެރެއިން މީދަލެއް ފެނިގެން ބާގަރ ކިންގް އައުޓްލެޓް އެއް ބަންދުކޮށްފި\nކާތަކެތީގެ ތެރެއިން މީދަލެއް ފެނިގެން ބާގަރ ކިންގް އައުޓްލެޓް އެއް ބަންދުކޮށްފިއެވެ. ބަންދުކޮށްފައިވަނީ އެމެރިކާގެ ސުޓޭޓެއް ކަމަށްވާ، ޑެލަވެއަރ ގައި ހުންނަ ބާގަރ ކިންގް އައުޓް ލެޓްއެކެވެ.\nޑެލަވެއަރގައި ހުންނަ ބާގަރ ކިންގްގައި ހުރި ބާގަރ ޕާން ޕެކެޓް ތެރޭގައި މީދާތަކެއް ދުވަމުންދާ މަންޒަރު ފޭސްބުކްގައި މީހަކުވަނީ ޕޯސްޓްކޮށްފައެވެ. މިއާއެކު މިމައްސަލަވަނީ ޑެލަވެއަރގެ ޑިވިޝަން އޮފް ޕަބްލިކް ހެލްތް އޮފީސް އޮފް ފުޑް ޕުރޮޓެކްޝަންއިން ބަލަން ފަށާފައެވެ. އަދި އެބާގަރ ކިންގް ތަޙްޤީޤް ކުރުމަށްފަހު ބާގަރ ކިންގް ވަގުތުން ބަންދުކުރުމަށް ނޯޓިސްއެއް ދީފައިވެއެވެ.\nއެއިދާރާގެ އޮފިޝަލުން ކުރި ތަޙްޤީޤުގައި ބާގަރ ކިންގްގެ ތެރޭގައި ހުރި ބާގަރ އަދި ސޭންޑްވިޗް ޕާންތަކުގެ ތެރެއިންވަނީ މީދަލުގެ ބޮޑުކަމުދާ އެއްޗެހި ފެނިފައެވެ. އަދި އައިސް މެޝިންއާއި ހީޓަރ ކައިރިންވެސްވަނީ މީދަލުގެ ބޮޑުކަމުދާ އެއްޗެހި ފެނިފައެވެ. އަދި ތަޙްޤީޤުގައި ދެ މީދާވެސް އެތަނުން ފެނިފައިވާ ކަމަށް އޮފިޝަލުން ބުނެއެވެ.\nމި އައުޓްލެޓް ސާފު ކުރުމަށްފަހު އެންމެ އަވަހަށް ދެން ހުޅުވޭނީ އަންނަ ހޯމަ ދުވަހުގައި ކަމަށް އެއިދާރާއިން ބުނެއެވެ. އަދި ބާގަރ ކިންގް މީދަލުގެ އުދަގުލުން ސަލާމަތްވަންދެން ކޮންމެ ހަފްތާއަކު އެއްފަހަރު ޕެސްޓް ކޮންޓްރޯލް ސުޕްރޭ ޖެހުމަށްވަނީ އަންގާފައިއެވެ،\nޖޫން 7, 2018 - 11:57


Indian Premier League ge furuthama match Chennai Super Kings...\nއިންޑިއަން ޕްރިމިއާ ލީގްގެ ފުރަތަމަ މެޗް، ޗެންނާއި ސުޕަރ ކިންގްސް ކާމިޔާބު ކޮށްފި\n1 އަހަރު, 8 މަސް,3ދުވަސް, 11 ގަޑި, 20 މިނެޓް, 36 ސިކުންތު ކުރިން 5560ލަޔާލް މަނިކް\nޗެންނާއި ސުޕަރ ކިންގްސް ކާމިޔާބް ކުރި ވަރަށް ފޯރިގަދަ މެޗަކާއި އެކު ކްރިކެޓްގެ އެންމެ ބޮޑު މުބާރާތް ކަމަށްވާ އިންޑިއަން ޕްރިމިއާ ލީގް ފަށައިފިއެވެ. ޗެންނާއި ސުޕަރ ކިންގްސް މި މެޗް ކާމިޔާބްކޮށްފައިވަނީ ދެ ވަނަ އިނިންގްސްގައި ބެޓް ކުރަން އަރާ 166 ލަނޑު ކާމިޔާބު ކޮށްގެނެވެ.\nއެގޮތުން 20 އޯވަރަށް ކުޅޭ މި މުބާރާތުގެ ފުރަތަމަ އިނިންގްސްގައި ބެޓް ކުރުމަށް ފަހު މުމްބާއި އިންޑިއަންސްއަށް ވަނީ 165 ރަންސް ކާމިޔާބް ކޮށްފައެވެ. އަދި މުމްބައި އިންޑިއަންސްއިން ބެޓް ކުރަން އަރާފައި ވެސް މޮޅު ކުޅުމެއް ދައްކާފައިވެއެވެ. އެގޮތުން ފުރަތަމަ ބެޓް ކުރުމަށް އެރި މުމްބައި އިންޑިއަންސް ޓީމްގެ ހަތަރު ކުޅުންތެރިން ވަނީ އައުޓްވެފައެވެ.\nމުމްބާއި އިންޑިއަންސްގެ ކުޅުންތެރިޔާ ލުވިސް އައުޓްވެފައިވަނީ2ވަނަ އޯވަރުގައި ދީޕަކް ޗަހަރް އެއްލި ބޯޅައަކުން ފައިގަ ޖެހިގެންނެވެ. އަދި މުމްބާއި އިންޑިއަންސްގެ ކެޕްޓަން ރޯހިތް ޝަރްމާ3ވަނަ އޯވަރުގައި އައުޓްވެފައިވާއިރު، އޭނާ އައުޓްވެފައިވަނީ ޗެންނާއިގެ އުކުންތެރިޔާ ޝޭން ވޯޓްްސް އެއްލި ބޯޅައެއް ރޯހިތް ވައިގެ ތެރެޔަށް ޖެހުމާއި އެކު ޗެންނާއިގެ ފީލްޑަރު ރަޔޫދޫ ހިފުމުންނެވެ.\nމުމްބާއި ޓީމްގެ ބެޓްސްމަން ޔާދަވް 43 ރަން ހެދުމަށް ފަހު، 12 ވަނަ އޯވަރުގައި ވައިގެ ތެރެޔަށް ޖެހި ބޯޅައެއް ހަރްބަޖަން ސިންގ ހިފުމުގެ ސަބަބުން ވަނީ އައުޓްވެފައެވެ. ޔާދަވް އައުޓްވި ބޯޅަ ވެސް އުކާފައިވަނީ ޗެންނާއި ސުޕަރ ކިންގްސްގެ އުކުންތެރިޔާ ވޯޓްސަނެވެ. އަދި އެ ޓީމުން އެންމެ ފަހުން އައުޓްވި ކުޅުންތެރިޔާ އައުޓް ވެފައިވަނީ 14 ވަނަ އޯވަރުގައެވެ.\nނަމަވެސް ދެވަނަ އިނިންގްސްގައި ޗެނާއި ސުޕާ ކިންގްސްއިން ވާދަވެރި ކުޅުމެށް ދައްކާފައިވެއެވެ. އެގޮތުން އެ ޓީމްއިން ކުޅެން އެރުމަށް ފަހު9ކުޅުންތެރިޔަކު ވަނީ އައުޓްވެފައެވެ. ޓޮސް ކާމިޔާބްކުރުމަށް ފަހު، ފުރަތަމަ އިނިންގްސްގައި ފީލްޑް ކުރި ޗެނާއި ސުޕާ ކިންގްސް އިން ވަނީ ދެވަނަ އިނިންގްސްގައި ތަފާތު ކުޅުމެއް ދައްކާފައެވެ.\nއެގޮތުން، އެ ޓީމްގެ ކެޕްޓަން އެމް އެސް ދޯނީ 8 ވަނަ އޯވަރުގައި އައުޓްވުމުން، ޗެންނާއިއަށް މެޗް ގެއްލިދާނެ ފަދަ ގޮތަކަށް އޮތް ނަމަވެސް، އެ ޓީމް ގެ މޮޅު ބެޓްސްމަން ބުރާވޯ އަރާ ވަނީ މެޗް އަލުން ޗެންނާއީއަށް ހޯދާފައެވެ.\nދޯނީ 8 ވަނަ އޯވަރުގައި އައުޓްވެފައިވަނީ ޒުވާން އުކުންތެރިޔާ މަކޭންޑޭ އެއްލި ސުޕިން ބޯޅައަކުންނެވެ. ބްރާވޯ ވަނީ މި މެޗްގައި7ފަހަރު6އަކަށް ޖަހާފަ އަދި3ފަހަރު4އަކަށް ޖަހާ 68 ލަނޑު ހަދާފައެވެ. އެންމެ ފަހު ކުޅުންތެރިޔާ އަރުވައިގެން ކުޑަ ތަފާތަކުން އެ މެޗް ޗެންނާއި ސުޕަރ ކިންގްސް ވަނީ ކާމިޔާބު ކޮށްފައެވެ.\nއެގޮތުން ޗެންނާއިގެ ބެޓްސްމަން ކެދަރް ޖާދަވް ޖެހި6އަކުން 159 ލަނޑު ޗެންނާއި އަށް ލިބުނު އިރު، އެ ޓީމް އެ މެޗް ކާމިޔާބް ކުރުމަށް ބާކީ އޮތީ އެންމެ ދެ ބޯޅައެވެ. ނަމަވެސް ޖާދަވް ދެން ޖެހި4އަކުން ޗެންނާއި ވަނީ މެޗް ކާމިޔާބްކޮށްފައެވެ.\nއިންޑިއަން ޕްރިމިއާ ލީގް


Mi verikamakun Rayyathun nah raahatheh nukurey: Shareef\nމި ވެރިކަމުން ރައްޔިތަކަށް ރާހަތެއް ނުކުރޭ: އާދަމް ޝަރީފު\nރައީސް ސޯލިހްގެ ސަރުކާރުން ދިވެހި ރައްޔިތުންނަށްވީ ފައިދާއެއް ނެތް ކަމަށް ވިދާޅުވެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ފާޑުވިދާޅުވެއްޖެ އެވެ.\nޝަރީފް ސަރުކާރަށް ފާޑުވިދާޅުވީ އެމްޑީޕީގެ 15 ވަނަ އަހަރީ ދުވަހާއި ގުޅިގެން މެންބަރުންނަށް ތަހުނިޔާ ފޮނުއްވާ މިދިޔަ ހުކުރު ދުވަހު ރައީސް ނަޝީދު ކުރެއްވި ޓްވީޓަކާއި ގުޅިގެނެވެ. ނަޝީދު ވިދާޅުވީ އެމްޑީޕީގެ 15 އަހަރުގެ ހަޔާތުގައި ދެ ފަހަރު ރާއްޖޭގެ ވެރިކަން ކުރެވިފައިވާ ކަމަށާ އެމްޑީޕީގެ ހުރިހާ ސިޔާސީ ވާދަވެރިން ރޫޅިފައިވާ ކަމަށެވެ.\nރައްދު ދެއްވަމުން ޝަރީފު ވަނީ ވެރިކަމެއް އެބަ ކުރޭތޯ ސުވާލު ކުރައްވާފަ އެވެ. އަދި މި ވެރިކަމުން ރައްޔިތުންނަށްވީ ފައިދާއެއް ނެތް ކަމަށް ވެސް ވިދާޅުވިއެވެ.\n"ވެރިކަމެއް އެބަ ކުރޭ؟ ރައްޔިތުންނަށް ރާހަތެއް ނުކުރޭ!" ނަޝީދަށް ރައްދު ދެއްވާ ކުރީގެ ޑިފެންސް މިނިސްޓަރު ވިދާޅުވިއެވެ.\nރައީސް ނަޝީދު ވަނީ އަދިވެސް އެމްޑީޕީ ދާނީ ރަނގަޅަށް ކަމަށާ އަދިވެސް ކަންކަން ކުރެވޭނީ އެ ޕާޓީއަށް ކަމަށް ވިދާޅުވެފަ އެވެ. އެކަމަށް ރައްދު ދެެއްވާ ޝަރީފު ވިދާޅުވީ ރާއްޖޭގެ ގިނަ ބަޔަކު އެެދޭ ތަރައްގީ މިހާތަނަށް ގެނެސްދިނީ ޕީޕީއެމްއިން ކަމަށެވެ. އަދި 2023 ގައި ވެރިކަމަށް ވަޑައިގަންނަވާނީ ރައީސް ޔާމީން ކަމަށް ވެސް ވިދާޅުވިއެވެ.\n"ލަކުޑި ކާޅަކަށް ދޮންކޭލެއް ނުކެވޭނެ، ރާއްޖޭގެ ގިނަ ބަޔަކު އެދޭފަދަ ތަރައްގީ އެއް މިހާތަނަށް ގެނެސްދިނީ ޕީޕީއެމުން. ވައުދުތައް އެންމެ ރަނގަޅަށް ފުއްދޭނީ އެކަން ކުރަން އެނގޭ ބަޔަކަށް. އެއީ ޕީޕީއެމް/ޕީއެންސީ،" ޝަރީފު ވިދާޅުވި އެވެ.\nރައީސް މުހައްމަދު ނަޝީދު ޕީޕީއެމް ރައީސް އިބްރާހިމް މުހައްމަދު ސޯލިހު + އާދަމް ޝަރީފު އުމަރު ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް


Lara ge vaahaka: Eyshal\n(3 މާރިޗު 2019 އާ ގުޅޭ)\n"އަހަރެން އައީސުރެން ރައުލްގެ ސަމާލުކަން ލިބޭތޯ ފަހަތުން ދުވުންނޫންކަމެއް ނުކުރެވޭ، އެކަން މިއަދުން ފެށިގެން މި ހުއްޓާލީ، ތީ އަހަރެންގެ ވާންއުޅޭ ފިރިމީހާއެއްނޫން، އެހެންވީމަ... އަހަރެން އެނބުރި ދިއުމުގެ ކުރީން ގަނޑުވަރުތެރެއާއި ކަނޑުގެ ބަގީޗާތައް ބަލާލަން ބޭނުން، ފޮނި ހަނދާންތަކަކާއެކު އެނބުރިދާން ބޭނުންވަނީ، އަހަރެންނަށް އެތަންތަން ދައްކާލަން ގެންގޮސްދޭނަންތަ؟" ސަމިއާނާ އަހާލިއެވެ.\nސަމިއާނާގެ ކޮޓަރިން ރައުލް ނުކުމެގެން ދިޔައީ ހިތްހަމަޖެހިފައި ހުރެއެވެ. ރައުލްގެ ހިތުގައިވާ އެއްޗެއް ސަމިއާނާއާ ޚިއްޞާ ކުރިއިރު އެއީ މިވަގުތައް އޮތް އެންމެ ރަނގަޅު ހައްލުކަމުގައި ރައުލްއަށް ވެސް މިހާރު ޤަބޫލުކުރެވެއެވެ. ގަނޑުވަރުގެ އުތުރުބަޔަށް އައުމަށް އަޅާފައި އޮތް ދާލަން މަތީ ރައުލް މަޑުކޮށްލައިގެން ހުރީ ޚިޔާލުތަކުގެ ތެރެއަށް ގެއްލިފައި ހުރިހެންނެވެ. ޖިންނިއަކު އަންނަކަން އެނގި ރައުލް ބަލާލިއެވެ. އޭރު ޔާފިއާ އެ ދިމާއަށް އާދެއެވެ.\n"ރައުލް... ކީއްވެފަ ތިހުރީ؟" ރައުލްގެ މޫނަށް ނިކަން ފަރުވާތެރިކަމާއެކު ބަލާލަމުން ޔާފިއާ އަހާލިއެވެ.\n"ދަމުން މިތަނުގައި މަޑުކޮށްލީ" ރައުލް އަހާލިއެވެ.\n"މިއަދު އެއްގޮތަކަށް ވެސް ސަމިއާނާގެ ޚަބަރެއްނުވޭ، ހެނދުނު ވެސް އައިން، ބައްދަލުވާގޮތް ނުވީމަ އެނބުރިދިޔައީ، އަނެއްކާ ވެސް މިއައީ އޭނާއަށް ވެގެން އުޅޭގޮތެއް އެނގޭތޯ؟... ހާސްނުވޭ، އޭނާ އެނބުރިދަންދެން އަހަރެން އޭނާއާ ދުރަކަށްނުދާނަން" އެންމެ ފަހު ޖުމްލަ ޔާފިއާ ބުނެލީ ރައުލްގެ ގާތަށް ޖެހިލައި ނިކަން ސިއްރުންނެވެ.\n"ބަލިވެ އުޅެނީ... އަރާމުކޮށްލަންށޯ ބޭނުންވަނީ، ދޭބަލަ... ފަހަރެއްގައި ވެގެން އުޅޭގޮތެއް ޔާފިއާ ގާތު ބުނެދާނެ" ރައުލް ބުނެލިއެވެ. ޔާފިއާ ލާނެތް ހިންޏެއް އައިސްފައި ހުރެ ބޯޖަހާލިއެވެ. ޔާފިއާގެ ގާތުގައި ހަޤީޤަތް ހާމަކުރަން ރައުލް ބޭނުންނުވީއެވެ.\nކަރުތާފެނަށް އެރި ހުރި އީޝަލް މަސައްކަތް ކުރަމުންދިޔައީ ލޮނުގެ ވާރޭ ވެހޭނޭ ގޮތް ހެދުމަށެވެ. ދޭތެރެއަކުން ހިމަފޮދު ވާރޭގެ އަސަރެއް ކޮށްލައެވެ. ނަމަވެސް ގިނައިރަކު އެގޮތުގައި ހިފަހައްޓައެއްނުލެވެއެވެ. އޭނާގެ ހަރަކާތްތަކަށް ބަލަން އެއްގަމުގައި މީކާޢިލް ހުއްޓެވެ.\n"މިޝަލް..." މީކާޢިލްގެ ޚިޔާލުތައް މާޒީގެ ތެރެއަށް ދަތުރުކުރިއެވެ. އެއީ މިޝަލްއާއެކު ހޭދަވި ވަގުތުތަކުގެ ތެރެއިން ޚާއްޞަ ރެއެކެވެ. މިޝަލްއާއެކު ފުރިހަމަ ހަނދުވަރުގެ އަލީގައި މީކާޢިލް އުފާ ހާސިލުކުރި، ހަނދާނުން ފުހެނުލެވޭނޭ ރެއެކެވެ. އެރޭ ލޯބިވެރިޔާއާ ދެމެދު ކުރެވެމުންދިޔަ ސަމާސާތަކުގެ ތެރެއިން މިޝަލް ތެތްމާލުމަށް އޭނާ ވެސް ބޭނުންކުރީ އެފަދަ އުކުޅެކެވެ. ލޮނުގެ ވާރޭގައި މިޝަލް ތެތްމާލީ ގަސްދުގައެވެ. އެރޭގެ ހަނދާންތަކާއެކު މީކާޢިލްއަށް ލޯމަރާލެވުނެވެ. އަދި ނިތްކުރީގައި ކަނާއަތުން ހިފަހައްޓާލިއެވެ. އޭނާގެ މޫނުގައިވީ ކުލަވަރު މޮޅިވެރިކަމަށް ބަދަލުވިއެވެ.\n"އަހަރެން ހިތަށް އަރާ މިރޭ މިވަގުތުކޮޅު ދުވަހަކުވެސް ނިމުމަކަށް ނާންނާނެ ނަމައޭ، އަހަންނަށް މީކާޢިލް އާއި ނުލާ ދެނެއް ނޫޅެވޭނެ، މީކާޢިލް އާއި ދުރުވާންޖެހޭފަދަ ދުވަހެއް އައިސްފިނަމަ އަހަރެން މަރުވެސް ވެދާނެ، ޕްލީސް ބުނެބަލަ....ބުނެބަލަ މީކާޢިލް މުޅިއުމުރަށް އަހަރެންދެކެ ލޯބިވާނަމޭ، ދުވަހަކުވެސް އަހަންނާ ދުރުވާންޖެހޭވަރުގެ ކަމެއް ނުކުރާނަމޭ"\nމިޝަލްގެ އަޑު މީކާޢިލްގެ ކަންފަތުގައި ގުގުމާލި ކަހަލައެވެ. އެރޭ މިޝަލް ދެއްކި ވާހަކަތަކުގެ ތެދުކަން މިހާރު އޭނާއަށް އިޙްސާސް ވެއެވެ. ދުނިޔެވީ އުސޫލުތައް އެ ދެ މީހުންގެ ލޯބީގެ ހުރަހަކަށްވީއެވެ. އެކަކާއިނުލާ އަނެކަކަށް ދިރިއުޅެން ދަތިވާނޭކަން އެނގޭއިރު ފަހަރެއްގައި ވެސް ކުރިން ވަކިވެގެންދާނީ މިޝަލްކަމަކަށް މީކާޢިލް ހިޔެއްނުކުރެއެވެ.\nޚިޔާލުތަކުގެ ތެރެއަށް ގެއްލިފައި ހުރި މީކާޢިލް ސިއްސައިގެން ދިޔައީ އޭނާއަށް ވާރޭގެ ހަމަލާއެއް އައުމުންނެވެ. ހެމުންހެމުން ލޮނުގަނޑުން އަރައިގެން އަންނަ އީޝަލް ފެނުނީ ދެނެވެ.\n"މިޝަލް އިންސިއަކަށްވިޔަސް ބަލިކަށިނަމަ އަހަރެމެންގެ މި ހުރި ދަރިފުޅު އުފަންނުވީސް، ކޮންމެ އިންސިއަކަށް އަހަރެމެން ފަދަ މަޚުލޫގުންނަށް ދަރީން އުފަން ނުކުރެވޭނެ.... އެރޭ އަހަރެން މިޝަލް ތެތްމާލީ... މިޝަލް! ތި ރީތިކަން އެ ދަރިފުޅަށް ދޫކޮށްދިޔައިރު ތި ދިޔައީ މިޝަލްގެ ހިތްވަރު ވެސް އެކުއްޖާއަށް ދީފައި، އޭނާ ތަރުބިއްޔަތުކުރަން މިޝަލްނެތް ނަމަވެސް އެކުއްޖާއަށް މިޝަލްގެ ޠަބީޢަތް ލިބިފައިވާކަހަލަ، މިއަދު އަހަރެންނަށްވުރެ އޭނާ ކުޅަދާނަވެއްޖެ، މި ހުރިހާކަމެއް ދުށުމަށް މިޝަލް ހުރިނަމައޭ ހިތަށް އަރާ... އަހަރެމެންގެ ދަރިފުޅު ބޮޑުވެ އޭނާގެ ދަރިފުސްކޮޅު މި ދުނިޔެއަށް ފެތުރޭތަން ދުށުމަށް އަހަރެންގެ ގާތުގައި މިޝަލް ހުރުމަށް މިއަދު ވަކިން ބޮޑަށް އެދެވޭ... ތި ދަޔައީ މާއަވަހަށް... މާއަވަހަށް..." އިސްއުފުލާލައިފައި އަލުން މީކާޢިލްއަށް އިސްޖަހާލެވުނީއެވެ.\n"މަޢާފުކުރޭ ބައްޕާ" މީކާޢިލް އިސްޖަހާލިތަން ފެނުމުން އީޝަލް ހުނުން ހުއްޓާލިއެވެ. އަދި މީކާޢިލްގެ ގާތުގައި އައިސް ހުއްޓިލިއެވެ. އޭރު ކެރިކަނޑައިގެން ހިނގައްޖެއެވެ. ނަމަވެސް ފަޒާއަށްވަނީ ލޮނުގެ ތެތްފިނިކަން ވެރިވެފައެވެ.\n"އީޝަލް" މީކާޢިލް މަޑުމަޑުން ގޮވާލިއެވެ. އަދި ދަރިފުޅު ގެނެސް ގަޔާކައިރިކޮށްލިއެވެ. މަޑުމަޑުން އީޝަލްގެ ބޮލުގައި ފިރުމާލިއެވެ.\nބަހެއްނުބުނެ އީޝަލް މަޑުމަޑުން ހުއްޓެވެ. ބައެއްފަހަރަށް މީކާޢިލްގެ ފުށުން ބަލިކަށިން ފާޅުވާތަން އީޝަލްއަށް މީގެ ކުރީން ވެސް ވަނީ ފެނިފައެވެ. ނަމަވެސް އެ ސިފަ އޭނާ ދުށީ މަދުފަހަރަކުއެވެ. އާވާރާވެފައިވާ މީހެއް ފަދައެވެ. އެ ދެ ލޮލުގައިވާ އެކަނިވެރިކަން އީޝަލްއަށް މިއަދު އިޙްސާސް ކުރެވެއެވެ. ހިތްއެދޭ ލޯބިވެރިޔާއާ ދުރުގައި ހުންނަން ޖެހުމުން އީޝަލް މާޔޫސްވެފައިވާވަރު ޚުދު އޭނާއަށް އެނގެއެވެ. ވީއިރު އަބަދަށް ޓަކައި އެ ލޯތްބާ ވަކިވާން ޖެހިއްޖެނަމަ ވާނޭގޮތެއް ބުނަން އީޝަލްގެ ވިސްނުމަކަށް ނައެވެ. ފުރާނަ ހުއްޓެއްކަމަކު ދިރިހުރުމުގެ އުންމީދު ކަނޑޭނޭކަން އޭނާގެ ޟަމީރު އެއްބަސްވެއެވެ. މީކާޢިލްގެ ހާލު ދެނެގަންނަން މިއަދު އީޝަލްއަށް އެނގެނީ އެހެންވެއެވެ.\n"މިއަދަށް ނިމުނީ" މީކާޢިލް ބުންޏެވެ. އަދި އެތަނުން ދިއުމަށް އެނބުރިލިއެވެ.\n"ބައްޕާ" ލޯތްބާއި އޯގާތެރިކަމާއެކު އީޝަލް ގޮވާލިއެވެ. އަދި މީކާޢީލްގެ އަތައް ދަމާލައި ދޮންވެލިގަނޑު މަތީ ބޭންދިއެވެ. މީކާޢިލްގެ ކަނާތުމުލައްދަނޑީގައި ދެއަތުން ހިފައިލައި އޭނާގެ ކޮނޑުގައި ބޯއަޅައިގެން އީޝަލް އިނެވެ. މަޑުމަޑުން މީކާޢިލްގެ އަތުގައި އީޝަލް ފިރުމާލިއެވެ.\n"މި ހުރިހާ ބާރެއް އަޅުގަނޑަށް ލިބިފައިވާއިރު ވެސް މި ބާރުތަކުން ބައްޕައަށް ޓަކައި ކޮށްދެވޭނޭކަމެއްނެތް" އީޝަލް ބުނެލިއެވެ. މީކާޢިލް ބޯއަރިކޮށް ދަރިފުޅުގެ މޫނަށް ބަލާލިއެވެ.\n"އަހަރެމެންގެ ތެރޭގައި އަންހެނުން އުޅޭގޮތަށް ދަރިފުޅަށް ނޫޅެވޭނޭކަން އެނގެއެއްނު، އެހެންވީމަ ދަރިފުޅަށް ލިބިފައިވާ ބާރާއި ހުނަރު ދިމާވާ ނުރައްކަލެއްގެ ހުރަހަކަށް މެދުވެރިވާނެ، ދަރިފުޅުގެ ސަލާމަތް އެ ބާރާއި ހުނަރަށް ބަރޯސާވާނެ، އަމިއްލަ ބާރާމެދު ޝައްކުނުކުރޭ، އެއީ ބޭކާރުކަމެއްކަމުގައި އެއްގޮތަކަށް ވެސް ހީކޮށްގެން ނުވާނެ، އަހަރެމެންގެ ތެރޭގައި ހެވިކަމުގައި އަންހެނުންނެއްނޫޅޭނެ، އެހެންވެ ހަނގުރައިމައިގެ ހުނަރެއް އެމީހުންގެ ނުހުންނާނެ... ދަރިފުޅަށް ހުރިހާކަމެއް ބައްޕަ މި ބުނެދެނީ ސަބަބެއްނެތިއެއްނޫން، ގޯހެއް ވުމަކަށް ފުރުޞަތެއްނުދެވޭނެ، ކިތަންމެ ހަނި ފުރުޞަތަކުން އަރާ ހަމާލައިގައި ފުރާނަ ވެސް ހިނގައިދާނެ، ޖިންނީންގެ ދުނިޔޭގައިވަނީ ހަމައެކަނި އަހަރެމެންގެ ނަސްލު އެކަންޏެއްނޫންކަން އީޝަލްއަށް އެނގެއެއްނު" މީކާޢިލް ބުންޏެވެ.\n"މަންމަ އަނބުރާ ގެނެވޭފަދަ ބާރެއް ލިބޭނެނަމަ" އީޝަލް މަޑުމަޑުން ބުނެލިއެވެ. މީކާޢިލްއަށް އެ އަޑު އިވުމުން ހިމޭނުން ވަގުތުކޮޅަކު އިނުމަށްފަހު ފިނިނޭވާއެއް ދޫކޮށްލިއެވެ. އަދި އޭނާގެ މުލައްދަނޑީގައިވި އީޝަލްގެ އަތްތިލައިގައި މަޑުމަޑުން ޖަހާލިއެވެ.\n"އެފަދަ ބާރެއް އަހަރެމެން ޖިންނީންނަށް ވެސް ލިބިފައެއްނުވޭ، އަހަރެމެންގެ ފުރާނަ މިހަށިގަނޑުތަކާ ވަކިވުމުން އަހަރެމެންގެ ވެސް ނިމުން އައީ" ވިސްނައިދޭ ފަދައިން މީކާޢިލް ބުންޏެވެ.\n"އަޅުގަނޑަށް އެނގޭ މަންމަ ނެތުމުން ބައްޕަ ވަރަށް އެކަނިވެރިކަން، އަޅުގަނޑާމެދު އެހާ ބޮޑަށް ބައްޕަ ކަންބޮޑުވަނީ ވެސް އެހެންވެ، ބައްޕަ ކީއްވެތަ އަޅުގަނޑަށް މަންމަގެ އެއްވެސް ވާހަކައެއް ކިޔައިނުދެނީ، ލޯގަނޑުން އަމިއްލަ ސޫރަ ފެނުމުން ވަރަށް ހިތަށް އަރާ އަޅުގަނޑު ހުންނަ ގޮތަށްބާއޭ މަންމަ ހުންނާނީ، މަންމަގެ އެއްވެސް ސިފައެއް އަޅުގަނޑުގެ އެބަހުރިބާއޭ... މަންމަގެ ދިރިއުޅުން ހުރީ ކިހިނެއްބާއޭ، ބައްޕައާއި މަންމަ ބައްދަލުވި ކިހިނެއްބާއޭ... މަންމައަށް އަޅުގަނޑު ފެނުނު ވަގުތު މަންމަގެ ޝުއޫރުތައް ހުރީ ކިހިނެއްބާއޭ... އެއިން އެއްވެސް ކަމެއް ހަނދާން ހުންނަވަރަށްވުރެ އަޅުގަނޑު މާކުޑަ... އެހެންވިޔަސް މަންމަގެ އުނގުގައި އަޅުގަނޑު ހޭދަކުރި ކޮންމެ ވަގުތެއް ހަނދާނުގައި ރައްކާކުރެވޭ ފަދަ ގޮތެއް މެދުވެރިވިނަމައޭ ހިތަށް އަރާ، އޭރުން އަޅުގަނޑުގެ ހަނދާނުގައި މަންމަގެ ލޯބިވެތި ބީހުމަކީ ކޮބައިކަން ހަރުލާފައި ހުރީސް، އެ ބީހުމުގެ އިޙްސާސްތައް ހިތުގައި ފޮރުވައިލެވުނީސް" އީޝަލްގެ އަޑުގައިވި ޝަކުވާ މީކާޢިލްއަށް ފުން އަސަރުތަކެއް ކުރުވިއެވެ.\n"މިޝަލް... ދަރިފުޅު އުފަންކުރުމަށް މިޝަލް ބުރަތަކެއް އުފުލި، އެކަމަކު ދަރިފުޅު އުފަންވާނޭ ވަގުތަކަށް އޭނާ އިންތިޒާރުކުރި، އިންސާނުންގެ އުސޫލުތަކާއި އޭނާ ދެކޮޅުވެ ދަރިފުޅު ރައްކާތެރިކުރި... ދަރިފުޅާމެދު އެންމެން ކަންބޮޑުވެފައިވީއިރު ވެސް މިޝަލްގެ މޫނުގައި ހާސްކަމުގެ އެއްވެސް އަސަރެއްނުވޭ... އީޝަލް... ލޯމަރާލާ... ދަރިފުޅުގެ މަންމައާ ބައްދަލުކޮށްދޭނަން" މީކާޢިލް ބަލަން އިންއިރު އޭނާގެ ތުންފަތުގައިވަނީ ލުއި ހިނިތުންވުމެކެވެ. ކެތްތެރިކަން ކުޑަވެފައި އިން ފަދަ ގޮތަކަށް އީޝަލް އަވަސް އަވަހަށް މީކާޢިލްގެ ކޮނޑުން ބޯނަގައި ހަމަޖެހިލުމާއެކު ދެ ލޯ މަރައިފިއެވެ. އެއާއެކު މީކާޢިލް ވެސް ދެ ލޯ މަރާލައި އީޝަލްގެ ނިތްކުރީގައި އަތްޖައްސާލިއެވެ. އަދި މަޑުމަޑުން އަތްތިލި ތިރިކުރަމުން ގެނެސް އީޝަލްގެ ދެ ލޮލުގެ މަތީ އަތްތިލަ ޖައްސާލައިގެން އިނެވެ.\nއީޝަލް ފެނުނީ ބޮޑު މަގަގުން ހިނގާފައި އައި ދެ އަންހެންކުދީންނެވެ. އެކަކުގެ ސޫރަ ހުރީ ފަނޑުވެފައެވެ. ނަމަވެސް ދެން ހުރި އަންހެންކުއްޖާގެ ސޫރަ ސާފުކޮށް ފެނެއެވެ. އޭނާގެ ކޮންމެ ހަރަކާތެއް އީޝަލްއަށް ފެންނަމުންދިޔައީ ނިކަން ގާތުންނެވެ. އަނދިރިކަން ވެރިވުމަށްފަހު ދެންފެންނަންފެށީ ކޮޓަރިއެކެވެ. ކުޑަދޮރެއްގެ ތެރެއިން އެ ކޮޓަރިއަށް ވަދެވުނުކަމުގެ އިޙްސާސް އީޝަލްއަށް ކުރެވުނެވެ. އެއާއެކު ފެނުނީ ކޮޓަރިތެރޭގައި ހިނިއައިސްފައި ހުރި އަންހެންކުއްޖާއެވެ. އެއަށްފަހު އަނެއްކާ ވެސް ފެންނަ މަންޒަރު ބަދަލުވިއެވެ. ވިހޭގެތެރެއެއްގައި އީޝަލްއަށް ހުރެވުނު ކަހަލައެވެ. އެތަނުގައި ބަލިމީހުން އުޅޭކަމުގެ ހިލަންވެއެވެ. އެނދުގައި އޮތީ މިޝަލްއެވެ. ވަށައިގެން ހުރީ ފަރުދާގެ އިސްކުރީނުތައް ދަމައި ނިވާކޮށްފައެވެ. ތުއްތު ކުއްޖާ ގާތްކޮށްލައިގެން މިޝަލް އޮތްއިރު އެނދުގެ ފައިލާ ކޮޅުގައި ބަހީރާއާއި ބަލްޤިސް ހުރިތަން އީޝަލްއަށް ފެނުނެވެ.\n"މަންމާ..." ބޭއިޚްތިޔާރުގައި އީޝަލްއަށް ގޮވާލެވުނެވެ. ކުރިއަށް އަތްދަމާލީ މިޝަލްގެ މޫނުގައި އަތްލުމަށެވެ. އަދި އިޚްތިޔާރަކާއިނުލާ މެރިފައިވާ ދެ ލޮލުން ކަރުނަ ފާޅުވެ ދެ ކޯތާފަތް ތެމިއްޖެއެވެ. މީކާޢިލް މަޑުމަޑުން އީޝަލްގެ މޫނުން އަތްތިލަ ނެގިއެވެ. އީޝަލްއަށް އަމިއްލަ މޫނުގައި އަތްލެވުނެވެ. އީޝަލްގެ ކޮނޑުގައި ހިފާލައި ގެނެސް މީކާޢިލްގެ މޭގައި ދަރިފުޅު ލައްކޮށްލިއެވެ. އަދި މިޝަލްގެ ވާހަކަތައް މީކާޢިލް ކިޔައިދޭން ފެށިއެވެ.\n"ރޫފަސް ކަހަލަ ޖިންނީންނާއި މަނިކު ފަދަ އިންސާނުންނާ ހަމަ ހުރެފައި ކުރިމަތިއެއްނުލެވޭނެ، ތައްޔާރުނުވާނަމަ، އެފަދަ ބާރެއް ނެތްނަމަވެސް... އެ މީހުންގެ ގާތުން ކުރިއެއްނުލިބޭނެ، ދާދި ކުޑަކުޑަ ހިނދުކޮޅެއްގެ ތެރޭ އެ މީހުންގެ ދުޝްމަނުންގެ ފުރާނަ ދަމައިގަންނާނެ، ބައްޕައާއި ޒިޔަޒެލް ދަރިފުޅު ރައްކާތެރިކުރި ނަމަވެސް ނޭނގި ތިއްބާ ހަމަލާއެއް ކުރިމަތިވެދާނެ، އެފަދަ ވަގުތެއްގައި ވެސް ދަރިފުޅު އަމިއްލައަށް ރައްކާތެރިކަން ހޯދަން އެނގުން ވަރަށް މުހިންމު" މިޝަލްގެ ވާހަކަތައް ކިޔައިދީ ނިންމާލުމަށްފަހު ސީދާ އީޝަލްއާ ހަތަރުކަޅި ހަމަކޮށްލަމުން އޭނާއާ މީކާޢިލް ވާހަކަދެއްކިއެވެ.\n"ރައުލްއަކީ އެހެން ނަސްލަކުން އައި ޖިންނިއަކަށްވާތީކަން އެނގޭ ބައްޕަ އޭނާއަށް އިތުބާރުނުކުރަނީ، އަޅުގަނޑުގެ ރައްކާތެރިކަން އަމިއްލައަށް ހޯދާނަން، ބައްޕަ އެކަމާ ކަންބޮޑުނުވޭ" އީޝަލް ބުންޏެވެ.\n"އަހަރެމެން އެންމެންނަށް ވެސް ހައްދު ކަނޑައެޅިގެންވޭ، އެމީހުންނަކީ ކަނޑުގެ ދަރީންނަށްވީއިރު އެ މީހުންނަށް ފަސޭހައެއްނުވާނެ ގިނަ ދުވަހު އެއްގަމުގައި އުޅޭކަށް، އެހިސާބަށް ބިމުގައި އުޅޭ ހުރިހާ ޖިންނީންނަކަށް ވާސިލެއްނުވެވޭނެ، އެ މީހުން ބޭނުންވެގެން ގެންގޮސްފިނަމަ އެބައިމީހުން ދިރިއުޅޭ ތަނަކަށް ވަދެވިދާނެ، އެހެންވެ މެދުވެރިއަކު ބޭނުންވަނީ... ކަނޑުގެ މަޚަލޫޤެއް މެދުވެރިވެ ކޮންމެ ޖިންނިއަކަށް ވެސް ކަނޑުގައި ދަތުރުކުރެވިދާނެ، ރައުލްގެ ބައްޕަ ބޭރީތަކީ ކަނޑުގައި ދިރިއުޅޭ އާދައިގެ ޖިންނިއެއްނޫން، އަހަރެމެންގެ ތެރޭ ރަސްކަލުންދެކެ ބިރުގަންނަނީ އެ މީހުންގެ ބާރާއި ނުފޫޒު އެނގޭތީވެ، ރައުލްއަށްވުރެ އޭނާގެ ނުފޫޒު ދަރިފުޅުގެ މައްޗަށް ގަދަވެދާނޭތީ ބައްޕަ ކަންބޮޑުވޭ، ރައުލް ބަދަލުވާން ޖެހޭނެ ދަރިފުޅާ ކައިވެނިކުރާނަމަ، އެ ބަދަލަށް ބޭރީތު ފުރުޞަތެއްނުދޭނެ" މީކާޢިލްގެ ހާސްކަން ރައުލްއަށްވުރެ ބޮޑަށް ގުޅިފައިވަނީ ބޭރީތާއެވެ. ރައުލްގެ ފުށުން ނުރައްކަލެއްގެ އިހްސާސް ނުކުރެވުނު ނަމަވެސް ބޭރީތުގެ ނަޒަރު އީޝަލްއަށް ހުއްޓިއްޖެނަމަ އަމާންކަމާއެކު ހުރިހާކަމެއް ދާނޭކަމުގެ ޔަގީންކަމެއް މީކާޢިލަށް ނެތެވެ.\n"ރައުލްއަށް އިތުބާރުކުރަން އަޅުގަނޑު ބޭނުން، އޭނާ... އޭނާ އަޅުގަނޑަށް ދެރަގޮތެއްވާން ދޫކޮށްނުލާނޭ ހިތް ބުނަނީ، ރައުލްއަކީ އޭނާގެ ބައްޕައެއްނޫން" ރައުލްގެ މައްޗަށް އޮތް އިތުބާރު ގެއްލެން އީޝަލް ނޭދެއެވެ.\nސަމިއާނާ އެނބުރިދާން ހަމަޖައްސާފައި އޮތް ދުވަހު އޭނާ އެދުނު ފަދައިން ގަނޑުވަރާއި މުރަކައިގެ ބަގީޗާތައް ދައްކާލުމަށް ރައުލް އޭނާ ގެންދިޔައެވެ. ނަމަވެސް އެކަހެރިކޮށެއްނޫނެވެ. އެ މީހުންނާއެކު ރާވިންނާއި ޔާފިއާގެ އިތުރުން އެހެން މެންބަރުން ވެސް ބައިވެރިވިއެވެ. ހުނުމާއި ސަކަރާތުގެ މާޙައުލެކެވެ. ސަމިއާނާގެ ޢަމަލުތައް ތަފާތުކަން ރައުލްއަށް ފާހަގަވިއެވެ. އެކަމާ އޭނާ ވަކިން ބޮޑަށް ހިތްހަމަޖެހުނެވެ.\nދަރުބާރުގެ ތެރޭ ޢާއިލާގެ ހުރިހާ މެންބަރުން ޖަމާވެފައި ތިއްބެވެ. ސަމިއާނާ އެނބުރިދާތީ އޭނާއަށް ވަދާޢު ކިއުމަށެވެ. ސަމިއާނާ އެންމެފަހުގެ ކަމަކަށް އެދުނީ ހިކިފަސް ފެންނަ ހިސާބަށް އޭނާއާއެކު ރައުލް އައުމަށެވެ. އަދި އެ ހިސާބުން އޭނާއާ ވަދާޢުގެ ސަލާމް ކުރުމަށެވެ. މިފަހަރު ބޭރީތުގެ އިޝާރާތަކާ ނުލައި ރައުލް އެއްބަސްވިއެވެ. އެ ދެމެދުގައިވީ ގުޅުން ރަނގަޅުވެއްޖެކަމުގެ އިޝާރާތެއްކަމަށް ބޭރީތަށް ހީވެ ހިނިތުންވެލިއެވެ. އެންމެންނާއި ކަރާކަރުޖައްސައި ސަލާމްކުރުމަށްފަހު ސަމިއާނާގެ ފާރަވެރިންނާއެކު ދަރުބާރުން ނުކުންނަން ހިނގައިގަތެވެ. ރައުލް ބަލަން ހުރި ގޮތް ފެނުމުން ސަމިއާނާ ކުއްލިއަކަށް ހުއްޓުނެވެ. އަދި އެނބުރިލައި ބޭރީތު ގާތު ވާހަކައެއް ބުނަން ބޭނުންވާކަން ހާމަކުރިއެވެ. އެއާއެކު އެންމެން އެތަނުން ފޮނުވާލައި ސަމިއާނާއާ ބޭރީތު ބައްދަލުކުރިއެވެ. އިތުރު މީހަކައަށް ހުރީ ލާވީއެވެ. އެ މީހުން ނުކުތުމުން ރައުލް ބަލާލިއެވެ. ސަމިއާނާ ނަޒަރު ތިރިކޮށްލައިގެން ހުރެ އޭނާގެ ފާރަވެރިންގެ ގާތަށް އައެވެ. ބޭރީތުގެ ނަޒަރު ރައުލްއަށް ހުއްޓުނު ގޮތަށް ވަތްކެއްނުވިއެވެ. ގަނޑުވަރުގެ ބޮޑު ދޮރޯށީގެ ކައިރީ މަޑުކޮށްލުމާއެކު ސަމިއާނާއާއެކު ދިއުމަށް ރައުލްއަށް ބޭރީތު އެންގިއެވެ. ވާނުވާ ނޭނގިހުރެ ރައުލް ފީނައިގަތެވެ. ބޭރީތުގެ ސިފައިން އެ މީހުންގެ ވަށައިގެން ވިއެވެ.


Sri Lanka ge sifainnah bodethi baaruthakeh dheefi\nކޯޓު އަމުރެއް ނެތި ލަންކާގައި މީހުން ހައްޔަރު ކުރަނީ--\nސްރީލަންކާގެ ސަރުކާރާ ދެކޮޅަށް ހަރަކާތްތެރިވާ އާންމު ރައްޔިތުން މައިތިރި ކުރުމަށްޓަކައި ރައީސް ގޮތަޔަބަޔަ ރާޖަޕަކްސަ އެގައުމުގެ ސަލާމަތީ ބާރުތަކަށް ވަރަށް ބޮޑެތި ބާރުތަކެއް ދެއްވައިފިއެވެ.\nމިއީ ލަންކާގެ ހާލަތު ބޮއްސުންލައި ވަރަށް ގޯސްވެފައި ވަނިކޮށް ހިންގި ކާފިއުއަށް ވެސް އާންމުން ސަމާލުވެވައި ނުވާތީ އަމުރަށް ކިޔަމަންކުރަން ބާރާއެކު ސިފައިން ނުކުތް ފުރަމަ ފަހަރެވެ.\nލަންކާގެ ހާލަތު ގޯސްވެ ބުރާސްފަތި ދުވަހާއި ހަމައަށް އެގައުމުގައި ވަނީ ކާފިއު އިއުލާން ކޮށްފައެވެ. އެހެން ނަމަވެސް އަދިވެސް ގިނަ އަދަދެއްގެ މުޒާހަރާގެ ބައިވެރިން އަންނަނީ މަގުތައް މައްޗަށް ނިކުމެ ބޮޑެތި ހަމަނުޖެހުންތައް ހިންގަމުންނެވެ. އެގޮތުން އެގައުމުގެ ގިނ މިނިސްޓަރުންނާއި މަޖިލިސް މެމްބަރުން ދިއިރުއުޅުއްވަމުން ގެންދަވާ ގެ ތަކުގައި މުޒާހަރާގެ ބައިވެރިން ވަނީ އަލިފާން ރޯކޮށްލާފައެވެ.\nމިކަމާއި ގުޅިގެން އެގައުމުގެ ސަރުކާރުން ވަނީ އިންޒާރު ދިނުމަށްފަހު ތަންތަނުގައި ހުޅު ޖަހާ މީހުންގެ ގަޔަށް ބަޑި ޖެހުމުގެ ހުއްދަ އެގައުމުގެ ފުލުހުންނާއި ސިފައިންނަށް ދީފައެވެ. މީގެ އިތުރުން ކޯޓު އަމުރެއް ނެތި މީހުން ހައްޔަރު ކުރުމާއި ކޯޓު އަމުރެއް ނެތި ތަންތަން ބަލާ ފާސްކުރުމުގެ ހުއްދަވެސް ވަނީ ދީފައެވެ.\nލަންކާގެ ހާލަތު ގޯސްވެފައި ވާއިރު، އެގައުމުގައި މިހާރު ހިނގަމުން އަންނަ ހަމަނުޖެހުން ތަކުގައި 8 މީހަކު ވަނީ މަރުވެފައެވެ. އަދި 230 އަށްވުރެ ގިނަ މީހުންނަށް ވަނީ އެކިވަރުގެ އަނިޔާތައް ވެފައެވެ.